text:
首先第一樣要考慮既佢掂唔掂?到底係咪真係有功效呢?
當然掂唔掂我並唔係指搵見證人又或者問下親身試過既人,因為總有work有唔work既情況;反而我只係以我所認知有關西方魔法既原理同大家分析.當然要有功效既話枝油要落左法係入面,除非魔法油既世界可以將d草藥配埋一齊浸油就有功效,但呢個以我認知係應該無乜可能,頂多係象徵意義上一d好廣泛既代表意思又或者意頭;換而言之,姐係一定要有法師做過儀式令枝油有料到.然後問題就黎了,法術可以Mass Production一次過批量生產好似工廠機器咁製造出黎?要做既話一係對住d 草藥,一係對住堆未入樽既油,一係對住埋入好哂樽既製作品,當然可能每一樣上述既野都獨立做一次又得.
但係有冇咁多人做法術既Mass Production加落d油到呢?仲要係咁多種唔同既油同埋咁d魔法油賣到世界各地,要做足咁多個功效既儀式又或者咁大量既油,個功效可以有幾大真係幾令人懷疑,而且大量生產亦都代表左枝魔法油好難可以做到好清晰明確既情況,你話做好少份量然後由個魔法師度身訂製為個案主做儀式同埋解決佢面對既問題就合理好多.魔法儀式唔同工廠生產程序大家不停負責其中一步,又或者除非魔法油公司發明左將魔法儀式分工流水式一個個步驟咁做...Well, 係真的話咁會係魔法史上既一大突破喇.
今日講住咁多先,下次再繼續更進一步既討論.


c: text/html

text:
全知言
那些年在平安夜做過最膠的事
聖誕節又到,大家諗好咗浪漫平安夜點過未先?定係晨早 plan定行程同一大班人瘋狂過聖誕?
不過有關平安夜,大家後生都一定做過啲膠事好鬼𤓓!娜姐就話試過在 LKF企足一晚街食風超膠,唔知大家又有幾傻呢?
周秀娜:老蘭企一晚
諗住同班女仔朋友一齊出去感受吓聖誕氣氛,我仲記得嗰陣係啱啱 18歲,諗住可以去蘭桂坊咁我就着到好靚,又諗住可以成晚着住對高跟鞋,點知,真係好膠,因為我就咁喺條街度企足一晚,都入唔到去蘭桂坊!咁我就喺咩都無食過,又凍啦,又着住短裙啦,仲要高跟鞋嘅情況下,全晚都喺度遊行咁囉!
Winkie黎美言:整蠱錯人
最膠嘅平安夜莫過於有一年嘅平安夜 party,遠處見到個朋友諗住整蠱佢,咁我就匿埋然後跳出嚟,左手箍住佢,右手已經準備好 cream撻落佢塊面度,係咁捽係咁捽,結果行上前同佢講 surprise,佢竟然話:「小姐,你係邊位?」原來我認錯人呀!
林子善:撞樣踩場
有一年有個女仔喺 facebook度同我講,「今晚我知你喺邊度打碟,所以我會嚟撐你場!今晚見!」咁我就話「好吖,多謝你!」返返吓工嘅時候突然有個女仔出現,佢就問我認唔認得佢,咁我就話「我認得你呀!你今日下晝同我講過嚟撐我場嘛!」我仲開個 facebook俾佢睇.點知我俾佢鬧,佢話:「黐線㗎你都,我邊有同你講過啫,我唔係佢嚟㗎!」之後就嬲爆爆走咗!但係我睇個樣同佢係一樣,點解呢?原來真係有撞樣嘅事㗎!
Monnie(牛雜妹):去錯地方
話說幾年前嘅一個平安夜,我朋友約咗我去太古城倒數,結果我自己坐錯車,去錯咗九龍塘嘅又一城,當我發現嘅時候已經係接近倒數嘅時間,最後嗰一年我係自己一個喺又一城嗰邊同一班我唔認識嘅陌生朋友一齊倒數,迎接咗我嗰一年嘅聖誕節.
(膠事)大把有得數 街坊:行落太平山
嫌一班星嘅平安夜膠得唔夠好笑?唔緊要,仲有班 90後嘅學生哥繼續分享!講時講,攞燈膽用嚟交換禮物確係又大膽又膠嘅!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine

robotstxt: allowed

filter: keep


text:
聽講今日又一城有個叫大都會既時裝展, 而且係最後一日, 於是同joejoe一齊去睇下. 但今次既服裝唔係太大驚喜, 影相既人都比往年少
即刻見到幾幢大廈及附近既時裝公仔, 以時裝之都米蘭, 巴黎, 倫敦, new york及日本五個時裝之都名命既時裝show
等我都去影返張相先, 唔知我做緊咩野
之後到時裝部分, 首先係BALLY既套裝, 今年都係興騎士皮褸
最近鍾意左一隻叫做jillstuart既牌子, 佢毎輯廣告相勁靚, 呢套係佢秋冬系列既服裝, 睇黎毛毛真係好興
iblues既秋冬套裝, 睇黎毛毛差唔多係毎個設計師既靈感, 仲要加埋魚網襪
一定要睇既vivienne tam既作品, 以今年大熱既金色及豹紋為主
charcoal既秋冬裝, 同樣都係金色及毛毛, 加埋金閃石粗belt, 好型!!
加埋牛仔褲及長boot更加型, 不過就唔係毎個人都可以carry到套衫
另一邊以東京及new york時裝之都為主題既地方
penny black既套餐, 果然如名一樣以黑色為主
仲有以巴黎做背景既時裝展覽, 仲有[i love f/w(秋冬)], 個心心好可愛
唔記得左係咩牌子, 但好like呢套豹紋及啡皮褸, 型得黎又有女人味
DKNY既手袋及鞋, 對鞋有珠片都幾型, 同埋上年都興既chain bag
太多牌子鍾意啦, 呢個也係我鍾意既牌子anteprima, 佢以做珠片用品為主, 尤其係袋子, 但比人感覺唔太誇張, 同有高貴既感覺
首飾也係時裝既一部分, 以紫晶及鑽石為主, 簡單得黎不失高貴
仲有coach既袋子, 但比較成熟, 似乎唔太適合我呢..
accessorize既首飾, 金鑽閃石及rose, 真係好襯
links既首飾, 以簡單為主
呢個theme行catwalk既舞台, 呢次睇既唔係catwalk, 而係鋼琴家cd既發布會, 仲有即場演奏
catwalk舞台附近既擺設, 呢個係其中一個雜誌架
仲有埋條subway, 果然係大都市既其中一個地點
仲有買熱狗及腸仔既攤檔!? 如果係真就好啦~
仲有一個好似流動攤檔既地方, 雖然話有免費抽獎, 但都係唔好貪小便宜比較好
之後去左food court既KFC內同joejoe share左個特價既下午餐, 之後再去玩具反斗城玩下, 見到好多halloween既玩具, 我哋兩個大細路忍唔住玩下及影相
joejoe拎起劍個樣都似模似樣咁既樣~
由我呢個恐怖殺手出場啦, 覺得自己都幾似殺手...XD
呢張相自己都幾like, 仲有果把血劍真係好好玩架, d假血水流黎流去好正
joejoe拎鐮刀個樣都唔錯, 唔知佢係cool定笑, 哈哈~
到我玩下鐮刀先, 同樣都係咁惡, 好like玩呢類相, 好好玩
仲有呢張我最like既相, 呢張係扮邪惡魔女, 仲做左我fb既頭像相
joejoe拎住支杖似笑非笑既!? 表情都幾得意
係玩具反斗城玩完之後, 再係九龍塘答東鐵去沙田新城市中心, 去睇一個chocolate rain既展覽, 見到雜誌好似影得幾靚咁, 就同joejoe去下
就係呢個展覽場地, 有三個彩色既大南瓜, 入面仲有公仔, 可惜我部相機就黎冇電, 唔可以影太多相, 真可惜
眼前既公仔, 但似乎太多人, 好難影相
多謝一位女仔幫我地影相, 我地也幫返佢地兩個影, 我同joejoe既合照呢^^
有扮可愛魔女既chocolate rain~
仲有訓覺既chocolate rain, 頭上仲有個大南瓜, 好得意
呢個身穿黑色衫既都幾可愛, 依然仲係個訓覺樣
仲有呢張合照, 就係呢個南瓜屋內同各公仔影相, 好在工作人員幫我地拎住相機影相
仲有一間布滿chocolate rain既畫及各公仔擺設, 好有藝術感覺, 加上有兩個位, 我同joejoe去就岩!!
仲有呢張相手拖手呢~好sweet, 不過我有d肥
kumi's new life
2010年10月10日 星期日
同joejoe去又一城及沙田新城市
聽講今日又一城有個叫大都會既時裝展, 而且係最後一日, 於是同joejoe一齊去睇下. 但今次既服裝唔係太大驚喜, 影相既人都比往年少
張貼者: 幸福之匙 於 下午6:35


text:
呢兩個禮拜,影碟發行商仍然留一手等聖誕,到截稿前《颶風中心》同《忍者龜:變種新任務》等大片都仲未出,呢個禮拜最新鮮熱辣嘅得史泰龍伯伯隻《轟天猛將3》BD.不過龍叔叔真係唔忍心見住班花甲伯伯,不停揸槍轟天扮猛將,而且呢幾日facebook被「人形龍蝦」瘋狂洗版,搞到龍叔叔好似被蛇髮女妖點咗穴咁,呆在當場.不期然諗起古希臘嘅妖神傳說,不如翻煲出咗幾日嘅《戰神:海格力斯》,睇吓九頭蛇同地獄三頭犬鎮唔鎮得住隻龍蝦.
唔知有心致敬定無意踩場,年頭有齣講宙斯私生子嘅《大力戰神》,暑假又有齣講同一人物嘅《戰神:海格力斯》,呢位海格力斯仲紅過湯告魯斯.雖然拍同一人物嘅故事,但係兩齣戲嘅品質差天共地.《大力戰神》近乎將電視劇擺上大銀幕嘅粗製濫造,畀錢入戲院睇會嬲到𠝹爛埋隔籬位張凳.至於今日講嘅《戰神:海格力斯》,喺特技,拍攝手法,講古仔技巧,以至戰爭場面氣勢上都高班十倍.你對古希臘神話冇興趣?請留步,內衣王后,C朗女友,全裸露背露股呢啲keyword,總會叫你不停期待電影中陸續有嚟,信龍叔叔,呢兩嚿水絕對花得過.
天神疑幻疑真有新鮮感
故事以天神宙斯同私生子做背景,同龍叔叔最愛嘅PlayStation自家動作Game《God of War》系列,屬同一故事背景,其中一關嘅boss就係海格力斯.玩咗咁多集,對相關角色已經有唔少掌握,睇戲𠴱陣更加投入.而且主角Dwayne Johnson係龍叔叔喜愛演員之一,由N年前《蠍子王》到《狂野時速》系列都有捧佢場,每齣戲都充滿娛樂性.不過提提大家,《戰神:海格力斯》係套以神話作包裝嘅反神話電影,預告片入面見到嘅斬九頭蛇海德拉,赤手大戰涅墨亞獅子,打巨型野豬等,喺戲內只係曇花一現,純粹係講古佬嘅憶述,同埋主角嘅心魔幻覺.到底海格力斯係咪真係半人半神,通過咗12道考驗?導演刻意表達出一種曖昧味道,電影入面仲話九頭蛇係山賊所扮,斬落嚟見到蛇頭包住人頭,反神話反到出晒面.新鮮感係有,不過一心諗住過足CG特技癮嘅觀眾,難免會同龍叔叔一樣失望囉.
藍光影碟好大路咁分開2D同3D單碟版,無乜花臣包裝噱頭.近排畀IMAX畫面同Atmos養壞咗胃口,連今次收錄咗DTS-HD MA 7.1音效,都開始覺得唔夠勁.不過平心而論,聲畫表現已經算中上,喺幾幕大型戰爭場面,聲畫都表達到唔錯嘅層次感.最要讚嘅係3D,唔計一般場景同人物嘅景深表現,戲內仲有好多位係故意凸顯3D效果,好似蛇咬,飛刀等,明知係假,下意識總會郁吓個身避一避,使多幾十蚊,就係要呢啲激凸感覺咋嘛.
簡介:
幾十歲老宅男,聽歌煲碟打機無一不癡,一生最大成就便是家中收藏幾千隻碟,假日只愛潛伏家中煲碟,親情跟愛情也拋諸碟後.


text:
( 2-sep-2011 fri )
Happy Friday 喇 不過今朝等咗 20 分鐘巴士先上到車 差唔多 8 點 45 分先落車 但我照去食我豐富嘅早餐囉 ~
菇場忙咗陣就等 lunch 啦 8 卦又約我 lunch 哎 朝早飲咗杯凍咖啡好反胃 所以叫佢諗食咩 ~
我真係唔想食飯囉 所以就叫咗沙爹牛肉包 + 凍檸茶 食完同佢行陣商場就番菇場 lu ~
哎 yo 唔知係咪飲咗杯凍檸茶呢 無啦啦覺得好餓呀 雖然食咗個包 但都好餓囉 好在有馬仔 都頂到下架 ~
尋晚媽咪唔舒服 所以今晚放工去媽咪屋企睇下佢 同埋媽咪又整咗豬腳薑醋 咁順便拎埋啦 好感恩佢都幾精神 之後家姐又番埋黎 佢地有佢地食飯 我就唔食喇 因為今晚鐘點煮咗嘢嘛 我都係旨在睇下媽咪 反正里奧大人喺大陸都唔會咁早番黎 ~
差唔多 8 點幾就同家姐一齊走喇 家姐感冒 所以我叫佢直接搭車番屋企 唔駛又陪我落九龍灣呢 ~
嘩 好餓呀 頭先喺媽咪屋企食咗隻薑醋蛋都 ok 頂到 但番到屋企衫都唔碗就即係食碗炒飯先呀 凍都照食喇 餓起上黎 覺得原來就咁無料又凍又硬嘅炒飯都好好味囉 ~
食完抖陣沖涼 再等埋里奧大人一齊食餸 真係好耐無同佢同枱食飯咁呀 噢 ~


text:
ha個3個題示我真係冇copy到
因為條題目本身都幾難搵
個時個樓主delete左~
好彩個post唔知邊頁有人唔知引用定咩
post多次條題目
但個3個題示就冇包括在內
我先copy到條題目
不過我有少少印象
但唔知有冇錯
有錯既希望大家指正
題示1 係半夜既公廁
題示2 係長髮女屍
題示3 係一句係朝早講唔怪
夜晚講就好怪既說話
我都講下我自己既諗法
不過都仲有好多破綻講唔通
我就覺得係咁
當時個上班族去到廁所
咁入面係一個好黑既環境(可能有少少街燈/月光)
但總之足以令人視力打個9折
咁個兇手做緊d野(eg搬屍/或者好似其他人講,用條女屍做緊地拖)
咁由於上班族入到黎
雖然兇手冇預料到會有人黎
但有鑑於環境(好黑/全黑)所限
佢既判斷係上班族應該唔會睇到d咩
所以就講左句唔好開燈啦~(tips3)
咁上班族掛住去廁所~當然就聽完就算
那那臨去完就走
咁返到去就諗起
點解會叫佢唔好開燈呢?
推想到可能個個人做緊d野
係唔想比人見到
於是歸納出幾個可能性
(tips1)半夜既廁所中可以做~又唔想比人見到
1自瀆 2殺人 3收埋d野(eg寶藏) 4破壞公物 5與女性借公廁鬼混中(唔知仲有冇其他可能- -諗唔到)
於是驚一驚~決定報警(ha呢到我承認我個答案有d唔合理,正常人唔關自己事應該唔會理咁多
唔會走去報警)
至於點解條屍係女廁發現
我認為個主角一開始根本就入錯女廁
姐因為題目講到佢係正好係回家既路程見到有個廁所
暗示佢平時可能都唔太清楚呢到有個廁所
一時心急可能入錯左 先撞破呢單案
不過都係用唔到第2個tips~
各位努力~


text:
25 January 2009
今日我地約左行花街,跟住就會去熊貓姐姐家打馬吊,行完花街先打實係打通頂,通頂都會吃埋早餐先走既.
我地約左8點吃晚飯先,高達叔叔要做節,而同屋住亦都要陪老婆回娘家做節,所以吃飯得我,老公,開心果姐姐,熊貓姐姐與她的男友~熊貓男友.
開心果姐姐提意去呢間大排檔吃,我地5個人叫左6款,因為有D都唔當係一個餸,又叫左啤酒,大家一齊飲,尋日陪左老公飲少少,今日都唔敢飲咁多,怕肥嘛!
煎蠔餅~蠔少左D,可以多番D就perfect嘞!
豉椒炒蜆~個獻汁杰得滯,但都可以接受,蜆肉都幾多.
滷水鵝片併盤~都係一般,拎到來出晒煙,食落就唔係熱,我諗大家都明點解.
炸德國鹹豬手~大家都以為係原隻上,但原來係切埋片,真係拎隻豬手去炸,呢味全餐最好食.
瑤桂扒豆苗~老公與熊貓男友都好鍾意食瑤柱,但實際金菇碎多過瑤柱,應該係叫〝金菇扒豆苗〞.
新南苑照燒骨~熊貓姐姐吃左一啖,就話〝點解食唔到南乳味既?〞,
佢地做節食飯未食完,所以我地又去左〝AMP〞行一陣打發時間.冇錯丫!我地又食野,都唔係好多啫,5個人每人一啖都冇左.
等齊人就入去行花街,比我想像中少人,起碼都唔會夾住行唔到,但檔口入去睇就難D咁喇!
好快就行完地鐵去熊貓姐姐屋企,係商場開心果姐姐見到有咁大枝珍寶珠就買左,內藏好多細既珍寶珠,都幾得意架!
雖然,我係〝第一個‧第一次@頭獎〞,但都冇帶來幸運,今次又輸左,熊貓姐姐話我冇戴隻介子,它是木製加漆油而成,我怕會刮花,因為我都好鍾意隻介指,我地半夜又有應節一齊食碗湯丸.
高達叔叔要開舖早起身,所以打到4點幾就唔打,我地由5個人變4個人打,老公都打左2舖都唔打讓給我,同屋住兩個女睇睇下卡通片,都瞓埋.
我地由零晨一點幾打到朝早8點幾,跟住去食早餐,開心果姐姐,熊貓姐姐與熊貓男友冇去食早餐.大年初一緊係去〝麥麥〞喇!仲邊到有咁早開呢,真係開心自從認真涪肥後都冇食過喇!


text:
689,如果要收返傑志石門塊地嘅話,一定要快,係兩年內一定要完成.
作為一個生於香港嘅體育愛好者,呢件事已經引唔起我絲毫憤怒.因為,哀莫大於心死.當一個領導人能夠講出「體育冇經濟效益」嘅時候,你仲可以對嗰個地區嘅體育有咩期望?你仲認為嗰個地區體育發展會有咩遠見?對於佢哋黎講,體育只係流於拎獎牌做成績呢啲陸運會認知水平,從頭到尾,體育對於呢班人黎講,充其量只係興趣班嘅其中一種,細路為左考入名校嘅途徑,只不過你哋班人咁呆居大個左揀黎做職業啫,唔話得人架喎.
好喇,言歸正傳,究竟可以點拎到傑志塊地呢?當然,梗係用你梁特首最擅長嘅政治手段.首先,香港球市呢幾年有返啲起息,最主要因素都係香港代表隊嘅成績帶動.而球迷之所以咁熱情,因為大家都有個目標——2019亞洲杯決賽周.從實力黎講,香港隊肯定有高過五成隊會出線,倘若出線,香港球市嘅熱鬧同關注程度將會到達頂峰,到時要收地就難到冇朋友.咁,即係要阻止香港出線喇.點阻止?踢唔到咪一定冇得出線囉!近幾年印尼同科威特俾FIFA禁賽,都係一個原因,政府干預足總事務.只要你老兄連任成功之後,搵日開個記者會,發表政府對於香港足總對待球迷噓國歌之無作為非常不滿,要求足總主席更換行政總裁或者一堆管理層,並宣佈安插康文署AO於足總管理層之內.咁香港就正式封國,睇怕一,兩年乜國際賽都唔使踢,做成對香港足球大到無以復加嘅傷害,冇波踢就即係冇人睇,冇人睇熱潮就會過去,就冇人會再關注.香港人,係好善忘架咋,你最清楚.
其次,想收傑志塊地之前,要先再批另一塊地俾佢,做咩呢?要佢投資起球場!政府可以先同傑志摸底,以推廣足球為名,加上傑志重要伙伴馬會嘅資源,興建全香港第一個由球會擁有嘅球場.之後,就做你嘅拿手技倆——製造分歧,拉一派打一派.同屬班霸嘅東方同南華認為政府此舉非常不公平,極有黑箱作業嫌疑;球場選址當區區議員就認為球場為附近交通帶來極大不便,而且政府有地都應該用黎起樓,擔心附近樓價受到影響.終於,政府係各方壓力下,宣佈計劃擱置,政府將不會批地並一毫子都唔會出,而當時傑志已經搵人做緊測量同初期投入……係咪好熟口面呢?呢個咪就係政府點玩死港視嘅方法囉.然後,傑志就會進入不停司法覆核嘅泥漿摔角.同時,梁振英政府再用自己嘅方法掐住傑志條水喉,傑志係財力上進退失據下,無力營運石門訓練中心,政府就大條道理接管間中心同收返塊地喇.
然而,就好似我一開始咁講,呢個計劃一定要快.事關,香港隊出線亞洲杯2018年就一定有結果,而傑志亦會係2017年亮相亞冠杯.亮相亞冠嘅象徵意義極大,代表球會正式企係亞洲嘅一線,而一條產業鏈就會應運而生(睇波,賣衫,賣飛,旅遊,要知道亞冠嘅參賽球隊嘅球會規模同球迷人數都係亞協級別嘅幾何倍數).可以睇下泰國嘅武里南聯,自從成為左亞冠常客之後,一隊波就成功帶動一個鄉城嘅旅遊業.唔可以俾傑志生出一條財路,係重中之重.一定要搞到佢好似東方或者南華咁冇左個老闆就玩完.
如果你覺得梁振英唔會因為一塊只可以起三棟居屋仲要經城規會過改土地用途嘅地而搞場大龍鳳,我諗你真係太輕視689.只要對佢個位有用嘅嘢,佢都會無所不用極其咁做.係人都知搞波搞體育,可以團結成個社會,唔通政府唔知咩,就係因為知先唔搞咋嘛.所以,佢會做得比我講嘅更狠,更誇張.而其實,應該檢討嘅係我哋.因為,我哋對呢個政府搞體育仲有期望,就係我哋愚不可及同埋自作多情喇.


text:
成件事有好多 "疑點"﹗
1. 首先是我打去入境處 hotline 問,職員其實已經講咗工人姐姐如果 body check 有問題,係應該係醫院,唔會係入境處,如果係九龍灣,會係 "犯事" 的姐姐.
2.到我打去九龍灣入境處,佢話佢地無地方比人住,一般唔會留過夜,叫我自己打去問 agent,點聯絡個工人,我話因為之前全部都是聽 agent講,我其實唔係好信個 agent,佢叫我可以打去外傭組問,外傭組的回覆是個姐姐的 "工人visa" 未用?﹗即是工人可能是未入境/ 用咗旅客身份入境,我再問正常係唔係一入境,個visa就即時用咗,佢答我係﹗當我地問 agent 時,佢之後就話原來個工人真是用咗旅客身份入境,我覺得好不可思異,佢同佢 body check,睇醫生,再入醫院,都唔知佢人係用遊客 visa?﹗醫院應該收好貴喎?﹗佢話政府比?﹗遊客入院政府找數?﹗
3. 我打過去衛生署問,佢地話如果我工人係有 "迴蟲",迴蟲唔係 "傳染病",係唔洗同佢地通報﹗佢地叫我 send 個 email formally 問,不過我星期五 send 咗,今日都未覆﹗
4.阿旺有打過去律敦治問工人姐姐的住院紀錄,但由於工人姐姐已經出院,又因為私隱,佢地唔答得﹗
5. 由始至終,我地除咗一張未貼上 passport 的 visa,我地無見過其他 documents,例如: 入院証明﹑入境紀錄﹑驗身報告﹑機票...全部野 agent 都話係個工人姐姐度﹗連好簡單,之前佢話 dhl 個 visa 比工人姐姐,見佢 2日都未收,問佢攞個 dhl number,佢都比唔到我地.個工人係斷約既,問佢攞前僱主 reference letter 都一直無比.之間話佢比入境處扣留,問佢攞工人姐姐電話,佢又話工人電話卡無錢﹗總之樣樣都有野推﹗
ok...係時間講埋個結局,我地話我地最多等到星期一 (因為 agent 話佢星期二 12/1 去入境處辨簽證時,佢話入境處當時話應該是要觀察到星期五 22/1,咁如果星期五都見唔到人,我地都只可以等到星期一.結果個 agent 約阿旺星期一上灣仔入境處,9:00幾的時候問阿旺可唔可以改 12:00,話自己要睇醫生,阿旺話唔ok,最後 agent 話睇完醫生10:30到,佢見到阿旺只是同阿旺講...工人姐姐上星期五自己返咗菲律賓,仲問咗佢職員借咗 $500買機票﹗佢地最終都無見到入境處職員,即是我地所知的,全部都是 agent講,ok...呢刻講咩都唔重要,佢話佢會 "全數" refund,希望我地真是會收到錢啦下﹗


text:
Sunday, March 25, 2012
買到怕
今朝起身就出去買餸,呢個星期完全唔敢泊街,泊左入停車場,其實行去街市都ok快既,係再去百佳就遠左d囉.
我平時買開個菜檔冇開呀,好鬼驚,我買慣買熟,你唔好唔做喎,希望你地係去左選特首而冇開,唔好唔做啦.好彩今星期要清雪櫃,所以買好少菜就夠,又要分開幾檔買,又冇得慢慢揀,好煩呀,買完菜老公放返去車,我就繼續買魚,買肉,見到檔活雞仲有雞,其實好想買架,不過諗好左今晚食魚就唔食雞啦,如果都係要雪,咁不如買冰鮮,由於太少野買,所以好快買完就走人.
再殺去百佳,我明明話只係買雞,唔知點解越買越多,痴痴地線,所以真係唔好比我行超市,次次行都會買好多野架.自從carita話次次買野都會比人收多錢之後,我都會check單,真係check到嘟多左錢架喎,咁鬼抵死既,雖然都係幾蚊既出入,但都覺得好唔啱,所以追討,但我早幾日先趁人出錯去搶尿片喎,卡卡.買完一輪,因為太餓,所以一人食左一件夾餅,飽到爆炸,仲要食到一身都係,如果第日風爽同我地一齊食,4個人都食到一身都係,係人都知我地係一家人啦,卡卡.
買完返去,爽都差不多要沖涼同食奶,我就趁atik沖涼時我執雪櫃,真係好彩當初我地買咁大個雪櫃,如果唔係,都唔知點放得到一星期食物,執執執,其實都真係好攰架,執野都要有條理先放得好晒d野,唔係亂放就得,由冰格執到去中格,當中仲要風風醒左,喊到拆天喎,佢訓左好耐,成6個鐘先食奶,所以喊到癲左,settle down晒佢地之後,佢地訓左都已經3點,我都要訓一訓,真係好攰,所以入房烚左半個鐘,老公就一返屋企就訓覺,佢仲好意思問我食左野喇?我話我冇食,好似有野食我唔叫佢咁,仲要問我搞咩搞咁耐,佢試下搞下咪知有咩要搞囉,其實我本來都真係唔mind要我做晒架,你唔好我做咁多野,都仲好似要怪我唔叫你起身食野,我做咁耐仲好似我辦事不力咁架?痴痴地.
End up我真係幾黑口黑面出去買燈,為左買燈又鬧交囉,我想個牆有d光比工人上落,佢死話唔駛,其實係因為貴,但我個point係要有d光,其實佢都覺得要有光架,咁佢又唔諗下有咩平方法可以有光,只係為反對而反對,低能架,真係唔係一句對唔住就過骨囉,我真係覺得溝通唔到呀,冇問題咪好囉,有問題根本講唔到野,我唔知仲可以點,痴線.
Posted by Nic Nic at 11:55 AM No comments:
Saturday, March 24, 2012
圓方
風豬今日走3場,一早出左去散步,跟住睇醫生,之後又要出去食嫲嫲生日飯,唔知點解同親佢地出街都麻麻煩煩咁,可能我太有bias.例牌豬妹又著到去飲咁,繼續低胸,普通一家人出黎食飯姐,唔駛去飲咁掛.跟住叫野食又你推我讓,去食泰國野但話唔食辣喎,黎錯左碟芥蘭,老爺第一個就食左,跟住我地話冇叫,係佢大大聲第一個話冇食到呀,比返佢囉,如果比我食左,我應該會話要左去,咪唔出聲囉,如果收錢未算,唔收就賺左,唔會食左又話冇食.
跟住為左一隻青口,係老爺自己唔食,又叫奶奶唔好食,跟住奶奶又話比豬妹,豬好又話不嬲都唔食,又夾住話比豬,痴線,你唔食放埋一邊,唔好夾咪得囉,點解要一粒青口不停咁夾來夾去,又要叫呢個食,嗰個食呢?煩唔煩呀?
我今日已經好冇眼睇咁,一早比左風爽佢地兩個架喇,又係例牌只睇住爽哈哈哈哈,叫佢地唔好摸風個面,硬係要摸,個男仲要癲到knock我風風個額,點呀?公仔呀?我冇眼睇,風都冇眼睇,係咁訓,爽就仲叻,喊添,我都唔知點解成日都要當我兩個仔女係公仔咁玩,都痴痴地架.
由於我太憤怒,所以入左zara狂買野,不過咁啱又真係好多新貨喎,終於都買到想買比風風個條爛牛仔短褲喇,勁開心,不過女仔真係好易買,爽爽有好多裙裙著囉,哈哈.
Posted by Nic Nic at 11:12 AM No comments:
第一次幫風風沖涼
因為我太肉赤個仔下巴同頸都紅晒,今日踏出第一步,同風風沖第一次涼,哇卡卡.媽咪成日都話我得架喇,成4個月都唔自己沖,咁我見姐姐都沖得幾好,個個星期六日想沖又話凍返,我咪懶得就懶囉,不過同bb沖涼都ok攰喎,但係風又好鬼得意,不過我沖得好慢,又整濕晒咁,爽爽望到好似好驚咁,哇卡卡.
沖完涼幫風搽藥膏佢好似好痛咁,狂喊,真係心都痛埋.
風呀風,你快d好返啦,媽咪肉赤架.
Posted by Nic Nic at 11:08 AM No comments:
蕭醫生
因為風風個下巴同頸越來越嚴重,雖然馬鞍山個醫生係幾好人,不過街坊生意,佢可能d藥都唔靚,所以都係決定帶風去睇一睇蕭醫生.一去到診所,勁多人勁恐怖,又唔知可以去邊,因為旺角都一樣係恐怖架啦,揹住風唔想行多人地方,又多人食煙,所以都係坐係度等啦.等到夠鐘食奶都未見曙光,所以拿拿聲餵左風先,佢真係食得勁快,叻仔.
入到去見蕭醫生,佢講左好多次恭喜晒,唔知佢仲記唔記得我地係要生育輔導既呢?不過點都好啦,風爽已經係我最偉大同最成功既製成品,佢地係點樣黎,係點辛苦,除左老公要識得珍惜之外,其他人我都冇所謂喇.講返蕭醫生先,唔知點解佢好似後生左咁既,不過佢都仲係好詳細,姑娘都仲係好幫手,同埋可能地方夠大,又會磅埋重同比地方我著返衫,唔會好似係馬鞍山度除開左d鈕,又冇時間又冇比地方我著衫,不過見夠近同平先去佢度食輪狀咋.
風爽,你地一定要身體健康呀,媽咪同你地出旺角睇醫生真係好有難度架,係蕭醫生我先有信心架咋.風風,你快d好返啦,媽咪見到你成個下巴同頸紅晒,真係好肉赤呀.
註:今日風風食飽同著住濕片磅重有8kg,嚇死我喇,點解你重得咁快架?
Posted by Nic Nic at 11:05 AM No comments:
一家五口散步去
今朝終於都完成到我好想好想做到既野,就係一家五口去散步,其實都冇問題呀,一個推車,一個睇nic,好開心呀,係得風一個唔開心,成日一出街就呆晒,爽就好開心周圍望,仲成日笑添,雖然今日都趕趕地時間,不過都已經行得好開心喇,如果風爽大左,可以自己行仲得意呀,卡卡.
好期待拖晒三隻出街既一日,哈哈.
Posted by Nic Nic at 10:58 AM No comments:
Friday, March 23, 2012
媽咪過黎
尋晚今晚打黎話會拎兩隻儍黎比我,佢話趁新鮮買左先喎,所以問我今日係唔係o係屋企,如果係就過黎,媽咪都幾早黎到,未lunch就到左,佢一黎到我更加冇心機做野,同佢傾下計又做下野咁囉.我叫佢等埋我放工一齊去西貢,我想拎返錢比佢,同埋睇下有咩海鮮賣,不過咁夜已經冇晒喇,但係我就買左cookie比媽咪囉,咁啱行去,好似懶好味咁,即管試下啦.
唔知點解見到媽咪好開心,其實我好想講比佢知我開始見輔導,不過又怕佢擔心,咁算啦,都係冇開聲,做左媽咪之後,就算媽咪點煩,我都覺得媽咪好好,唔知點解我今日會做得出攬住媽咪一下,其實我個心好鍚你架.
跟住係搭緊車返屋企個時,whatsapp問下watson個promoter放工未,如果未,我就過去買埋ad+先返屋企,費時星期六日冇時間買啦,竹太一早就魔我話買$388就有h&m,真係勁吸引呀.明明本來想買4樣野之嘛,搞搞下買多左3支hand cream,得到3大張$50 h&m,正呀!
Posted by Nic Nic at 5:21 PM No comments:
Tuesday, March 20, 2012
全城搶片
今朝係公司玩fb時,見到1111媽媽圖文並茂咁話係百佳買左兩包huggies中碼公主學習褲係$35.9/48片喎,初初我都仲未覺得要去搶架,不過諗諗下,真係見幾多買幾多都好喎,$35.9/48片喎,加上我又開始見到其他媽媽話買到,我就copy左叫大家姐放工幫我係tko睇下,我就返mos睇.
點之大家姐好叻,佢lunch已經幫我係科大間百佳買左兩包,仲比埋張單我睇,真係平到唔信呀,之後我成日下晝都睇住fb update,睇下有冇邊個媽媽又買到,講講下,有人話watson都係$35.9,不過好短時間就已經有人話watson已經改返佢地system,要$96一包.放工之後,我仲專登行出去搭車,諗住入百佳望下,點知九龍灣呢間跟本冇學習褲買,好失望啦,咁我又行埋過去telford watson睇,係連片都冇得賣,極度失望,跟住我就猶疑應該入mos睇好呀,定去西貢好呢,西貢少人d,可能執到喎.其實係我行緊出telford個時,大家姐已經話比我知,佢又係坑口百佳買到4包,即是佢個人紀錄買到6包,真係好勁呀,好啦,講講下,我決定入西貢博一博,點知西貢watson又係冇學習褲既,百佳就唔知係冇中碼賣定賣晒定收起,個貨架就係放到密晒,不過係冇中碼囉,唉,我居然一包影都見唔到,好鬼失落,買左d魚蛋牛丸就等巴士返屋企喇.
老公放工話係中環幫我睇下,佢一共打左三個電話黎問我買咩,幾多錢幾多片,答完佢,佢話比我知,咁冇喇,車,真係嘥氣.等到佢9點都未返到屋企,我未食飯先囉,食食下飯點之佢話mos百佳有喎,我叫佢拎去過機睇下係唔係$35.9,係就幫我買盡去,過左一陣我見佢冇打比我,我咪打去問下囉,佢話過機係$35.9,不過個亞姐拎走左包片,話要問下經理喎,好彩最終佢都成功買到4包,佢返到屋企,我真係好開心,人地唔知,以為我執到金添呀.
由於老公話你買時仲有好多,所以我死心不息,好想出去再買,點知去到都好似比人收埋晒咁,咩都冇喇,咁再為左死心,去多一間百佳,呢間直情冇貨,咁終於都死心返屋企,今日收穫係買左10包平片,哇卡卡.
Posted by Nic Nic at 5:18 PM No comments:
Sunday, March 18, 2012
Gathering with TKOGSS classmates
自新年後就已經約話見多次面,上次都傾唔到計,今次上左may may屋企就好好多喇,至於可以坐埋d聽下嘛,加上係屋企食飯,傾下玩下咁,幾開心呀.今日風爽訓左係may ee張床呀,may ee快d生返個bb同風爽玩喇,佢地都會係好朋友黎架,hehe~
Posted by Nic Nic at 5:18 PM No comments:
Labels: 朋友聚會
第二劑輪狀
今日9點就打出去診所問有冇得掛號,佢地話冇,一定要人到左先,咁所以我就叫老公車我出去先,跟住先返黎湊風爽出去,咁nic就想出街,我地又同佢出去行下囉,佢開心到死呀,哈哈,媽媽見到nic,風爽開心都會好開心架.
知道要等成個鐘先有得見醫生,我就打電話叫atik幫我手沖左涼先,返到黎仲有一個未沖,等佢沖埋涼我執少少野就一齊出去,風爽去食輪狀,atik就放假出街.都已經成11點先出到去,都仲要等多半個鐘先有得睇,順便問埋醫生風風條頸紅晒個問題,佢話係汗癬喎,開左d汗癬膏比我,不過有類固醇,我自己真係唔係咁想比佢搽,不過宜家咁紅,都冇辦法,一定要搽啦.
食完輪狀,我同老公食左野上車食,食完就返屋企餵奶,之後執袋就準備去街街喇.
註:風風搽左兩次藥膏係好似好左,不過一停佢係再紅再多,之後再搽都已經冇用,所以都係決定睇蕭醫生,蕭醫生一見到d藥膏就話唔好再搽,佢個表情話比我知,呢隻藥膏好似唔好咁,所以我以後都唔想再係馬鞍山睇醫生喇.
Posted by Nic Nic at 4:27 PM No comments:
Subscribe to: Posts (Atom)


text:
shampoo尋日打比我 問我今日去唔去黃金海岸呀
我二話不說就話好 (雖然肚仔仲唔舒服) 但好似好耐冇同titi去wet過嘛
星期六唔洗返工 一早就比ti爸捉左去鰂魚涌 攞張整車咭
好耐冇同愛驅扮靚靚喇 半年一次啦 嘻嘻
跟住就直去荃灣接ti婆 今日ti婆要返半日工呀 titi去接佢收工
之後就去左食red ant 貪佢有粉食嘛 行左一陣 就嚟四點
就啦啦聲走去屯門接shampoo一家 (小喬媽一家)
準備好晒就出發啦 嘻嘻 都算快搵到車位 (咁多大曬秒陽 多數難搵嘛)
titi同小喬完全冇mood去玩或者影相 可能太曬喇 連我都辛苦
嘻嘻 佢地兩個都喊晒呀 反而我同shampoo玩得勁開心
alvin媽你知嗎 我地一路玩 一路提起你架 唔知仔皇今日有冇攞no1呢
玩左沙一陣 我地就衝落海嗰邊 哇 d水好啡呀 好恐佈
點解仲咁多人游水嘅??? 都係鐘意石澳多d呀 沙幼 水清
shampoo 下次去石澳丫 可以bbq 順便玩沙灘排球呀 開心開心
下次仔皇一定要嚟啊!!!
離開沙灘 就去左市集嗰邊 同titi玩車車 可惜小喬訓左覺咯
titi玩車車嗰陣 撞到個嘴仔呀 喊左一陣 之後再玩過
多謝shampoo幫titi影左咁多靚相 我一陣會過嚟偷架啦 呵呵
接埋ti公就去晚餐 titi今晚比yee ee留低左呀
我地二人世界之餘 佢地可以同titi玩 多好
titi知我地走 仲同我地bye bye 唉 女大不中留呀 囡呀囡~


text:
mami話晒都做人姐姐 做人大嫂 (長輩哩 呵呵 ~ 型)
新年梗係有"後輩"嚟拜年啦 今日年初二 就等談姑姐同碧碧上嚟啦
佢地未上嚟之前 我同ti食車仔麵做lunch 好滋味 好耐冇食過啦
飽飽就同titi白白豬 開住暖風機 (暖到熱tim呀) 幫titi影左裸照呀
裸照影完 就幫titi著上ti婆送嘅burberry裙仔 好醒神哩 自然地.....影相
Burberry裙仔嘅相
請到年初二part II度睇丫
之後就揸車落左鯉景灣
行左海邊一陣 都幾凍架 好彩titi件褸夠厚 冇冷親佢
我地去埋退役消防船紀念館度影相留念 喺公園d人係咁同titi玩呀
行下行下 行埋過太古城買墨魚波連綠茶
兩個傻佬傻婆 抱住titi坐喺冰塲看台 一路食一路睇人溜冰 有趣有趣
飲飽食醉 就返屋企等titi姑姐同碧碧姐姐上嚟lu
原來上嚟拜年嘅仲有ti爸細佬呢 佢仲帶左盒靚靚菓子送比我地
多謝晒 我地結婚咁多年 佢年年都去sogo買盒菓子比我同ti爸架
等齊人 就落ti嫲食開年飯咯 今年嘅開年飯都有每年必備嘅鯉魚
但美中不足嘅係 條鯉魚係公唔係乸 即係冇"魚春"食呀 鳴鳴
有titi嘅年初二 係開心嘅......


text:
自從小齊開始返學
我就諗我係咪應該買張書枱比佢?
等佢可以自動自覺"埋位" 溫書同做功課
但我地同婆婆屋企除左餐枱剩係得side table,
兩樣都唔係好適合比小齊讀書做功課
餐枱長期吊腳, side table 又太細而且坐sofa 做功課都唔好
但買書枱都有d 考慮, 最好可以用耐d,
唔係成日換都好煩
諗下睇下又問下朋友,
星期六又去睇下
最後揀左佢
係可以調節枱面高度o既書枱
理論上呢張書枱可以用到大咖喇~
(下面係官網圖)
呢o的係實拍圖
真係好靚呀 ~
啱晒女仔呀, 枱度有d 心心咖~
呢個書櫃仔有轆我幾喜歡, 不過老公話"阻定"冇要到
而家買左一set 之後下次如果真係買返都有折,
咁用落睇下有冇需要再諗
反而要左呢個冇轆o既書櫃
wagon 一樣要o黎放枱底
我地開頭會set 呢個最低o既高度先
(不過唔係呢張枱, 高度for reference only)
呢個高度適合120cm o既小朋友
小齊而家都仲係有d 吊腳, 但放張矮櫈仔就ok了
小齊自己揀左呢張櫈而冇要到木櫈,
都好, 木櫈有點硬, 呢張舒服d, 而且有special promotion 做緊比較抵買,
小齊自己揀左粉紅色櫈
下面呢個高度係第3級高, 最高係5級, 真係連我坐都ok噃!
有買三送一優惠, 而且枱櫈set 又平左d,
比媽媽心目中平左好多, 都係促成一睇就決定o既原因
而家好期待10月時送貨!!


text:
究竟「呢樣」係乜呢?又係邊個咁大言不慚,話做「呢樣」嘅人冇常識呢?
周一鑊局長就係咁樣公開回應早兩日出現嘅搶鹽潮.如果唔係親眼喺電視新聞睇到,絕對唔敢相信有政府高官會用呢種態度對全港市民講.無可否認,周局長真係好有拮屎.試問喺芸芸高官政客之中,又有邊個可以做到「我口講我心」呢?當然啦,我對周局長嘅健康常識絕對唔懷疑,不過佢嘅政治常識就似乎貧乏咗喇.
喺民主社會,公眾至係真正老闆;而喺民粹社會,公眾就係俺尖聲悶嘅顧客.無論係老闆抑或顧客,都有一個共通點,就係「永遠是對的」.而家周局長竟然公開批評佢嘅老闆或顧客,唔怪得政府嘅民望會咁低啦!
至於我地呢小市民,講反而自由好多,唔使好似高官咁注意修辭技巧.就算有人覺得唔啱聽,最多都係話吓我抽水,對我真係一影響都冇.
講番早兩日嘅搶鹽潮,睇見人十斤廿斤咁買,好肯定食鹽多過我食米,佢地嘅傳統民間智慧當然唔可以忽視.會唔會食多鹽真係可以預防輻射感染呢,我就唔敢評論嘞.你地知啦,傳統民間智慧嘅,有時連現代科學都解析唔到架.好似西醫冇熱氣呢樣,不過都唔知幾多醫生有飲涼茶嘅習慣.周局長話人冇常識,對於民間智慧爆棚嘅普羅市民嚟講,點會唔覺得係一種侮辱?
不過咁,就算食鹽真係可以預防輻射感染,大量進食都會帶嚟其他健康問題,例如腎衰竭.長期超量攝取亦會危害心血管健康.世衛話每人每日唔應該攝取超過6克鹽,咁計法,十斤鹽足足夠一個人食成三年咁滯.事實上大多數人都唔會喺屋企食晒三餐,而且調味亦唔會淨係用鹽咁單調,梗會配合埋其他含鹽嘅醬料.計埋呢因數,十斤鹽隨時夠一個人食足十年.雖然話鹽唔會變壞,但係如果儲存不當,鹽擺得耐就會硬化,甚至變成岩鹽.到時就要好似高級西餐廳咁,刨鹽出嚟用.咁都算嘞,最唔理解嘅係炒到貴成十倍都照搶.仲要一邊搶,一邊鬧奸商坐地起價.大家都知道,貨品價格係由供求關係決定,有人肯出到十蚊買,人地冇理由照舊賣番一蚊啫.睇嚟人雖然有傳統民間智慧,但係生活智慧就欠奉嘞.當然啦,我咁講絕對冇問題,但係政府就一定唔講得.
政府叫人唔好輕信謠言,咁就大錯特錯啦.係人都知謠言止於智者,香港嘅民智一早已經成熟到可以一人一票普選特首,又點會有人誤信謠言呢?政府咁講法,只會令市民覺得政府有心抹黑佢地,唔嬲就有鬼啦.睇嚟政府真係冇乜人才,就等我教佢地一條緩兵之計啦.政府應該呼籲人冷靜,仲要大派定心丸,話必要時會開倉派鹽,每人派6斤,鹽價肯定即刻跌番落正常水平.
事實上,我頭先去PK超市買,就見到餐桌鹽嘅供應都不知幾充足,而且仲係賣緊個三一包,完全冇加過價.唔知嗰個「向地產商說不」嘅光頭仔有冇少少領悟呢,嗰趁火打劫嘅奸商,正正就係佢最信任嘅街坊鋪頭仔!
後記:
琴日(三月二十號)睇報紙,話內地繼搶鹽潮之後,又爆發退鹽潮,有人仲因為退唔到貨而向物價局投訴添.哈哈,我又睇吓香港會唔會發生咁嘅先!


text:
「Nintendo Switch」速報 主機功能及配件相關介紹
任天堂今日舉行新世新主機「Nintendo Switch」線上直播發表會「Nintendo Switch Presentation」,係會入面終於發表咗詳盡既「Nintendo Switch」主要功能,玩法,以及相關配件介紹,除咗之前已經知道既屋企出街一機通之外,原來仲有埋體感,今次真係無得輸丫! 「Nintendo Switch」主要有三個模式,TV Mode即係一般家用機駁電視咁,將 Switch 插落去 Dock 使用;Tabletop Mode 將主屏幕同控制器「Joy-Con」分離,主要適用於單機雙打果陣;Handheld Mode 即係成部機拎上手自私 Play咁,因應唔同情況而切換模式.而之前一直驚既就係舊電捱到幾耐,官方就話因應唔同遊戲分別可以玩 2.5 至 6.5 個鐘,例如直播入面話《薩爾達傳說:荒野之息》就可以捱到 3粒鐘咁.其實都好似好快玩完,不過唔驚,佢叉電係用 USB Type-C,即係話……尿袋萬歲! TV Mode Tabletop Mode Handheld Mode 因應唔同遊戲分別可以玩 2.5 至 6.5 個鐘 (Zelda 就3個鐘) USB Type-C 叉電 …


text:
蛋糕進階篇:芒果瑞士卷
經過入門篇香蕉蛋糕後,係時候upgrade啦,就整比普通清蛋糕難度高小小既瑞士卷啦.
好多人都會好奇瑞士卷係咪瑞士既特產呢?原來唔係,即係好似丹麥藍冠曲奇咁,原來係丹麥係無得賣架.關於瑞士卷名字來源有頗多說法,其中一種說法係話台灣人係瑞士發現呢種卷成條狀既蛋糕,所以就叫呢種蛋卷做瑞士卷.另一種說法係指呢種卷蛋糕係法國聖誕蛋糕的一種,30年代日本山崎麵包推出瑞士卷 ( スイスロール Suisu Rōru ),瑞士大概是Suisu的譯音,所以就叫做瑞士卷.不過其實名都係其次,好食就得啦.
分蛋?全蛋?
瑞士卷對蛋糕的鬆軟度要求比普通蛋糕要高,因為瑞士卷要將蛋糕捲起,蛋糕唔夠鬆軟好容易就會裂開,一裂開就卷唔到,所以會採用分蛋法的製作方法.蛋糕製作方法有兩種:一種係全蛋法,即係將完整的雞蛋打發;另一種係分蛋法,即係將蛋白和蛋黃分開打發,最後才混合,採用分蛋法做出既蛋糕會較全蛋法鬆軟好多架.不過,就方便程度黎講就會輸蝕dd.
Tips:
蛋白
- 打發蛋白的兜一定要乾淨,無油份同水份,如果唔係就會打唔起.
- 砂糖分兩次落,唔好一次落曬.
- 蛋白一定要打發到起角同挺身.
混合
- 一定要好輕手同快手,唔係就會令剛才d打左好耐既氣泡消失.
- 先將1/3蛋白和蛋黃混合,然後先將剩餘既混合,如果唔係會好難撈勻.
- 落麵粉時一樣係要分兩次落,用刮刀將麵糊由底層開始拌均.
其他
- 記得用一把好鋒利同有鋸齒既刀,咁先切得整齊,唔係就會好似我咁,蛋糕切得唔整齊.
- 蛋糕一定要攤凍後先可以捲.
- 一邊捲一邊用牛油紙輕輕壓實.
- 捲好後要繼續用牛油紙包住,然後放入雪櫃定型.
講左咁耐,睇睇材料先啦
步驟:


text:
2010-02-26 (星期五)
今日收到幾位好朋友,好同事送嘅生日禮物,佢哋都好有心思送啲好合我心意嘅東東比我 ~
仲有大家夾份送比我嘅生日卡,上面寫滿祝福的說話~ 大家都希望我快啲生返個 B ,其實呢個都係我生日願望嚟架,不過生虎 B 就唔得嘞,而且我亦都唔想,我最想最想就係可以生個兔B女,所以呢……下半年我哋嘅 project 就會正式展開架啦!
斑紋購物袋 + 古古力
好友 Jan Jan 每年送比我嘅禮物都好實用,呢個購物袋啱晒我呢個新紮靚太去買餸啦~ Arigatou~ Jan Jan!
Pooh Pooh 污衣籃
型女 Po Po 知我鍾意 Pooh,呢份禮物一定啱我用,話說我最近都一直物色緊污衣籃,這樣一來我就唔使自己買 lu ~ 多謝晒寶寶~
貓貓圖案耳環
好友兼好姊妹 J 知我除咗愛 Pooh 亦愛貓咪,所以佢送嘅呢兩對耳環我都好鍾意,講真我係好鍾意貓貓架,不過對於像我這種懶人,都係唔太適合養貓,因為我知道決定要養就要照顧佢一生,要付出好多嘅愛心同埋時間,所以我都係適合遠觀了,就係得閒去寵物店望下嘞~
夜晚返去外家同老豆媽咪食飯,點知等咗成半個鐘一架巴士都冇呀,心諗就算等到有車嚟都上唔到啦,最後打的返去~
食完飯攞埋部舊 modem 落樓交比媽咪,請佢幫我交比 PXXW,佢哋安排咗禮拜六嚟收返,以後每個月就可以慳番兩舊水啦~
返到屋企老公食海鮮仲未返,佢打電話問我要唔要買糖水我食,我問佢有冇打包鮑魚呀,瀨尿蝦比我食,佢又話冇,於是我整鬼佢話要食鮑魚糖水,佢馬上不知如何是好,哈哈,間中整蠱下佢都幾好笑架,佢有時 O 晒咀 & hang 晒機唔識反應個樣真係好鬼過癮的~呵呵~


text:
繼續尋找我們的隔熱膜…噚日收到3M 既回覆,睇完個價錢,諗都唔使諗就要同佢say bye bye,講真,如果真係諗住用佢,我寧願俾多D,成屋再upgrade勁D既玻璃好過喇!
於是呢家叠埋心水,睇下llumar係點,send左兩封既e-mail都已經有回覆喇!llumar既總代理,只係俾左個電話小嘉,話可以打電話問返個詳情=.=
咁小嘉同上進決定直接去駱克道間認可分銷商睇睇好過,其實小嘉最Concern的是,總代理話如果搵認可分銷商安裝,就有10年有限既保養,最想知咩係有限既保養呢??今日落去問清楚先!因為我相信佢地個價錢應該會貴D,但係如果個有限保養同無保養無分別,咁我無理由咁天真又傻,唔搵間平D架!
而另外,一間話係CPFilms香港代理都回覆,佢都係無答我佢地係CPFilms旗下咩brand(唔通CPFilms自己都係一個品牌名???)佢就幾OK喎!一次過俾晒所有Sample既jpeg我睇,仲有埋連工包料既價錢添!最貴既都要$50/ft2,都幾貴下,不過就係最透明既色,而俾佢無咁透少少既就$39/ft2,都接受到既價錢…不過都係計清楚有幾多玻璃要貼!
但是個心裡面,暫時都係最想看看llumar既,而skylight又好似OK咁喎..因為係一個網見到有好多大型公司都係貼skylight,咁佢個價錢可能又係平少少…所以繼續研究研究先!
噚日返去睇,向西呢邊真係幾熱...尤其是長長呢條會係open kitchen位,如果唔貼隔熱膜,我諗我下午唔會想行埋去囉!
你...你....你係第 隻踩入嚟既貓腳! ivr


text:
西鐵綫尖東 財務公司支店検索
尖東
尖東站是港鐵西鐵綫的一個中途站,位於香港九龍油尖旺區尖沙咀中間道兒童遊樂場地底,鄰近尖沙咀東部,2009年8月16日在西鐵線啟用,曾在2004年10月24日在東鐵線使用.
尖東站設有行人隧道系統連接周邊地區及尖沙咀站,供乘客轉乘荃灣綫;但由於該系統為非收費區,乘客不能以一張單程車票在此站轉乘;若以八達通轉乘需要先出閘,後入閘.位於半島中心的港鐵特惠站於2008年12月起,為使用成人八達通卡的乘客提供港幣2元車費回贈.
尖東站共有4層,最上層PK/PD層為中間道兒童遊樂場及尖沙咀東海濱平台花園,G層為地面出入口,尖東站公共運輸交匯處及尖沙咀東(麼地道)巴士總站,大堂,商店及行人隧道系統尖東站出入口則設在大堂層(C/S層),而西鐵綫月台(往屯門及紅磡)則設在P層.
尖東站大堂位於梳士巴利道地底,南面為收費區,設有多組扶手電梯及樓梯連接月台.商店則位於大堂西面非收費區及行人通道旁,包括便利店,麵包糕餅店,咖啡店,書店,花店,銀行及速遞等.此外,尖東站也有不少自助服務設施包括自動櫃員機,自動售賣機,自動照相機等供乘客使用,以及香港郵政郵箱,方便乘客在車站內投寄郵件.
尖東站共有15個出入口,是目前整個港鐵系統中設有最多出入口的車站,其中設於大堂的出入口共3個,而設於其附帶之行人隧道的出入口共12個.
因兩鐵合併後統一出入口編號,原有尖東站M1出入口改編為N4出入口,原有尖東站M2出入口改編為N5出入口,接駁尖沙咀站G出入口的M3出入口合併為G出入口,而接駁尖沙咀站F出口的L2出入口就合併為F出入口.
尖東站現時設有多條行人隧道連接荃灣綫尖沙咀站,中間道,麼地道,河內道,尖沙咀和尖沙咀東等地區,該隧道系統由港鐵管理,並24小時開放使用.為方便識別,行人隧道根據區域分為紅,黃,綠三色.隧道部份路段設有自動行人道,隧道系統共設9條自動行人道,而部份出入口也設有升降機方便行動不便人士.
而在尖東站東面地面近永安廣場旁設有尖沙咀東(麼地道)巴士總站,有部份巴士路線的總站設於該處,方便乘客轉乘不同交通工具往返各區.
尖東站設有行人隧道系統連接周邊地區及荃灣綫尖沙咀站.但由於兩鐵合併前九廣鐵路公司與香港政府有協議,要將連接兩個站的行人隧道開放予公眾使用,不得劃為收費區,因此分隔兩站的閘機不會被拆除.
另外使用單程票的乘客則需要先出閘,然後再另購車票入閘(兩程車費會高於其他轉車站轉綫).


text:
媽媽奶終於榮休啦~
所以一定要寫返篇BLOG紀念下先~
貓貓LEI個奶媽一向都唔算太辛苦, 初時好彩地遇到個好陪月, 係頭果幾日上奶既時候, 教&幫貓貓按摩, 然後又識得煲D湯水俾貓貓通乳線同上奶, 所以貓貓LEI個奶媽, 幸運地冇試過塞奶, 乳線炎等痛楚, 都算當得順順利利, 唯一既痛就係瑤瑤豬頭幾日出力咁啜個未係好有奶既奶媽, 攪到2邊都損左, 但又冇時間俾佢地復完喎, 於是又啜又損又再痛過
(果下真係幾痛下架)所以貓貓好快就開始轉為半泵半埋身, 好彩小豬又肯埋身又肯食奶樽, 令到貓貓可以繼續做奶媽.
剛剛出世既瑤瑤豬一日大概食8餐, 每次係埋身15分鐘再補奶樽, 而貓貓就將其他既泵出來, 留做下一餐.一早一晚果2餐都係全奶樽 (都係全泵奶), 朝早泵係因為陪月話一早既奶水最充足, 泵多D有多D成功感
夜晚就希望小豬可以食飽D, 唔好半夜嘈醒熊貓 (當然, 係LEI方面, 瑤瑤豬絕對係隻乖豬, 除左頭個月半夜係貓貓叫醒佢食奶奶外, 滿左月之後就冇再起身食夜奶LU, 連夜奶都唔駛戒
自動波咁由12點前食完最後一餐奶, 就瞓到朝早6,7點啦, 真係超鍚媽咪
)
返左工之後, 就變為一日泵4次, 而埋身就變為朝早起身既親子活動LU, 每朝埋身10分鐘, 再補奶樽.之後一日五餐, 小豬最高峰時, 每餐8安, 即係每日飲1 lit幾奶, 好彩D奶都算跟得上.由於瑤瑤豬自小就有飲下冰奶, 所以都唔算太有追奶既壓力.到瑤瑤豬6個月, 開始食固體食物時, 貓貓就改為泵3次, 過左農曆年後就變為2次, 係瑤瑤豬11個月大既時候就只泵朝早一次, 小豬一歲時就唔再泵奶, 只係朝早埋身20分鐘.過渡左10日後, 終於可以榮休啦~
貓貓覺得自己好叻
, 堅持左一年, 超額左成倍時間完成左LEI個任務.然後, 都要多謝熊熊既支持同唔反對 (頭果6個月, 熊熊係支持架, 不過, 每日要泵4次奶真係好唔方便架, 要限時限刻返屋企OR搵地方泵奶真係好麻煩.餵夠左6個月, 點知貓貓話要加碼喎~
熊熊唯有黑住面咁唔反對啦, 不過, 對外, 佢依然係表示支持既, 所以都係抵錫
) 媽媽同99既湯水都好重要, 貓貓自從生左之後就變成湯水怪lu, 每餐通常都係3碗.貓貓覺得餵母乳雖然睇落係媽媽做既事, 但起實都係全屋企一齊做既事, 屋企人既支持或者唔反對, 唔會講埋D唔等駛既野, 又或者偶然一,兩次係其他人面前既讚賞, 都係好重要架.最重要既都係瑤瑤豬既識貨, 又肯埋身又肯食奶樽仲要肯食冰奶 (冰奶真係好難食...但小豬都好乖咁飲左500包既冰奶, 真係乖豬)出左牙仔之後, 都好少咬媽咪, 等媽咪可以一路親子, 一路安心釣魚 小豬既身體都算係OK (touchwood), 成年中只係病過2次 (再touchwood), 都係俾人傳染架
, 雖然唔係小肥豬, 不過媽咪都收貨啦~
雖然交接既過程唔太順利, 小豬唔肯食奶粉, 不過都進步緊, 所以媽媽奶決定榮休啦~雖然有D唔捨得, 雖然其實仲可以餵多幾個朝早, 但費事小豬又記返起美味既媽媽奶, 再擺食奶粉啦~
冇左媽媽奶既保護, 小豬你要繼續健健康康, 食多D野呀~


text:
September 2, 2014, Tuesday
本來要煮菜飯配醬油麴豬扒, 但只得我一個人, 唔煮飯啦. 食個麵啦.
响日本買咗幾個一風堂大碗拉麵返嚟, 我都未試過, 趁今晚一個人, 試吓啦.
呢個麵係去日本時導遊介紹我地買, 佢話呢個係佢其中一款佢好喜歡的即食碗麵, 佢帶團都會買的一兩個晚上宵夜.
只有在日本的7 11先有得賣.
係日清出品
打開包裝, 入面有好多一包包的東西
有五包, 蔥花, 湯底醬, 調味粉, 辣粉, 黑蒜油
最攪鬼係有塊烘乾了嘅燒肉
個拉麵就唔係好大個
將配料倒入, 加滾水, 蓋起焗3分鐘
焗了三分, 將麵拌勻, 覺得唔夠, 再多焗了一兩分鐘.
無煮菜飯就烚咗的菜, 加埋碟豬扒
仲有我的博多大碗麵. 呢碗麵的湯好濃, 真係好似响日本食博多拉麵咁.
唔知係咪心理關係, 一個人食總好似無咁好味. 留起的豬扒, 草草食了碗麵同菜就算啦.
哈哈,不過有驚喜呀!
型爸同客食去三聖村食完海鮮, 打包咗的海鮮返嚟比我做宵夜呀!
一隻椒鹽瀨尿蝦, 一隻油鹽焗奄仔
型爸話唔好留, 要食咗佢.
隻奄仔的肉好甜, 又多膏, 好肥味好味呀!
食完蟹先食隻瀨尿蝦, 呢款就失色咗的.
型爸一番心意...多謝哂!


text:
Monday, July 25, 2005
Day trip to Stonehenge
昨朝一早出發約咗"001"到Victoria集合,join local day tour坐coach到Stonehenge,星期日British rail班次一如以往地疏落,唔係有engineering work就係某某線close!其實7am都唔算早,只不過呢度係凡事以假期為先,冇人做嘢!ticket office唔開,要從machine購票,搞到買錯貴票之餘仲唔記得攞返return果程票,到出閘時俾架機"食"咗張"飛"先察覺,結果回程時要博懵搭霸王車,好彩冇人查飛咋!!
都唔知係自己定係001黑仔,次次同佢去trip梗有"喱"嘢發生,今次就係遇上著天氣差!!之前幾日都好好天,正一貴人出門招風雨,風雨大到有傘都濕晒身!之前一直從image同TV睇到嘅Stonehenge, ,等我仲抱住終可一看以巨石聞名嘅世界奇觀,點知去到嘅感覺係......"把鬼"!!!早前已聽朋友講果度除咗幾舊石之外就乜嘢都冇,但真係估唔到果度既然列為Heritage亦為著名旅遊點,竟然連為旅客嘅而設嘅設施都唔足夠,四圍已經荒蕪,好似yesterday咁大雨,都冇一d shelter or roof供遊客躲避,而且d所謂巨石係比想像中細,大概都不過係少於3個人高度,又被圍攔攔住,同遊客路徑有相當一段距離,加上又橫風橫雨,根本影唔到相,所以都幾失望!仲要俾個guide詭咗我地入場費,見到d人自出自入,可能根本唔駛收$,真可惡!大煞風景之餘又冇癮!!不過最可惡都係個變幻莫測嘅天氣,食完lunch後天色仍然未好過,直到差不多回程前一站到另一個Stone Village in Avebury先轉晴,上咗車後仲出猛太陽,全程焗sauna添,6點返到Ldn先出猛太陽真吹脹!!
2 comments:
- hehehahaCelia said...
-
WAW *v* 好鬼死羨慕你啊~~~
我都好好好想去ga wor......
等我tonite中左六合彩...
你帶我去啦~~~
Celia
- 9:49 am
- K said...
-
係呀?!但話實去到見到果幾舊little stones,真係覺得好唔吸引同失望架!!
- 3:22 am


text:
一向愛好辣的我,對辣的要求越來越高,所以不斷追求不同層次的辣度,今日又要試食川菜,因為辣的食物未必人人可以受落,所以起香港可以搵到正宗的川菜比較困難.
之前起openrice 見到d 人話起滿江經食飯係限時,服務態度又唔好,今日真係親身體會到.本來想book 定位要度就可以即刻食,點知間餐廳話唔接受訂位,咁好啦,唸住walkin 去訂,完來walkin 都唔可以訂位個職員仲好無禮貌咁話無得訂,咁你夠鐘先至再嚟過,真係呢咩世界呀,今時今日咁ge 服務態度真係好唔掂喎!
今日好早放工去到尖沙咀都係6:40pm左右,唸住食完飯先至再去行街,初時職員話要限時食,食小菜限時1.5小時,火鍋限時2小時,因近來成日都打邊爐,所以今日揀左食小菜,平時的小菜限時1.5小就無乜問題,但係辣野個時間就好似小左d.
尖沙咀滿江經真係好細,可能係地方小又要賺返個租金,所以要限住時間務求可以做多d生意罷!可能我地早到,我地去到時仲係無乜食客,到我地走時全場只爆滿,去到樓下見到有好多人起度等位,唔怪得知要咁趕時間趕我地埋單走人啦!
我地都食到差唔多1.5小時個職員就行埋離問我地仲要唔要order 食物,如果唔要就要幫我地埋單,但係我地枱面的食物都仲有一半未食得晒,咁早就要迫我地埋單真係可惡,我地埋完單仲起度食緊,期間已經見到d職員起度望下望下咁,到咁上下又有個職員來問可否收野,見佢地咁趕時間,而我地又食到差唔多飽啦,所以由得佢地收走去.
今餐的四川菜真係好好味,係我食過咁多次四川菜之中最好,唔知係咪我ge 味覺開始對辣的要求又再次升呢,今次我竟然係食到小小的辣味,而麻方面一食枱面上的前菜前已經全面反映,我個fd 話實在係太辣,夏天一定唔會同我食喎,佢仲一路食一路滴汗!
我好鐘意食這個放到枱面的前菜,又酸又辣令到我ge味覺好刺激,仲要這個椰菜都幾辣下!
前菜~麻辣豬耳
四川酸辣涼粉~初時仲以為係薯粉,食落先至知佢唔係薯粉,本身係無味道,要撈渾佢碟上的辣醬先至有味,個粉的口感好特別,好易碎,口感好似d大菜糕咁.
蒜泥白肉~起openrice見好多人推介,所以我都order了一客,個醬汁好好味但係就醎左少少!
水煮桂花魚
霸王辣子雞~一上枱已經嗅到一陣好香的辣味,d 雞好細粒,炸到好脆就連d雞骨都脆到可以咬得難,最意想不到的係小小的雞粒,辣到十足,我個fd好鐘意食呢個餸,但佢話太辣,令佢又愛又恨!
蒜蓉炒鍋筍絲~第一次食鍋筍,完來係咁好味,好夾口又清甜
青檸樹~成個menu都無乜特別的飲品,所以就揀左佢,杯飲品一拎上枱真係好驚喜,好大杯,非茶餐廳的size,好抵飲.杯飲品個名改得咁特別,飲落口甜中帶d酸,仲有淡淡的青檸味,可以中和返食物的辣.


text:
Sunday, 3 February 2008
mihimaru GT: diverge
mihimaru GT 又出新 single, 佢地真係超高產. 我係好鍾意佢地, 不過老實覺得佢地最近 d 歌不及之前冇咁紅o個時 d 歌咁有特色, 咁玩o野, 連 mv 都不及之前如 Kaerou Ka o個 d 咁搞o野. 希望佢地今年打後繼續返佢地之前o個 d 高質素亦有特色o既音樂, 我一定支持.
呢隻 single 有兩隻新歌. 第一集係 diverge, 風格同舊年佢地o個隻叮噹歌一樣, 慢板歌, 中間得一兩句有 miyake o既 rap. 都唔錯o既, 我覺得好過佢地上隻主打 I Should Be So Lucky. 不過我都係最鍾意佢地 d party 歌 (Love Is... 除外). 第二集係 eekana, 有 party feel, 不過以佢地標準唔算係高水準o既歌, 不過 hiroko 最後o個o野好正, lum 死唔少仔/女.
Posted by Howtindog at 18:42
Labels: 音樂
0 comments:
Subscribe to: Post Comments (Atom)


text:
捱完通頂, 返到酒店沖完涼老公一早瞓左了, 可憐既我成兩點幾都未瞓得, 因為酒店個風筒勁廢呀, 都冇風既, 直頭好似烘頭髮咁, 最後頂唔順出去露台吹海風吹乾個頭!!
關島只留兩日, 即係得返今日咋, 我同老公會兩個人過, 佢話想去沙灘, 八點幾起身落樓下食早餐, 就去沙灘了, 但今日陰天呀, 玩左陣就落雨, 我覺得係好事呀, 因為我都唔游水既, 哈哈!!
之後就返酒店恰多陣, 十二點左右就出去食野了! 我地去左食出名既墨魚麵呀, 聽聞超級好食, 仲有食完d便便都會黑色架, 哈哈!!
由Fiesta行去Royal Orchid要10-15分鐘, 有少少毛毛雨, 都唔算行得辛苦, 我個人係怕熱, 寧願淋少少雨都唔想曬住咁行!
去到餐廳要等位, 唯有行陣等, 好彩樓下有間鋪頭有d手信+雜貨買, 可以睇下野, 大約10分鐘上返去就有位了!
因為墨魚麵係好大碗, 我地只係叫左一個墨魚麵, 加兩杯ice tea咋, 真係好好味呀, 到而家仲有d掛住添呀!!
食飽飽我地就去行街喇, 搭巴士去Micronesia Mall, 我地其實唔太好行街架咋, 亦聽聞呢度個outlet好廢, 所以我地唔行outlet喇, 揀左DFS同Micronesia Mall行! 第一站係Micronesia, 原來呢度都幾偏遠, 不過都幾多野行既, 我地好快就買到野, 我就買左d葯, 其實美國葯好平同埋好好架, 我成日都叫加拿大d親戚幫我買葯返黎!
除左買葯, 仲有手信店買朱古力, 餅呀, KEY CHAIN呀等等, 之後再去ABC STORE行, 有曬燶牌HELLO KITTY, 好得意呀, 又買左D黎當手信, 簡直滿載而歸!!
行完呢度再搭巴士去DFS, 呢度好旺架, 不過行就真係冇乜興趣, D野香港都有啦, 我地好快咁逛完就走喇, 見有少少陽光就趕返酒店, 老公死心不息要去游水呀, 哈哈!!
返到酒店又換泳衣衝落去, 影左陣相玩左陣, 半個鐘左右又落雨喇, 不過老公都叫游到水, 之後就返房換衫等食晚餐了!!
之前係香港book左間叫CORE既餐廳食飯, 仲有接送添呀! 一去到原來唔係好大, 全部都係日本人黎架, 真係一個中國人都冇, 個刻先感覺到去左外地!!
我地叫左最貴既情侶餐, 有龍蝦, 牛扒, 另外再散叫左焗蠔, 其實價錢比起香港都唔算貴, 但係味道真係好掂呀, 好過琴晚個餐多多聲, 龍蝦新鮮, 連牛扒都正過人架, 真係推介!!


text:
- yy女生霸气皮肤不带字qq女生超拽霸气头像qq头像女生超拽霸气冷qq头像女生超拽霸气2014女生超拽霸气头像q 头像女生超拽霸气qq群女生超拽霸气qq群名女生超拽霸气qq备注女生超拽霸气2014女生超拽霸气头像q 头像女生超拽霸气qq女生超拽霸气头像2015女生超拽霸气头像qq头像带字的女生超拽霸气黑白qq头像带字的女生超拽霸气qq头像的女生超拽霸气qq头像名女生超拽霸气qq头像女生超拽霸气伤感qq头像女生超拽霸气冷qq头像女生超拽霸气姐妹qq头像女生超拽霸气黑白qq头像女生超拽霸气个性网qq头像女生超拽霸气戴墨镜qq头像女生超拽霸气带字qq头像女生超拽霸气带帽子qq头像女生超拽霸气带符号qq头像女生超拽霸气带qq头像女生超拽霸气抽烟qq头像女生超拽霸气冰qq头像女生超拽霸气背影
相关文章:
qq女生皮肤图片大全 qq女生超拽霸气皮肤 所谓人生,便是撒于遇见谁
qq皮肤漂亮女生站在海边,qq女生超拽霸气皮肤
qq网头像女生超拽霸气,萌女生头像
q qq个性女生头像 头像女生超拽霸气
个性网女生腹肌头像,qq女生超拽霸气头像
女生头像卡通抱吉他,qq女生超拽霸气头像
扣扣女生超拽霸气头像
女生超拽霸气字头像
q 头像女生超拽霸气
女生超拽霸气空间头像
qq头像女生超拽霸气冷
女生超拽霸气犯贱头像
qq头像女生超拽霸气冰
qq头像女生超拽霸气带
女生超拽霸气带字头像
qq女生超拽霸气范头像
女生超拽霸气抽烟头像
qq头像女生超拽霸气
90后女生超拽霸气头像
女生超拽霸气说说
女生超拽霸气QQ空间留言代码
女生超拽霸气QQ空间留言代码
qq网名女生超拽霸气


text:
貳零壹参年肆月陸日-英軍,難民,走私客鯉魚門歷史導賞團
參加左長春社同海濱文化導賞會主辨既鯉魚門村文化歷史遊,主要題目涉及英軍,難民,走私客,十點左右係油塘習合,經由四山街行去鯉魚門村,原來四山街係來自四山聯盟,即牛頭角,茜草灣,茶果嶺同鯉魚門而成,主要係採石地方
到左海邊,就講下鯉魚門村既由來,本身避風塘對出個海叫酒灣(鑲酒地),至於鯉魚門其實係成個海岸係一個好大既地方,所以油塘既三家村同港島都有鯉魚門,1806年英國人發放一個遷海令,要所以人沿海岸線退後50公里,之後再至80公里,因香港地方唔大,所以基本上遷海令一出,香港已經無晒人,只留番d兵同賊生活係度,而鯉魚門村就出左李萬榮依個大賊出來,魔鬼山(本來叫惡魔山,因譯為devil hill,再譯中文時變左加下個名)係李萬榮既殺人地方,手法係斬人頭羅係手再去各個村落要錢,好兇既手法
行前少少講到巔南新村(已拆)同已經被埋既河同橋,睇番相同加下既環境,真係好難睇得出,但仲有舊名寫左係公廁度,原來香港既公廁同變壓站係會保留最初既地方名,真係唔講唔知下次會多留意了,而依個地方,係兩黨戰爭時亦係一個難民營,因調頸嶺放唔晒咁多人,所以美國路德會用左依個地方安置國民黨人,成為難民營,所以周邊有天主堂有學校,比較多外國既建設係附近,而亦有華嚴閣同明照堂依類佛家地係度,我地上左華嚴閣,依度最出名既係海山大師係度住過,而亦因華嚴經同依度有所關連
到正式入村,見到仲有好多比較舊既鐵皮屋,而且順手介紹埋係社區服務處既半圓鐵皮屋,如果年紀大少少既人一定見過依類英軍既軍營,講者波叔叫佢菠蘿包,果時我細個唔識只知番慈雲山時會見到一個個半圓既軍營,加下香港應該無乜了
入到去賣海鮮既地方,係一個海邊既窿度望番出去,講起原來鯉魚門同筲箕灣非常關係密切,因果時走陸路要跨過一個山,所以相對黎講走海路會比較方便,因為咁所以當時鯉魚門村既信都係寄去筲箕灣既士多,方便村民羅信,之後順手經過一個郵筒(之後先有既),係一個佐治五世既圓型郵筒,香港依家得番5個,真係非常之少,再行前睇一個水井,雖然比d雜物遮住晒,但當時黎講係非常重要既水源,因近海,所以淡水井係非常珍貴,原來因整個地方係一舊石而黎,所以山水可以走到地下,依個井就係當時既水源,而依個地方叫源泉道,名字既由來果然有其原因,前少少係啟蒙學校,係鯉魚門第一間學校,用客家話教三字經,而前少少既海皇園林酒家既原址,就係海濱學校既原址,後尾因要地,所以用左加下賽馬會創意館既位置起新學校,而佢附近海德酒家招牌既山,本來係一個陶瓷廠(一張油塘既相可見到燒瓷個爐),叫萬基科學陶瓷廠,出名人物叫曹明連,起係度既原因係因鯉魚門既山係優質石,所以剷走左半個山而好多陶瓷廠亦係依度,聽講山上仲有陶瓷廠既遺跡,不過好似好難行咁,無去了
跟手去左羅客家茶果(海鵬海鮮,只有星期日有賣,老闆娘特意整比我地既),三色有咸甜味,白色微豆,黑色雞屎滕,綠色艾草,包茶果既係大樹菠蘿葉,幾有特色而且味道不錯
前少少講到海鮮鋪既地基,原來當時一條柱要5000蚊,所以四條起一間屋就最少要兩萬,依個價錢係市區已經可以買一層樓,但點解要咁做呢,原來當時因陸路唔方便,而海路警方又好少上岸,所以基本上係無人理既,所以成為賣白粉既地方,後來慢慢先變為加下既海鮮酒家(因太古船塢係附近,所以d工人過左黎依度做生意做左海鮮酒家)
行近海邊,見到兩支燈,一紅一綠,係全港最窄既口岸(410米),因地利問題,所以當時霍生就係依度起身,沙灘後少少既一執唔起眼既空地,就係佢當時既貨倉同埋打信號比走私船用既,所以依執地到加下都無人敢用黎起屋,睇左張佢當時第一首走私船黑貓號(即友志號),聽講有三個摩打而且用綱板而起,所以非常利害亦幫霍生搵左好多錢,當時亦有運仙人草(即庶姑菜)要1美金一公斤,所以非常搵錢,之後比水警打左2百幾槍擊沉,波叔仲指埋當時既地理即時講解(海既另一邊就係水警基地,而且有個漁雷發射站),所以霍要用此地黎睇水但最後亦被擊沉
再行前有個公園,舊時有個媽祖廟,所以前面係媽環村背後係媽背村,而對開既雨榮橋係一個舊碼頭,旁邊既一舊大石,有個雨字係度,加下仲隱約可見,係張雨榮既霸番黎既地方,最後因犯事而被處死刑,再前見到天后宮,到前左手有氣樓梯,上去見到有個界石23號,係當時好重要既界線,左邊係西貢有丁權而右邊係九龍所以無丁權,係當時一個非常重要非常值錢既記號,行左入去天后宮,有個土地係石後面,要行入神台位轉入去先見到,幾有特色
到左媽背村,經由一條好窄好隱蔽既小巷入左去石礦場,因路唔係太好行,所以好彩無落雨先入到去,地方都幾大,而且對出景觀唔錯,波叔指前既山坡話係當年英軍撤退既砵甸乍碼頭,仲話當時既山路騾仔走唔到上船,所以比鯉魚門村既村民羅左番屋企,但好快日本人就到,咩都比佢地搶走晒,講到咁上下,已經overrun.所以由原路出番去,希望下次有機會上去摩鬼山又或者果個英軍撤退既山頭走走,嗯
[06/04/13]
Photo Link <<<<<<<<<<<<<<


text:
貳零壹貳年玖月玖號(柒月廿四) - 中區卅間街坊盂蘭勝會Part.02
睇完三角碼頭飲左D野就番番上場地,時間係7點零鐘,做緊散花,仲係好多街坊好多遊人好多遊客好多車,因儀式既問題所以用左一條路,所以就要人指揮交通,差人呢派完米就唔見晒,不過情況都算叫做可以,係要成日避開D車有D煩,印象中果忽其實好靜下,不過加下唔同晒,D人多到暈,到左散花拋錢果下呢因為實在太多車,所以就SKIP左一大群人執錢果PART,改由成盤羅番入辦公室自己攪,我無跟入去睇但總感覺唔夠好玩,之後就係施食坐蓮花,而因場地問題,破地獄就簡單地用兩支劍仔旗仔自轉咁,但拋餅都幾特別,之前我次次都睇唔到,可能因儀式太長拋包太短無咩機會睇到
可能因地方時間問題,頌經真係非常快,好似急口令咁,未夠10點已經開始預備清場化祭品,十點已經係打大士王既重頭戲,以我第一次睇,時間都唔算太短,打大士既原因呢,值理講係要打走晒附左上大士王上面既鬼仔喎,先拜拜再用幾支棍插大王放左落黎後就打左十零下度之後就用棍叉住行去化左佢,化前再打多幾下,咁大士王就完成任務了,睇睇時間仲未夠十點半,但就開始拆神袍化祭品,當中仲有外國人係度一齊燒,而且有個鬼佬明顯係飲醉左係度傻笑,但人作人員又由佢一齊幫手化,後尾再有一對西人係度化鬼差,難怪佢地講鬼多過人,依度真特別,但係度睇左成日盂蘭,靚女真係非常之多,攪到之後幾日係其他地方見到好多自以為係靚女既女其實係完全不入流既,嗯
丫,最後清場後有份食乳豬,好好食呀
Back to Part.01
[09/09/12]
Photo Link <<<<<<<<<


text:
真係好耐無寫blog啦!唔知有無人掛住我呢?
不經不覺,即將踏入懷孕的第六個月啦!一 一B(肚內小寶貝的乳名) 開始無咁折磨我啦!已經少左作嘔的情況,精神亦比較好,所以決定再寫返blog,同大家分享我生活上的點點滴滴.當然唔少得就係同大家分享我點去keep住自己嘅皮膚啦!
頭炮就分享下,到底懷孕期間可唔可以做facial呢?有咩treatment可以做,有咩係唔可以做呢?
係懷孕期間,以下嘅療程都唔可以做架!包括:激光,射頻,彩光,果酸Treatment,微電流,就連普通嘅導入機都唔可以架!而且我頭三個月都唔敢做任何療程,你哋知啦,BB好小氣架嘛!
就咁睇好似都冇咩療程可以做喎!其實都係架,懷孕期間都係主要做下清潔同補濕treatment, 祈求皮膚唔好變得太差,等小寶寶出生後先可以做返強勁treatment去變靚.
大家可以做普通嘅保濕treatment,但係就千祈記住唔好做肩頸按摩啦. 亦可以做一啲含有酵素嘅Treatment去清除角質.
本著做咗媽媽都要靚嘅精神,就係懷孕期第四個月開始,我就試吓研究一個又安全又可以做到效果嘅療程,於是乎就誕生左酵素hydra facial (EHF) 啦!
想知EHF有咩效果同做嘅過程,就clink入以下嘅link睇我真人示範啦!(好耐無拍video,好鬼生硬,大家唔好見怪啦!)


text:
是日13 號,星期五,即係所謂 Black Friday,黑色星期五是也!
今日到依家,可幸都冇乜黑仔嘢發生過.不過講真,我又唔係好信黑色星期五會唔老泥呢樣嘢,加上細佬我有穌哥大佬照,冇有怕!
不過又話歸兩頭,雖然心知啲唔老泥嘢只係心理作用,但假如真係見到嘅話,個心多多少少都難免會有啲離一離嘅.
記得初初入行嘅時候,當時公司有隊馬拉 team 嘅同事過咗嚟香港做嘢,佢哋 team 嘅 Audit Manager 坐咗係公司,佢啲同事就出去做嘢,有日,佢哋某位同事同嗰個 Audit Manager 鬧交反晒面,第二日,嗰位 Audit Manager 張枱面有道符,個 Audit Manager 話,佢同事曾經兇過佢,話同佢反面嘅同事嘅屋企人係降頭師喎!
我哋做審計呢行,成日都有機會要去唔同 Auditee/Client 嘅地方做嘢,記得有次去到一間office,一入去已經見佢哋擺晒陣,後尾八掛多啲,先知原來佢哋有兩個部門經理互擺風水陣互片.我哋做嘢,聽埋聽埋啲似層層嘅乜乜殺錯良民傳聞,都咪話唔驚!
又好久前有一次,我去做一個 investigation job,一去到 Auditee 度,佢已經安排咗間玻璃會議室俾我哋,望穿玻璃出去,右手面對住尊成個人咁高嘅大關公,兇神惡殺咁樣;左手面對住佢哋位 Reception 小組,日日著吊帶背心 mini-skirt, sexy 到死,仲周不時玩壓腿 push up 伸展運動.你話,做嘢要日日對住呢兩件嘢,點會老泥呢?


text:
2014年7月14日 星期一
2014暑假美國遊 ﹣ Day 8&9 New York 的最後兩天
2014.7.14 (MON)
琴日同表姊佢地食完dinner
一齊番左去New Jersey
留多係New Jersey兩日
我地就要去下一個stop
今日既行程好重要
就你去Outlet喇
Woodbury Outlet
Outlet的始祖
全程行街shopping
所以今日差不多零photo
影完哩張就各自分開行
幾個鐘後再見喇
收獲都算OK
兩個手袋,兩對鞋
Heem Heem係零收獲
No No
果度有Toys R us outlet
佢買左好大盒玩具
Daddy又買鞋又買褸
連話吾買野既嫲嫲
一樣買左對鞋買左件衫
皆大歡喜啦
行完outlet去左食dinner
我吾知哩區咩名
但係好有小鎮feel
好靚
2014.7.15
哩日係last NY day
Daddy話想係屋企BBQ
所以今日既節目係去Costco買野
Costco D 野真係好抵好抵
一set Samsonite luggage 先至 美金149.99
咩都有得賣
Heem Heem買左哩件Fireman 褸
樣樣都大大包
HK見過哩set gel甲好貴架
天公不造美
無得戶外BBQ
要改係屋內
一樣咁舒服啦
識飲酒既你
一定識得佢
訂閱: 張貼留言 (Atom)


text:
前天係蛇仔明兩歲生日
自歲半開始都冇做成長紀錄
兩歲寫返個啦
呢個鬼馬嘅小搗蛋
不知不覺大個仔咗好多
一向老積仔樣嘅佢
已經變咗個小朋友
出街啲路人估佢3歲
閒時婆婆帶佢去街
仲成日俾人質疑做乜唔返學
講開返學
蛇媽一共幫佢報咗5間學校
有3間取錄上午班
2間waiting
蛇仔明有書讀喇 ~ yeah~
9月開學喇
蛇仔媽百感交雜
强烈地預感到到時爆喊嘅會係自己
現階段嘅準備工夫係
不斷同佢洗腦
話佢知每個小朋友都返學
學校有好多小朋友同佢玩
有老師教導
暫時蛇仔明好似好明咁
有時路經學校, 佢會同我講 "小朋友返學"
希望佢領悟得到, 開學時唔好喊啦
飲食:
其實蛇仔明已經係一個小朋友
奶只係早上起身飲一次
懶懶嘅蛇仔媽對佢飲食都再冇任約束
乜都食得架喇
日常盡量都會準備住家菜
但出街嘅話, 懶得一次, 就有第二次
依家出街就索性食街嘢
都係飲茶食點心包包
如果唔飲茶就叫碗粉麵
都試過去麥當勞
以為街外美味嘅佳餚會改變蛇仔明食嘢嘅態度啦
點知蛇仔明堅係對食零興趣
食乜都係完全唔熱心
同埋從來都唔會叫肚餓
就算朝早只食完支奶, 到下午2點都未食飯都唔會肚餓
-_-
亦因為佢從來唔主動食嘢
到依家都未自己食飯
為咗佢食真係嘔幾盆血
但蛇仔明獨愛吃甜
雪糕/jelly/蛋糕/yogurt 又可以搶住自己食得頭頭是道
所以其實我諗最大嘅問題係要提升蛇仔明對食嘅興趣
但係蛇仔媽都出盡百寶架喇
就當我煮嘢難食
街嗰啲嘢食好味喇掛?!
但蛇仔明態度依舊
各位親愛嘅blooger
請指教
食奶係最唔洗粗心的
乖乖食晒自己午餐, 俾少少你試啦
飲完古古惑惑, 有求必應, 整個happy face先啦
蛇仔媽精心炮制幼兒版粟米魚塊飯
但結果呢餐飯係不歡而散
唉~
沮喪過後捲土從來
但今次分吓佢心移師廚房食飯
哈, 呢招又work喎
蛇仔明仲肯自己食添
所以有理由相信每次食飯就唔知點解觸碰到蛇仔明嘅神經
係都要搞對抗
但我移得幾多次, 屋企好大咩?
唉~
飲茶
食包
睡眠:
一日一nap喇
而且大個仔咗
睡眠質素好咗(唔讚得)
又快入睡咗
晏晝訓到2-3小時
夜晚都少咗好似細個仔時會半夜喊
唯一唔乖嘅就係出街的話佢唔肯訓
見到人家啲小朋友都會好疏肝咁喺stroller訓
大人自由自在行街真係超羨慕囉
訓到傻豬咁
出街媽媽抱住先肯訓
戒片:
其實poo poo就訓練咗好耐
依家蛇仔明坐potty都會poo到
但就要提佢
奇怪嘅係已經洗腦又洗腦地重覆
如果想poo poo要話俾爸爸/媽媽/婆婆/公公知
可能蛇仔明都係屬於有得玩就呀爸姓乜都唔記得嗰批
佢好少會主動話要poo
但婆婆俾我嘅又係另一個版本
婆婆話佢會自己講
所以我真係唔究竟佢係識定唔識
今年夏天一到
我又淘啲戒片褲仔佢著
根據婆婆所講
蛇仔明係有時會自己講要尿尿
著戒片褲時, 每半小時提佢, 亦可以wee到
褲仔亦keep到乾
但我試過
著咗戒片褲
每20分鐘提佢wee
但都失敗
以為佢唔急, 一著返褲就瀨濕
問婆婆啦,婆婆又一臉委屈覺得我唔信佢
唉
基本上我深信蛇仔明係有概念的
唯有希望學校會幫到佢加速戒片吧
婆婆每天傳來的坐塔相
而且報稱都是成功的(有可疑~)
又搞搞新意買個座板俾佢
效果ok, 希望蛇仔明快啲100%成功啦
語言:
由疊字, 慢慢變簡單句
基本對答已無問題
最近兩星期仲突然識用再多啲組織嘅句子
例如同婆婆講:
爸爸返工, 媽媽返工, 所以珀其嚟婆婆度
見到我哋㩒電話:
唔好玩電話, 曵曵架, 快啲熄咗佢
車迷嘅佢, 每次落到街就數車:
有巴士, 有的士, 仲有小巴
跟住講, 唔搭巴士, 搭的士(好識嘆)
夜晚訓前會同蛇仔媽回顧當日
而且係堅記得
睇嚟好快就可以同媽媽談心
但最頭痛係蛇仔明都pick咗啲曵嘢講
例如
做咗啲曵嘢婆婆話
唔準架,你唔乖婆婆唔請啫哩你食架
蛇仔明答: 無所謂
-_-
姨媽話:不如我哋玩畫畫丫
蛇仔明:好丫
姨媽: 咁你執好其他玩具先啦
蛇仔明:好煩
@_@
不過好彩教咗佢一次, 呢兩句說話就冇再出現
以後講嘢要更更更小心喇
情感發展:
唔知點解一向出到街係親善大使嘅蛇仔明
在大約3個月前變得好怕醜
見到陌生人就頭耷耷
叫佢叫人又扭扭擰擰
真係失禮街坊
唔知係咪又係必經階段
如果係只希望呢個時期快啲過啦
其他時候
除咗食飯煩啲外
其他時候都算ok(唔讚得)
蛇仔明好識睇眉頭眼額
蛇仔媽厲佢一眼/ 縐一縐眉
佢已知衰
有時佢會好愁咁抱住我對腳講
唔好嬲
(最初佢未識用個嬲字, 會叫我唔好曵,哈)
跟住我會話, 咁你下次唔好喇知唔知
蛇仔明話知, 跟住擺個萌樣叫媽媽:
笑返
但有時蛇仔明不在狀態時
就會硬碰硬
蛇仔媽發嬲+蛇仔明發爛
會樹熊式攬住我喊
呢個時候蛇仔媽就放軟少少聲氣
繼續話佢知佢唔啱
實行依依哦哦大法
通常過一陣蛇仔明就軟化
細細聲講sorry
暫時, 蛇仔明都算係under control嘅(唔講得)
賣萌氹媽媽
曵豬樣
其他分享:
最愛晚上臨訓同媽媽談心
車迷大閱兵
蛇仔明愛玩相機,蛇仔爸於是自制一部俾佢
識蛇爸咁耐,
還是頭一趟見佢粗支大葉的佢做手作
所以話
孩子真係可以改變一切
但可惜好快溫暖版相機已被打入冷宮
蛇仔明還是愛玩真相機
有紋有路
有日蛇仔媽去晒衫
聽到蛇仔明同佢至愛的陪訓bear講嘢:
啤啤坐呢度, 影相
出嚟見到佢咁
最近學識的新萌樣: 單眼
有冇電暈?
繼續賣萌
好鍾意自己刷牙
學識咗漱口添
愛照鏡
著新嘢就會衝去照鏡
情歌小王子
母親節, 送花俾媽媽
加個kiss, 冧晒
繼續小廚神體驗,今次整啫哩
同媽媽selfie
仲係用bb盆沖涼
已經好積極引入花酒
但蛇仔明鬼鍊嘈狂喊驚
Blog媽們, 有好方法請指教
落街玩, 好得戚
鍾意畫畫
掌握得唔錯, 揸筆似模似樣
上圖係蛇仔明負責畫眼/鼻/咀
佢話呢個係媽媽喎
-_-
成日以為年幼的蛇仔明乜都唔識
其實暗地裡心水好清
去過某商場食雪糕
隔咗一段時間再去
蛇仔明一入商場就話:
珀其想食雪糕
邨口見到7-11廣告燈箱
蛇仔明細細聲又心思思咁同蛇仔媽講:
呢度買雪糕
跟住好腼腆咁奸笑
古惑到爆
做咗蛇仔媽兩年
雖然育兒路上有艱辛
但整體嚟講還是喜樂多
雖然口中常說蛇仔明曵
但內心裡又好感恩上天賜俾我一個活潑孩子
每次蛇仔明挽著我的手
或撲過來抱著我
焦急地想與我分享他探索到的一切
我還是覺得很心甜
蛇仔媽時刻提醒自己
光陰往往在不知不覺中流逝
可能在我們還未察覺時
突然有一天孩子已羽翼長成唔需要自己
所以依家會好好珍惜同蛇仔明相處
另一個體會
就真係 "養兒方知父母恩"
特別喺呢兩年
蛇仔公公婆婆給予好大支援
但蛇仔媽無用
在工作/照顧自己蛇仔家/自己娘家三方面完全失衡
想到這裡就覺得對自己父母十分歉疚
嚟繄隨住蛇仔明大個仔
希望可以在"女兒" 這個角色上做得好一點
FIGHTING~


text:
我覺得妹妹既生長反應無哥哥咁早熟
承熹以前好細個已經識揸住啲牙膠黎講, 或者對於一啲玩具都會好有反應
妹妹剛好相反, 懵下懵下咁, 哈!
多謝茄姨姨送既香蕉牙膠
妹妹仲未好識揸實啲野放入口, 每次好快就會鬆手, 繼而跌左. 所以佢都係覺得食自己隻手指多方便啲
承熹之前一直返開CPDA既playgroup, 我覺得呢間playgroup唔錯, 導師有愛心, 承熹每次返都好開心
不過返埋今個月就停啦, 因為七八月參加左另一個音樂班, 承熹好鐘意音樂跳舞, 俾佢試下搵唔搵到佢想學既樂器
八月尾開始除左返幼兒園(N班)外, 仲會參加教會既Awana, 類似童軍制既形式, 但當中包含聖經既教導! (好期待~)
妹妹依家無之前訓咁多, 仲開始識得投訴! 例如佢係highchair, 但我地走開左去食飯或唔係佢視線範圍, 佢就會大叫, 叫你返黎倍佢傾計, 或者要你推埋去食飯枱, 等佢可以望到我地
依家最好玩係, 當你一同佢有眼神接觸, 佢就會笑! 尤其朝早起身, 佢係床仔望住我, 就會即刻笑得好開心... 冧死媽媽~
再一次溫馨提示: 懷孕期間, 不妨多吃乳酪, 可以令到BB骨骼強壯啲! 我陀住哥哥同阿妹時都有食, 一星期隔日或日日食, 所以哥哥同妹妹兩個月已經好硬淨, 擺百日宴個個親戚朋友都話佢地唔似得三個月, 條頸仔已經好夠力!
P.S. 我係一個唔戒口既孕婦, 在我立場只要乾淨既野我乜都有食, 但當然唔係狂食啦! e.g. 咖啡, 沙律, 魚生, 甚至生蠔 (呢個我都知有啲過份)
除左因為我為食外, 我覺得有時太過戒口反而唔好, 因為註冊營養師分享過, BB係唔識分好味同唔好味, 佢地只係會分個隻味道係熟悉定唔熟悉
所以, 好多時偏食既BB係因為媽媽本身偏食, 有好多食物佢地係無試過既(佢地經胎水係懂得分辨到食物既味道), 所以當佢地可以食固體食物時就會識得選擇
相反, 經常接觸唔同種類食物既BB, 會較願意多常試唔同種類既食物!
我唔可以100%肯定呢位營養師講既係啱, 不過以我經驗, 承熹確係大部份食物都肯食, 而且唔會話唔鐘意食,
而妹妹, 我雖然未知, 但好感恩, 係我無戒口情況底下, 佢兩個啲皮膚狀況都係好好, 無話敏感或出疹 (因為我亦都聽話有人話媽媽戒得越清, BB既抵抗力會越弱, 因為無乜接觸過)
不過, 呢啲都係只作參考, 個個人唔同體質, 好難講!
其實講咁多我都想帶出, 做媽媽緊張自己小朋友係理解的, 不過有時放鬆啲去面對, 唔好俾太大壓力自己, 偶然放肆一下令自己開心都唔係壞事..
我覺得胎教都好有用, 我陀住佢地時都不停叫佢地要乖乖地, 要肯食奶, 自己訓, 唔好成日喊, so far都OK
但千算萬算, 算漏左唔記得叫佢地唔好食手指!!!!!


text:
職員姐姐先帶我哋去場外的練習區,因為入場只係限時20分鐘,所以要練習一下如何操作先入去玩
每位入場小朋友都會有一支遊戲捧,先輸入自己名啟動遊戲棒!再答幾條簡單問題,熟習咗個遊戲模式就可以正式入場玩啦
入到場內就好似見到一個熱帶雨林咁,仲有好多動物裝置,同埋場內周圍都有顯示屏,其實個玩法係首先選擇一個顯示屏,插入並讀取遊戲棒,選擇問題的難易度及種類!
然後按着問題去場內尋找答案,答案就是四圍的動物,每隻動物隔離都有個Code,只要向選取的動物"DO"一聲,再返回是但一個顯示屏,再一次插入讀取遊戲棒,就會見到自己"DO"的動物出現在屏幕上,再用手指將該動物 Drag 到答案欄便可以!
最利害係每次尋找答案過程中,係可以選擇"DO"多過一種動物!即係話如果你有問題唔肯定答案時,可以同時搵多幾隻,到時再慢慢答!
我哋玩咗成大半個鐘!其實感覺好似去咗濕地公園科學館等去完成某項指令!
但係呢度唔同既地方係係可以俾小朋友邊玩邊學,搵動物過程中已經跑跑跳跳,爬嚟爬去! (同埋最起碼唔會有裝置俾人玩到壞咗)
而且哥哥好勝心強,所以好積極咁去答問題搵答案,如果有家長想小朋友玩得有意義,「親親大自然」確係一個唔錯既地方
依家室內遊戲室真係層出不窮,就連「親子廚房」都有
我哋入到廚房準備DIY曲奇同Cup Cake! 廚房環境好大,足夠俾一大班大人細路一齊整蛋糕
呢個芊芊知道要着起圍裙整蛋糕,突然扭計話唔想玩話(但係又一路着圍裙)
未開始前先幫佢哋呢一身打扮影張相留念先!就算唔食得都睇得(如果有埋廚師帽仲正)
職員姐姐先喺雪櫃拎出一預先準備好的朱古力同原味牛油麵粉團
對芊芊嚟講可能佢只係當係泥膠咁玩!哈~
整下整下已經唔記得哂頭先話唔想玩既心情,仲玩得好開心!
攪掂哂就去洗洗手,曲奇要入焗爐lu
然後職員姐姐拎出一早預備好的Cup Cake,我哋要負責將Cream同小餅乾放上去裝飾設計得靚靚!
亂咁"GI"都總算完成咁多件Cup Cake!
連埋頭先既曲奇都焗完出爐啦!好好味呀,真係唔止睇得,仲食得呀!
清潔時間完lu~兩隻嘢超開心咁跑咗入去周圍跑,真係捉都捉唔住
之後我哋射波波大戰!兩個型男 VS 兩個美女
今日真係超盡興!估唔到嚟室內遊戲場都可以有咁多嘢玩,而且職員姐姐仲超好人,最後佢哋嗌住我話要同姐姐影番張相tim! 呢D咪叫做「賓至如歸」囉
J-plus 簡介
營業時間
星期一至日: 11:00-22:00
費用
$100/100點,$200/205點,$300/330點
電話
23435068 / 26407900
網頁
www.jplus.com.hk


text:
Fizzion~Pet Stain&Odor Remover (with bottle)
今日就講吓呢支家居清潔劑Fizzon
自己其實已經用咗5年,屋企同舖頭都一定有呢支嘢,因為我當佢萬能清潔劑,首先家中魔怪一定會屙尿出界,嘔吐等問題,我淸理完一定再用Fizzon噴一噴再清潔多次.
首先講吓Fizzon係乜?佢係一粒美國製造嘅濃縮清潔劑,簡單D嚟講主要成份係梳打,可以分解污跡,分解尿味.
大家有無發覺一到潮濕天氣,春夏季節,寵物屙VV後都特別發覺有味?原因尿液內含有尿鹽,而當天氣熱又濕,氣味就會自然更加濃烈.而Fizzion正正可以分解尿鹽達至去除VV味道,佢本身一種獨特清潔香味,當噴完清潔完都有淡淡香味,自己就好鍾意. 當日吸引我買佢嚟用係「EARTH FRIENDLY」無毒成份,無漂白劑,刺激性化學物質...咁起碼我唔驚嗱到皮膚.
之後有一年臨過農曆新年,做我最討厭嘅大掃除行動,家中sofa由純潔嘅米白色去到淺啡灰色,仲要局部幾個位,真係好樣衰.點知個排魔怪Mocha成日上sofa VV,當然比爸爸軍事處理,而我呢個阿四當時就拎住支Fizzion去噴,希望唔好留尿味,又走去睇下有無屙其他地方,過咗一陣返去抺.點知一抹就...𠵱!塊布污糟左,但sofa個小小位變返純潔米白色😍,跟住我拎住支嘢喪噴sofa,再等一陣去抺,真係起到污跡.個一刻我開心到飛起,跟手即刻拎D手袋出嚟,噴塊布再抹袋角,都一樣起到(我當年個果係Channel 同 BE皮袋,不過至於千年布袋*姑池*就連皮色都起埋😱,所以大家小心用一小陪分試下先),原來我一直都忘記咗係可以起污跡功效,所以呢支野已經長期係屋企同舖頭必備用品.
只要將一粒放入噴壺,加入16oz水,等佢自己溶解水中,而呢個過程會有氣泡,所以唔好咁快扭實壼蓋.而開咗水Fizzion就有效用1年,未開粒粒就無限期,所以幾好先得.
濃縮清潔劑2粒+噴壼:$99
補充裝(2粒) :$79
屯門店及中環站有賣
*購滿$400可免費送貨
HK$
99.00


text:
有時啲嘢就係挑起條筋就停唔到,上次批完條肥蜥蜴之後覺得佢有啲寂寞,於是決定幫佢做個朋友出嚟.至於點解蜘蛛會係蜥蜴嘅 fd?其實冇乜根據,完全係忽然閃出嚟嘅 idea 😂
一開始梗係要畫個 outline 出嚟先啦.同一塊海綿,批咗一條魚,一條蜥蝪,家陣再多一隻蜘蛛.塊海綿仲有位剩可以做多一樣嘢,不過暫時冇乜靈感
今次最難做嘅部分係一開始 cut 個外形出嚟,因為啲腳同塊刀片一樣咁濶,好難轉灣同落刀
外形 cut 咗出嚟了,有啲似隻蟹
先做好個波波身
之後就開始執靚啲腳
批嘢同煎嘢一樣,唔可以上面做到差唔多就反轉做個底
有少少後悔做得個底太 detail,卡通化除咗改變比例之外,適當嘅省略可以另公仔睇起嚟更加得意.功力未夠掌握唔到
蜘蛛身完成了,其實以蜘蛛嘅形狀真係好難可以做得cute,亦有可能係我技術唔夠
眼睛係用剩餘物資嚟做,如果每次用白海綿都只係整眼,應該整多N咁多隻都未用得完.
試一試位先,加對大眼即時 cute 番少少.可以繼續了
黐埋兩粒 fiber 介子,加兩隻牙就大功告成.大細超加對上下眼感覺夠晒痴線,我鍾意.下次係咪要整埋痴線蜘蛛絲同樹枝呢?😂
查實喺現實世界,當蜘蛛見到蜥蝪係咪應該會雞咁腳走呢?


text:
路線:東涌市中心>黃龍坑道>黃龍坑郊遊徑>鳯凰徑2段>二東山>爛頭營>爛頭營水池>大東山>鳯凰徑2段>伯公坳>池塘仔郊遊徑>地塘仔>心經簡林>昂坪市集>昂平路>深屈道>深屈>東澳古道>大澳
全長:24.85 km
時間:6小時54分
要一個懶人晨早起身去行山實在係冇乜可能嘅事,所以我已經放棄左早啲起身呢個念頭,以到達起點時間嚟決定行程.今日早左少少,未夠十一點就到左東涌,照舊上左大東先算
Total descent: -1710 m
出發,穿過噴水池,沿旁邊行人路去
繼續行
過對面馬路
過完馬路轉左繼續行,去到警署旁邊轉彎繼續直去
繼續沿行人路行
跟住上行人天穚
行到中間轉左
直行到尾
落左橋之後轉右過對面馬路沿東涌道行
好快就會到黃龍坑道口,轉左入去
沿黃龍坑道一直向前行,離入口仲有一公里多嘅路程
到入口了,今日唔上山住,直行去到尾八下先
原來行到尾係冇野睇
路邊有條小路可以行落黃龍坑,有個小水霸
仲有一個大水管
八掛完畢,返轉頭去起點出發上山
不停咁上左20分鐘樓梯,終於行完頭500米.行呢段路真係唔可以急,唔好做傻事諗住爆上去,要保留實力去應付跟住嘅路
過左第一枝標距柱之後開始有少少平路,可以趁機會回氣
到第二枝標距柱了,呢到有一個唔錯嘅小休位置
今日都算係幾好天
見咁好陽光,拎個太陽能板出嚟起壇先.不過跟住落嚟嘅路都有樹陰,set 好左都冇得用住
上到嚟了,趁冇人拿林掃張全景先
有陽光真係好鬼正
繼續行爛頭營,第一站先去二東山
呢到成個山都係屋仔,如果要行晒應該都要用唔少時間
今日雖然算好天,但都係唔可以清楚見到長洲,等夏天一定要再嚟一轉影相
離開二東向大東方向行
沿途會經過呢間11號屋,好易認
喺11號屋後面有條小路落去另一間屋仔,呢間係9號屋
到左9號之後,又會見到有另一條唔太明顯嘅小路,沿路再落去就可以去到水池
秋天過後水池乾水了
如果大熱天時行到上嚟無啦啦有個水池可以跳落去游水,應該會好爽.跟住仲要同人講話帶埋泳褲去左大東山游水,真係人都癲 XD
睇完水池就繼續上路,又經過18號屋
今日唔由左邊呢條小路上大東,繼續沿鳳凰徑行
去到呢樹繼續上
由呢條最多人行嘅路上大東
又掃張全景先
到山頂了,好鬼多人
正啊,今日算係睇得好清楚
閞餐時間,除左扁晒嘅車輪飽之外,今日加左餸有提子飽 =p
吔完野又掃多張全景
本來諗住原路落山,忽然見到有行山友話要直去,既然"有伴"就一於行多一次呢條落山嘅小路.趁佢地行左冇耐之後就執埋啲野出發
查實呢條小路都幾斜,好在路都算明顯,慢慢落行左幾個字就出番來鳳凰徑了
開始落山
又掃全景,貝澳加水口
呢段行完了
落去就係伯公坳
過馬路繼續行程
續 part-2


text:
行程第五天 (難波 → 神戶三宮 → 有馬溫泉)
哩朝一早先同大笨蛋去難波八阪神社,因為覺得神社外型好似隻老虎咁好得意想去睇吓!幾位靚太無謂跟我哋走嚟走去啊!之後返酒店接返佢哋,之前講過因為機票套票嘅酒店訂唔唔難波東方酒店,所以麻煩一點先去心齋橋日航酒店放底大行李先!
表妹哩日要先離團返香港,所以同佢道別後就得我同大笨蛋帶住三位靚太出發去神戶三宮食牛嘞!
行程第六天 (有馬溫泉 → 神戶三宮 → 心齋橋)
又係瞓醒覺食個早餐浸個溫泉就離開有馬溫泉,都係會坐返巴士去三宮.
跟住會喺神戶市內走走
三點多就返心齋橋日航酒店Check in及稍作休息.
行程第七天 (心齋橋 → 富田林→ 心齋橋)
哩一日原本計劃咗去鶴見綠地花博紀念公園及溫室,但因為睇咗GO!JAPAN嘅月刊,所以改咗去富田林市農業公園サバーファーム .跟據資料顯示,公園有花睇,有士多啤利摘,有整大福嘅體驗課,好啱三位花痴靚太.
比足大半日時間佢哋,四點後離開返大阪心齋橋.
返到心齋橋照舊返酒店稍作休息,然後心齋橋,道頓堀一帶作最後衝刺,有咩想買就盡情咁買埋去.
行程第八天 (心齋橋 → 黑門市場 → 関西空港→ 香港)
到咗行程最後一日,無咩行程安排,應該會去黑門市場同道具商店街走走,跟住食埋個晏就就坐南海電鉄往機場準備乘搭六點開出嘅客機.
就係咁八日行程Hea住咁完成嘞!希望一切如計劃一樣,順順利利令各位團友玩得開開心心.


text:
2010年1月8日 星期五
掏心掏肺
琴晚
經歷左一個我覺得有成日咁長既十分鐘
令我(and屎ying?) 又崩潰左成晚
久久不能平伏
雖然placement我覺得整體黎講係好唔錯
但梗係會有感到十分有挫敗感既時候
偏偏就唔係工作上
而係待人處事上
工作上我係放一百個心
因為我有好多"後盾"
遇到唔識既野一定有人幫我
同時間競賽先係工作上唯一令我感到有壓力既地方
偏偏係同人相處上我梗係覺得自已做得唔好
當然整體上係無問題
但深入去睇獨立一件,兩件事時
每次事後我都會對自己當時既表現感到好失望
所以每次都係一陣風吹過
第一次係我衰多口
因為同D朋友玩得太癲玩慣左
去到公司以為擺返同朋友相處個一套出黎就OK啦
點知咪死囉
個次我深深明白到同同事相處同同朋友相處係2個截然不同既模式
同同事相處既方法真係需要多d時間去鑽研鑽研
因為覺得同同事相處係要拿X得好好
太疏離一定唔得啦..埋唔到堆
太CLOSE又唔得..因為每位同事既性格唔同
佢地唔係好熟你個為人
太過火又唔係人人接受到..唔係人人都好似朋友咁包容我既錯失
總之仲有大把野等我去好好學習學習啦
琴晚個次貌似無咁大煲
其實仲令我有更大既挫敗感
以為經過上一次有所進步
不過面對一個人對你掏心掏肺
但我只係得個驚慌個樣
只能答..喔..係呀..i see
完全係諗唔到講咩
腦入面一片空白
到個個人都睇得出我好驚嚇..唯有好落寞咁走
我又知道我根本幫唔到人..即使我好想幫..
真係有心無力..力不從心簡直係我既寫照
之後仲要衰多次
唉
點解我每次都會壞事呢
其實一D好簡單既安慰說話都講唔出
一D關心既慰問都會覺得難以啟齒
我真係咁無膽咩?
每次大煲後就只會好慌張..再求助於朋友
可能..我真係無咩見過大風大浪..
每年都算叫平穩咁渡過
一有就只會縮去朋友到
未經過咩大挫敗所以呢二十一年就好似咩都無學過
除左書本上既野外
鼓勵人唔識..安慰人唔識..激嬲人唔識點補救
因為..呢D都係我之前個二十一年未遇過的
再加上圏子窄
就當然有咁既後果
不過都好既
總算及早試過啦
第一次衰左唔知要點做..只會一個人好擔心..好慌張
見到浮板就仆過去..只識問人點算..只識諗點算點算
根本唔知諗完要行動
第二次醒左少少..知道要點做
但只係照板煮碗咁將第一次補救既放法用多次
呢兩次之後
我發現sms係一個偉大而有用既發明
可能對於我呢D唔敢講出口既人黎講係好有用
有咩都用sms講哂
避免面對面既尷尬
亦都可以俾我諗好耐..諗清諗楚自己要講D咩..要點講出黎好D
唔似電話咁考即時反應
I LOVE IT!!
不過..始終都要學習點樣可以好自然咁面對一切人,一切事先係治標又治本既做法
我都學會..我真係有好多好多野要學習改善
但呢D..真係要一點一滴累積返黎
枉我仲上過GE個科人際關係堂
好似..唔咩有用喎
有用我就唔會每次都搞到自己食唔安訓唔落啦
真係係現實中學到既野比上堂學到既更多..感受更深
就係琴日..有一個人令到我有咁深既體會
佢既行為真係令我好欣賞同感動
雖然SMS講過
但都多謝哂~!
同埋都要講句對唔住..我講既野都好似好癈
咩都幫唔到
希望你快d好返啦...
你一定可以搵到個更好的!
TRUST ME.
訂閱: 張貼留言 (Atom)


text:
地址: 土瓜灣北帝街32號地舖
電話: 2715-2889
終於都知道點解流沙包星期五晚話黎土瓜灣食飯, 原來佢睇星期五既AM730介紹呢間糖水舖, 於是一心諗住同我黎試下, 咁啱間大漠就係正呢間甜品舖對面, 所以就去佐食新疆野. 我地七點幾已經食完飯, 但係見對面間家甜屋潤落佐半閘仲未開, 走去對面睇下先知佢地今日有設備到, 所以要延遲開門, 哈, 又會咁唔啱時候既, 報紙呢日介紹, 佢呢日咁啱送設備黎, 真係倒米, 我見隔離有好多人都講緊睇佐AM730所以專登黎試下. 舖頭外張告示話八點會開, 到八點佢又話要再遲多半個鐘, 咁好啦我地周圍行一陣, 八點半再番去, 佢又話再等多十分鐘, 咁即係幾點開呀? 等到差唔多八點九, 門口都鬼咁多人等緊, 終於都開門.
我地叫佐個報紙有講既鮮果凍丸, 一個痴心太軟, 同一個南瓜棉花糖, 點知後尾話無晒南瓜喎, 又一項唔識做生意, 明知報紙登既話會吸引到人黎, 好心你就做定D準備工夫啦(唔好話我知佢地唔知報紙會今日登佢地間舖呀~!?), 於是我地改薰衣草梳乎里. 個鮮果凍丸先上, 唓... 無咩特別咋喎, 粒丸就大大粒, 但裏面粒生果就骰仔咁細, 味道又無咩特別, 有咩咁大賣點呀?
到個心太軟先精彩, 一上碟, 個心太軟已經爆佐, D朱古力醬流緊出黎, 個阿姐仲話: 「小心呀爆緊啦」. 好野喎, 爆佐既都可以攞出黎賣, 咩賣相都無晒啦! 之後仲成個塌佐落黎, 扁晒, 我當堂黑面. 第一, 你知唔知食心太軟其中一樣開心既就係你親手篤穿佢睇住D朱古力醬流出黎果種感覺呀? 第二, 大佬你仲吹捧自己間舖係乜野曾任職五星級酒店既名廚主理, 你整個心太軟你都預唔啱份量同時間既咩?!! 竟然可以焗爆佢既? 第三, 你焗爆佐都拎得出黎賣, 我完全覺得佢係唔尊重食客囉, 佢過到自己果關又好野喎, 完全係不知所謂!!! 我面黑唔肯食, 流沙包好無奈咁叫人換過. 好啦又再等一輪, 再上另一個心太軟, 我頂呀, 阿姐又係果句: 「小心呀佢爆啦」, 然後D朱古力已經流緊出黎... 唉, 唔止佢爆呀, 我都比你激爆啦! 我都無佢咁好氣, 我「得」佐句話:「是但啦原來呢度D質素係咁架」, 食落, 唔夠好食, D朱古力醬味道唔好. 我樓下許願樹都好食過佢多多聲, 至少唔會爆囉. 我真係第一次見識到D咁既所謂甜品舖.
係呢度要同流沙包講句對唔住, 我知流沙包知我每日返工都唔開心, 抱住過得一日得一日既心態, 所以我知佢每個星期五都想陪我搵D好野食, 可以做完成個星期既工作好好地咁食餐好既. 我知流沙包同我黎呢度係想氹我開心, 但係就遇著一間咁既黑店. 其實個心太軟一上果陣我已經條氣唔順, 變晒形既心太軟都可以攞黎serve客? 我知我一黑面就會破壞晒流沙包為我安排呢一餐既心意, 我有想過就咁算數, 反正佢塌唔塌, 味道都係一樣. 但係我食野出名奄尖, 如果我真係算數食佐舊咁既心太軟, 我絕對係會背脊骨落囉. 所以... 對唔住呀流沙包, 我無用, 我唔識隱藏我既不滿, 令到你一番心機白費了, sorry呀!!!
呢間咁不知所謂既糖水舖, 你快D執笠啦, 唔好再係度昆人啦, 五星級酒店名廚? 我屁~~!!


text:
6) 一家三口返加拿大, 重遊與謝菲拍拖時去過既地方
7) 幫陶寶B係麥當當及戶外搞生日會
細個既時候, 莎拉好羨慕啲小朋友可以係麥當當開生日會, 所以幫陶寶B係麥當當搞生日會, 其實只係補償莎拉童年未能達成既願望呢! Heeheehee! 而另外點解想幫陶寶B係戶外搞生日會呢, 因為莎拉可以預備個Pinata俾陶寶B玩呢! 咩嘢係Pinata, 其實係外國既小朋友生日會係好popular. Pinata係一個紙造既公仔, 內裡有好多玩具或糖果, 而玩法係壽星囝/壽星囡先遮住對眼, 然後就好似玩仆傻瓜咁仆爛個Pinata, 咁所有裡面既玩具或糖果就會掉晒出嚟, 而參加生日會既小朋友就會好開心咁去攞啲玩具或糖果呢. 不過我諗玩呢個Pinata, 都要等陶寶B起碼3歲先可以呢, 因為佢都唔夠大力仆爛個Pinata!
8) 食番餐好正既泰國餐(要有生蝦, 蝦餅同咖哩炒蟹)
好耐都無食過啲咁熱毒又辣既嘢啦, 特別係炒蟹呀, 過去既8個月真係一次都無食過呢, 所以而家諗起都口水流呀!!!! 仲有芒果呀!!! I miss you all!!!
9) 與陶寶B一齊整甜品俾謝菲食
好多父母都唔會俾小朋友整嘢食, 因為驚佢地會整親, 不過莎拉覺得係安全既情況下俾小朋友參與整嘢食係一件好事, 當係一件親子活動都好好架. 所以莎拉已經幻想緊當陶寶B有番3-4歲既時候, 同佢一齊整Cookie或蛋糕, 無論個成品好唔好食, 食既人(謝菲)一定好開心呢.
10) 一家三口去郊外PICNIC及去沙灘同陶寶B玩沙
平時去沙灘, 見到啲肥嘟嘟既小朋友係海邊玩沙玩水, 個情景真係好得意呢, 所以莎拉都對呢個畫面充滿期待呢. 夏天就去沙灘, 咁冬天就去郊外Picnic啦, 莎拉可以準備好晒謝菲同陶寶B鐘意食既嘢, 一家三口應該會好好玩呢.


text:
最近天氣開始轉涼,又係時候幫燒腩仔準備換季,而咁啱艾菲就喺呢個時候抽到MyBB.com嘅試用,收到幾件Hallmark Babies嘅衫仔,燒腩仔來緊呢個冬天又有靚衫著啦﹗
Hallmark Babies相信無乜邊個媽媽會未聽過,佢哋出名衫仔質地好摸落舒服之外,仲選用不含有害物質嘅無線鈕扣,通過金屬測試,確保無斷針或者殘留金屬,媽媽可以安心畀小朋友著上身.
而艾菲今次收到嘅就係一件禮服裇衫連煲呔,同埋一條型仔啡色棉褲,睇件禮服裇衫嘅details位就知設計認真,同大人嘅禮服裇衫絕對有得fight一D都唔馬虎,而條褲仔除咗夠型同質地好之外,艾菲最欣賞就係個修腳位,就算宜家燒腩仔著落有長都唔怕褲腳跌落來.
另外仲有一件有Hallmark's Mason Bear圖案嘅開胸外套,質地好又唔太厚,可以喺秋天同冬天唔太凍時著,仲要係用綠色做主色啱晒艾菲杯茶,Good﹗
洗乾淨D衫就要請小model燒腩仔出場啦﹗燒腩仔個紳士look得唔得呀?來緊去飲表姑姐結婚餐酒就啱晒啦﹗至於外套搭型仔長褲嘅look,casual得來不失書生氣質,燒腩仔平日嘅霸氣即刻減退唔少,來緊去interview可以考慮咁著去呃吓人,哈哈...
由於艾菲揀咗要100碼for 2-3歲,唔知係唔係外國碼真係大D呢,D衫全部都有大,尤其件禮服裇衫一定要摺袖著,睇來出年都應該仲會啱著喎,一件小朋友衫可以著到兩年,抵呀﹗


text:
玩完歡樂世界行返去長隆酒店集合,仲有D時間喎!
行吓,影下相先...
2隻豹係假嫁!
以下這2款係真的!
玩完歡樂世界之後已經散咗大半, 食過飯後仲
要去睇馬戲團
本來馬戲團對我嚟講只係一個bonus, 可有可冇, 如果當時比
我選, 可能我會選返酒店訓覺好過
不過睇完之後, 出乎意料
地好睇喎! 現在比我選多次, 幾累都要睇啊!
不過當時場內係無冷氣, 又熱到飛起, 汗不繼湧出嚟, 條衫濕到
玩滑浪飛船過時都冇咁濕, 個show一開始過時已經有勁多表現演者
我估超過一百人, 不過大部份都只係跳吓舞咁! 另外有大約十個
人係高空穿住一套有燈的服飾係到彈吓彈吓, 而妳睇到既劃面
就好似好多星係個天空到移動, 加上勁多激光射嚟身射去, 靚到
爆啊
之後每個環節都十分唔錯, 由其是d動物表現幾鬼可愛,
其中d熊仔用雙腳行路, 一路行一路個pat pat扭吓扭吓, 仲識
得同人求婚添, 勁得意! 最後一環係高空跳水, 高空真係好高, 但係
個水池就細得可憐, 都幾得人驚
散場之後仲有一個bonus,
就係有得睇煙花啦! 原來唔係次次都有架! 導遊話睇老闆心情, 鍾意
先放, 唔係成日有得睇架! d煙花都幾勁吓架, 仲放咗成十幾分鐘添!
返酒店之後, 食咗隻導遊推介既精選斤半重既走地雞, 味道一般, 我就
話三斤重既大肥雞好食好多啦!
第二日morning時間係7點
真係救命啊! 又咁早!
食個去旅行第二差既早餐之後 (第一差既當然係歐州過d啦 )
又去玩囉 因為天雨關係, 原定下午既水上樂園改為早上出發,
仲好, 因為剛剛開門勁小人, 我地入到去D遊樂設施都未開, 要10點
先開, 不過已經有人排隊, 我地當然唔放過啦! 不過老婆就唔好彩啦!
撞正唔方便既日子, 為有自己同D FRIEND玩住先啦!
我地玩咗兩次大喇叭, 二次滑梯, 之後怕老婆悶, 所以冇玩到囉, 培吓老婆
值得一提既係過到D LOCKER都幾先進, 好似八達通咁 "DO" 一聲就自動
彈出嚟!
下午變為無聊SHOPPING團, 4點左右開始反返香港, 不過司機行條唔知
咩路, 行咗去條勁塞車既路, 塞咗成個鐘
去到皇崗仲要唔係停係巴士站喎!
停咗係唔知邊個停車場要我地係勁大雨既情況下行番過關, 成個行程都好滿意
就係最尾有些美中不足


text:
回憶之旅 -- 馬爾代夫
係2002年既10月,終於去到我好想去既地方之一,馬爾代夫!
起得早前滿以為去得成,點知成唔到團既情況下去左澳洲...真係幾經波折呀~
呢次亦都係跟團,5日3夜! 去既係好多香港人去既 "桃源島"! 呢個團當然以情侶為主啦~
馬爾代夫既天氣真係陰晴不定呀! 當係陽光普照時,突然可以傾盆大雨架!!! 全個行程就有兩天落雨,真係大煞風景lu... 所以係晴天時就爭取時間影多D靚相勒~ 亦都因咁既關係,令我係今次旅行又學會一樣野... 就係去邊旅行都要帶外套勒!
我記得出發前唔想帶外套,因為赤道好熱ma! 就比同我一齊去既人堅持話要帶... 最後証明左佢係啱既~
係陰天及落雨時,件外套發揮作用啦! 所以我依家去親邊度旅行都總帶件外套架!
暴風雨前夕
全程住左一晚沙灘小屋及兩晚水中屋,係d咁靚既地方,住就緊係要揀最好啦~ 水中屋真係好正,一開門就可以落水~ 而且無論廁所或露台都有條樓梯落水架!
係馬爾代夫以水清沙幼見稱,D沙白色,又好似奶粉咁幼滑,海水就清澈見底,又多珊瑚魚,真係可以對住個海就一日啦~
其間撞到個團友竟然話唔識游水woo...佢話黎睇吓書渡吓假,轉頭就見到佢地漫步沙灘拾貝殼,真寫意浪漫~
水清沙幼 ,椰林樹影 ,坐落於印度洋既世外桃園!
係列島遊時,去到一個比當地人玩既島,見到當地人好簡陋咁,用一個膠水樽同d魚絲就當魚牌釣魚我緊係問佢借黎玩吓啦! 點之掉落海無耐就有魚上釣啦!!!(當時我仲未識釣魚架) 係釣到條淺藍色既珊瑚魚 ,比佢地釣到既還要大!!! 當D酒店職員係島上為我地準備食物時,見到D當地人將佢地釣返黎D魚燒到成舊炭咁,心唸食唔食得架???
之後借工具比我釣魚果個人,手上挪住條成舊炭咁,我釣返黎既魚遞比我食,揭開面頭燶晒既魚鱗,一食之下真係超好味呀!!! 魚既鮮味同汁保存得好好,一D都唔乾,而且仲感覺到清澈既海水味道tim~ 又學識一樣野啦~ 所以之後去埃及都用同一個手法去燒魚食架!
馬爾代夫真係好靚呀! 最遺憾係無"咩樽"潛水...因為呢個島無試潛活動,要有牌先可以潛,有點遺憾...
同當時仲未有數碼相機,唔係影到好多靚相咋! 真係好想再去多次...但到唔知要等到幾時lu...因為一個人去無意思ma... 亦都因為係咁,之後既旅行唔會好似之前咁求其,係會選擇去D最浪漫最靚既地方,促成之後既希臘浪漫之旅!


text:
Ballroom
尖沙咀嘉連威老道77-79號開麟中心二十樓全層
Tel: 2312 2023
Ballroom一向都係穏陣之選,我有幾個朋友仔都喺呢度租,佢地款唔算好多,但勝在service好,婚紗料靚手工好!
我試咗呢件魚尾款,裙尾幾特別,主要係紗再間咗幾行lace,望落幾有層次(但呢張相完全睇唔到囉,失敗!),前面同pat pat位D lace都好靚,清得嚟又唔會太dry,如果唔要條白腰帶改做排石會sharp好多,免費包埋換!
佢地有我中意嘅立體花花款,冇影相蝕咗!胸前D花花同lace襯得好靚好fancy,背面係綁帶所以腰位cutting好修,直身紗款唔使用鋼紗,GOOD!反而個中拖尾dry咗少少,不過佢地話可以加多少少花上去,overall成條裙都係靚,但太fancy太sweet好似唔係好襯我!
單租一件婚紗$3880,兩件就可以用PKG upgrade,即係$6980,佢仲比埋張Expo嘅$500coupon比我可以減$500!
Time For Elegance
尖沙咀金巴利道地鋪73號B
尖沙咀金巴利街1B恒港中心12樓全層
Tel: 2576 1208
呢間好多婚紗款,大拖尾,魚尾,A Line,vintage,Vera Wang嗰類歐美款都有,要誇有誇,要plain有plain,非常多元化,而且質地同cutting都好好!今日serve我個妹妹好pro,佢拎咗幾件紗款比我睇,件件都好啱我心水,每show一件佢都會介紹件衫嘅特點!到第三件時包包突然醒咗,佢個表情話我地知佢叮叮叮,個妹妹拎住件超大拖尾嘅閃閃lace婚紗,好elegant,好grand!入面係少少魚尾款,個魚尾位做得高D,外面加咗層紗所以望落好似A Line咁,背部仲係see through lace添!呢件教堂行禮超GOOD!!佢呢度嘅紗料係我睇過咁多間中最靚,軟熟得嚟又夠挺,仲好滑添呀!而且夠輕,呢件幾層仲要係大拖尾,但著起都覺得好輕鬆舒服,行完禮出去影外景都唔怕辛苦麻煩!
另一件又係mermaid,大心型胸(唔係我著吖嘛!?失禮街坊!)上身係娟面,pat pat位係lace,裙尾係紗,三樣夾埋好特別,本身我好抗拒絹面,不過呢件咁樣襯埋又好OK喎!個大心型胸可以加塊lace上去變款,後面又係少少see through lace,正!
其實仲有幾件我都想試,一件係vintage小拖尾,不過包包唔中意(佢一定要中至大拖尾!)另一件都係lace+紗,前面有兩層,清得嚟又唔會好dry!仲有一件竟然同我台灣影pre-wedding嗰件有90%以上相似!立體碎花大拖尾my favorite!!不過冇理由著過影相到BIG DAY又著返啫...
試完之後包包個心已經confirm咗係呢度,佢仲話要租兩件!其實一開始我都想要兩件婚紗,不過攪結婚用咗咁多錢,好多嘢都over budget,仲要攪裝修,又要供樓,全部都係錢呀!我要做個慳家好老婆唔再亂使錢,所以諗住租一件算啦!影相已經著過咁多次,最中意嘅款都著過晒,仲咁貪心咁貪靚做乜!!點知包包堅持要兩件,佢話要我靚靚中意同開心,我真係覺得自己好幸福呀!包包對我咁好咁鍚我,我以後真係要乖D唔好再激佢!(聽住先啦!)


text:
行油塘好處係路線夠短,又有風景睇.最緊要係可以上網 XD
Total climbing: 538 mDownload
Total descent: -367 m
元旦日想去行下山,但係因為大晏起身所以就求其地揀左條短線行,由鰂魚涌行上柏架山.
Total climbing: 900 mDownload
Total descent: -739 m
見咁好天,第一時間上去雷達波波到影相
查實柏架山上有兩個波波,大嘅雷達波嗰邊冇乜風景睇,而細波個位置風景就十分正.成個東九龍都可以望晒.不過要原路返落山就有少少冇癮.
由山頂轆返落大風坳,再經天梯行上去畢拿山就可以見到大潭水塘
向渣甸山方向行之後經過石礦場
渣甸山回望石礦場
渣甸山 433m
落山係黃泥涌水塘附近巴士站座車走人
又比天文台搵左笨.今日不知幾咁好天,早知係咁就早d起身出發去行山啦.冇辦法情況之下唯有掘番部67出來影係片盒入面嗰筒唔知放左幾耐嘅過期菲林.
今日銅纙灣避風塘冇乜人.
佢地都好耐冇晒過太陽了
由彌勒山郊遊徑觀景台遠望大彿, 左面可以見到鳳凰山左面見到鑬車
Total climbing: 838 mDownload
Total descent: -409 m
喜歡坪洲. 假日唔會人頭湧湧, 雖然冇特別景點名勝, 亦冇地道美食. 但係有一個清清靜靜離島感覺已經好足夠.
攝於 2011 年 8 月 – 手指山
東灣海灘
冇得去唯有又拎舊相出來睇下. 攝於 2010 年 7 月 1 日.
終於可有好方法可以放全景相. 尖沙咀 1881 商場.
好開心, 多年來嘅心願完成. 而且今日仲要好好天, 連個人都曬燶左. 真係估唔到短短兩公里多少少路竟然行左幾粒鐘.
今朝一早就約左朋友係西貢碼頭巴士站等, 正排隊等巴士時就見到個天D雲好靚, 即時影番一張先….
繼續閱讀 →


text:
除左美人魚
其實丹麥仲有一個人係好出名嘅~
如果無左呢個人
美人魚都唔使旨意o係塊大石坐到而家
記唔記得係邊個呢?
:
:
:
:
:
:
↑
咪係佢囉
安徒生
(Hans Christian Andersen)
佢寫嘅童話故事
你同我嘅童年應該都聽唔少
咁究竟佢嘅童年又o係邊處度過呢 ?
就係呢度----奧登斯(Odense)
安徒生嘅成名
令奧登斯由一個普通嘅小小鎮變得不平凡
好多o野都因為佢而改變
就好似呢支過馬路用嘅交通燈
紅綠公仔都係以安徒生 高帽+士的 嘅造型設計
係咪好 cute 呢??
去到一d小巷
仲會隨時見到童話故事中嘅主角
呢個『大肚dum,無良心』
明明無著衫
但仲好 Enjoy 咁照住鏡話件衫好靚嘅肥佬
你都意會到係邊個故事喇 !
至於呢間屋仔
係安徒生兒時居所
我嘅右邊而家做左有關安徒生資料嘅展覽室,左邊就變成民居
點知道係民居 ?
因為一開門,見到裡面一家大細食緊飯
真係尶介
Say 句 Hi ! 即刻閂門走人!
大家可能點都估唔到
安徒生原來係一個極度憂鬱兼自悲嘅人
一切源於佢自幼貧窮同怪怪嘅外表
不過
相比起凡高
佢已經幸運得多
至少o係佢有生之年成名之餘
仲有受勳嘅機會
我到達嘅時候正係安徒生誕辰200周年
令到奧登斯呢個地方更引人注意
離開時
o係火車站見到四周圍都有呢個貼紙
睇呢句說話
好明顯係 Arhus 呢個城市有人唔順氣喇 !
(唔好意思! 我唔知Arhus中文點譯,淨係知道個讀音類似係"all whos")
當我到達行程嘅下一站 Arhus 時
我就明白晒嘞
我對佢地只有深表同情......


text:
峴港.會安 Day 4
雖然酒店離機場只係 7分鐘車程,0955 機都只可以食完早餐就 check out出機場.
Buffet 早餐係 3/F 餐廳,大酒店早餐 buffet table有 4-5 張,各式早點都有,亦有即煮越南麵同蛋.係當地食地道食品特別好味,個越南麵唧幾滴青檸汁加幾片香草就已經好正!越南餐廳除咗salt & pepper 放係餐枱上,仲會有豉油同魚露!大酒店早餐仲有咖啡機,不過鐘意飲咖啡嘅人應該唔係咁識欣賞越南嘅咖啡,因為一啲咖啡香味都無,味道亦好淡.
雖然一早 online check in 咗,不過怕越南人做嘢慢,都係早啲出機場穩陣啲.酒店話有 free bus 送我哋出機場,bus 就無,更驚喜嘅係叫咗架的士送我哋去機場,睇錶都只係 VND 31K (US$1.4/ HK$11),不過酒店就好有心思吖.7分鐘去到機場,機場好細,得 4個 gate 搭 international flight.商舖都無咩好睇/ 買,等 boarding 之際見到 currency exchange,將用剩啲 VND 換返 USD,個 rate 都好抵 (22,950)!
搭 KA meal又有驚喜:我哋揀咗點心,蝦鮫,燒賣仲有菠蘿叉燒包!為我哋日出走越南畫上完美飽足嘅句號.


text:
話說星期日幫
到今日老公早上十點幾就放工,因為佢唔舒服去睇醫生我話可能係腸胃炎,其實老公都痾左大半個月,但又唔係痾得好勁,所以之前都冇睇醫生~一切如常運作,.老公話順便下午陪我去補牙就叫我打去牙醫到改期~又要改,真係有D唔好意思.
我與阿B都食粥,順便煲多少少比老公食,所以老公睇完醫生就黎左我家,之後就回老公家.醫生問老公:「食過咩?」,星期一&星期二都去左
到了診所老公話裡面應該好細係外面等我,但姑娘一打開門,我就即刻同老公講裡面好大陪我入去,老公望一望就起身入去.當我坐上牙醫的手術櫈上個心就好似去左,醫生&姑娘都見到我好驚,叫我放鬆D,佢地都好細心,牙醫幫我檢查D牙,以我係一個
牙醫:冇蛀牙,你D牙幾好.
我:哦!我唔係有蛀牙咩?(我心諗:我之前睇過2個牙醫都話我有少少蛀牙.)
牙醫:冇喎!有時D牙有黑色野,係有污垢藏了入牙紋內,牙都好實. (再檢查多次)
我:整好幾時可以食得野?
牙醫:而家呢D整好用燈照照就可以即刻食得,不過,唔可以用黎食硬既食物.
姑娘比塊鏡我睇,補的地方與真的牙一樣,整完時牙醫仲同我講〝驚完〞喇!姑娘話係咪唔係好驚呢?我話因為小時候去〝牙科保健〞補牙時,用個鑽係咁鑽,整好漱口會有好多黑色野,姑娘聽到後就話〝又係童年陰影〞.
雖然,可以即刻食得,但我都係唔敢用果邊食野,我都係咬幾下就吞,唔係掂到牙肉腫既地方會好痛,頭先叫外買都食左個幾鐘都未食完.我擔心朋友約了星期日與十月份生日的朋友慶祝攪〝BBQ〞,到時唔知好返未呢?


text: 星期六發佐流沙包脾氣, 佢一朝早就出佐去做野, 佢話下午場波三點半開始, 我預計五點打完, 等埋班0靚妹沖涼約五點半, 開一個鐘頭會開到七點左右都應該搞掂啦掛?? 我七點幾打比佢, 佢話今日有好多意外同阻滯, 所以都遲佐開波. 佢話而家先去緊沙田, 又問我食佐飯未, 我以為佢同班0靚妹一齊去食飯, 因為我以為佢應承佐唔同班0靚妹食飯返黎陪我食, 咁應該打完波開埋會就可以走, 點解仲要落沙田既?? 於是我唔開心, 諗諗下又有D嬲, 佢成日義務性質咁出佐去又帶隊又教波, 對住班0靚妹多過對住我啦... 於是嬲嬲地唔聽佢電話, 一來唔開心啦, 二來如果我聽佢電話既話我一定又講埋D衰野, 我唔想係電話度同佢表達不滿, 所以索性唔聽電話. 最後流沙包成十點幾先返到黎, 我唔理佢扮訓覺, 佢當然好有耐性咁氹番我向我解釋一番, 原來佢已經盡快搭的士趕返黎, 又無正式食過野, 聽完之後我都有少少內疚, 因為我自己衰唔聽佢電話, 搞到佢要係沙田飛的返黎. 我知其實流沙包都好忙好辛苦的, 我唔體諒不特止, 仲發脾氣... 睇黎我咁多年黎原來D乞人憎性格都係無改變, 我點先可以EQ高番少少同埋學識做到善解人意呢??


text:
呢幾堂老師既評語都OK,小燑有進步
『主動幫助其他同學』,『意見很有創意』....
估唔到露比姐姐同小燑咁岩KEY呢
因為呢個女真係要睇人黎夾的...
首先約爺爺飲茶先~因為都好耐無見
祖B笑得幾開心,但呢個笑容KEEP左一秒就即喊
每次BAPA抱親佢都會喊同扭計的,真係煩
大個女左既燑燑開始肯同人接觸多D,會傾計
睇相先發現MAMI剪到你D頭髮好唔齊呀
有時間要幫你修一修先得,HAHA
好難得比BAPA抱住等爺爺可以影一張相
總算你都識合作,乖乖啦
小燑有時心情好就鐘意叫MAMI幫佢影相~
笑得幾開心~唔想影個時鬧都唔停呢
好啦,我地要快D出發去尖沙咀喇
應承左帶你地去睇鴨鴨,今日係LAST DAY了
千辛萬苦山長水遠....黎到了
睇見你地個開心樣都抵返啦
親眼望見呢隻鴨真係好開心呀
鴨鴨可愛,MAMI既2個寶貝都好可愛
太多人了~我地唯有遠遠咁睇下啦
睇到唔願走....係到企左十幾分鐘
BYE BYE喇~真係好想坐上隻鴨到呢,HAHA
之後行一陣街..行下行下又見到龍貓呀
哇....
小燑話想即刻返屋企睇龍貓
其實MAMI都有比你睇話咖,你唔記得姐嘛
如果呢隻龍貓有毛毛既話....
HEHE,小燑一定攬到佢實呀
MAMI個樣好眼訓姐....
無計啦,朝早9點行到而家喇
又忍唔住買左對鞋比豬米燑WOO


text:
2014年7月9日 星期三
橙香骨
夏日炎炎想煮啲開胃嘅小菜但又唔想個廚房太多油煙,今日有
好介紹就係煮呢個橙香骨啦,既不用煎也不用炸仲好開胃美味
架!
材料
金沙骨 600g
梳打粉 12g
橙 2個
老抽 5g
白醋 8g
冰糖 40g
鹽 2g
做法
金沙骨用梳打粉醃90分鐘
沖洗去梳打粉,啤水2-3小時
飛水備用
橙磨出少許橙皮茸,再取出橙肉(要除去白色部份)
把橙肉攪碎,過篩隔出250g橙汁
橙汁加入橙皮茸,老抽,白醋,鹽拌勻倒入排骨中,加入冰糖
煮滾
轉中火煮約20-25分鐘至收汁(間中要攪拌一下以免黐底)
撒上少許橙皮絲裝飾
煮食心得
因為金沙骨經過急涷肉質的纖維都會變得結實,所以用梳打粉
醃一醃使肉質變得嫩滑一些
啤水即是水喉慢慢滴住水就可以,啤水是除去梳打粉味和雪味
所以這個程序不能少
34 則留言:
原來要先用梳打粉處理, 真係要記抵先~回覆刪除回覆
係呀~用梳打粉醃一醃肉質嫩滑d架!刪除
用咁多汁好煮,一定好入味呀!!我愛~~回覆刪除
今日真係好熱呀回覆
好香橙味~熱到人都癲!刪除
妳個 "橙香骨" 都好吸引呀! ,不用煎也不用炸又唔熱氣添!回覆刪除回覆
係呀~冇咁熱氣呀!刪除
咁多功夫,一定好好啦.回覆刪除
我唔客氣啦!回覆刪除回覆
大家咁熟唔使客氣啦!刪除
咁啱架, 我都煮咗呀!回覆刪除
呢個既開胃又好味嘅餸,最重要係唔使煎又唔使炸,啱我呢個懶鬼呀,謝謝您的分享.回覆刪除回覆
我都好懶架~好怕抹廚房!刪除
好好味呀!!!回覆刪除回覆
一個字“正”!刪除
美食工序都唔少喎!回覆刪除回覆
急涷肉類要處理過先好食!刪除
呢個正丫,唔怪得我整得唔入未啦,原來要落咁多橙汁回覆刪除回覆
係呀~橙汁唔好少呀!刪除
嘩....要啤咁耐水....水費好貴喎....嘻嘻回覆刪除回覆
滴滴吓啫~可能水錶唔郁添呀!哈哈刪除
可否早一日,啤咗水先,因前部分,都幾費時 ^^回覆刪除
唔好意思,新手多問,啤水係浸住定有用水滴住的意思?回覆刪除
可以用壽司醋代替白醋嗎?回覆刪除
想問如果用新鮮嘅骨,係唔係就唔使梳打粉?回覆刪除
我也學煮了一次,真的好味!回覆刪除
你煮野好有天份,化繁为简,好靚.回覆刪除


text:
Monday, March 2, 2009
34w3d EDD 迫近的隨想
同事放左產假既後幾天
Kerrie 既EDD 比我早3weeks, 所以我以佢做reference, 有好多佢experience 既野, 我就會有心理準備, 遲d 到我.今日同佢msn, 知道佢已經38w喇, 真係好替佢緊張, 38w 已經係好好既timing 去生bb架喇, 況且佢而家已經o係屋企, 都係等...不過前幾日醫生同佢講個bb既頭仔仲唔係落得哂, 如果佢生都會痛好耐下.
Maybe 因為Baillie 既experience, 令我知道bb個頭向左下唔代表一切.我就係好矛盾, 一方面好唔想Midby o係我未ready 既情況下出世, 但另一方面我又好想佢個頭仔已經落緊去我既盤骨.我聽日就去見Dr Wong, 以佢既性格, 佢唔會主動講我知Midby仔個頭係點既, 我當然會問啦, 呢幾晚我都打側訓, 聽廣華既姑娘講, 可以用個pillow/ cushion 去墊住個肚, 又真係好似好d, 個肚就唔洗成個"跌"落去床度, 不過我覺得Midby仔會唔舒服law, 我一打側訓, 佢就好似比我整到d 手手腳腳亂哂, 我好唔忍心架! 明明人地訓得好地地, 係要比我轉左轉右整醒!
我每次轉左轉右時我知道Midby既身體都會隨住我轉身而改變 - 究竟佢會唔會因為咁, 而令到佢head down既position 改變呢?
我問過esdlife既姐妹, 佢地話睇過書講打側訓會有助BB既頭轉下, 所以唔洗驚...
但對於已經Head down既bb來講, 繼續打側訓係唔係冇問題呢?
我呢個星期好明顯feel 到Midby比我打左側訓之後d 手手腳腳o係我起身時唔係好同位 - 本來佢d 腳仔o係我左面既, 肚臍右小小就係佢pat pat, 不過一起身時個位有d 偏差, 好在...過左一陣, 我會feel 到佢走番去原來既位置.咁樣我先至安心!
Sonia 生Oli 時好快, 唔係好痛, 佢話佢carried oli 時成日feel 到急wee wee, 不過到Preston 時就冇喇, 而醫生都話Preston既頭仔仲未落哂去盤骨, 所以Sonia o個時唔洗成日wee wee.我好明白呢個道理呀, 所以成日都想自己急wee wee 囉, 但我仲未feel 到呀, 我呢幾個weeks既變化, 只係明顯地1個week 有5-6次半夜去wee wee, 我d esdlife 姐妹勁過我好多, 1晚起身起幾次...唔通佢地既bb 個頭仔已經壓住個bladder? 咁我既Midby仔呢?
我覺得自己已經control得個emotion 幾好架喇 (其實都冇做咩去control, hee), 至少冇其他人咁, 會有nightmare 先啦, 同埋仲未有好驚入產房既feeling 住 (我o係sonia生bb時已經接受左架喇, 知道生bb係一回咩事, 而家一諗起痛, 就叫自己到時先算, 我會唔去諗).
反而我有d worry既係Midby條命呀! 我信命運, 我信佢出世既時間係代表佢既運程.我唔係唔積極, 只係覺得如果命運安排左佢係唔好命既, 我同Midby爸點去照顧佢, 真係好難去改變.我有諗過擇日開刀, 但有人話 (連我自己都覺得) 呢個時間唔係個天定既, 所以唔會對佢命運有咩影響.再加上我見到好多人本來已經擇左日喇, 但最後都唔可以o係原定既時間開刀 - cindy啦, baillie 啦 (佢地醫生比左個時間, 但最後bb出世既時間都唔係醫生原本定既), esdlife上面有個媽媽啦, etc. 所以我覺得擇日擇時間係唔係真係work呢? i doubt!
話雖所此, 如果有野可以做到令Midby仔條命好d既, 我好願意去做, 但究竟係咩呢? 唯一睇天喇! Midby: 媽媽唔會叫你幾時幾時出世架, 因為媽媽想你去控制自己既命運, 你要識得揀時間出來呀!
Subscribe to: Post Comments (Atom)


text:
《蘋果日報》圖片
靚抽王
如何避免 WhatsApp對話流出?
以前捉人做錯事,講錯嘢,要錄影,錄音,影相,家吓再複雜啲,要搵到喺 WhatsApp流出文字對話或者圖片,影片.你知啦,每個人都有一啲唔想同人講嘅嘢,呢啲嘢,或者係你話政敵係賊,又或者係你同小三調情……總之,如果你唔想你啲 WhatsApp對話流出,咁你一定要留意以下事項:
改個靚名
嗱,識玩嘅一定唔會用自己全名甚至真名,最好用個冇人識嘅名嚟做顯示姓名.而通訊錄入面你班 Fd子嘅名呢,當然亦唔好係用全名.好似近排周嘉儀 BB唔小心俾人影到 WhatsApp,都只係見到對方個名係「 KY」,呢啲咪醒囉.世上 KY無限多,有邊個知講緊係肥仔嗰個?
頭像
WhatsApp入面嘅頭像究竟用邊幅相?梗係唔好用你自己嗰幅啦,你可以放小丸子,加菲貓,進擊的巨人,但係唔好放自己,因為萬一流出都認唔到你,更加唔會咁圖文並茂呀嘛.
Group前 Group後三分險
玩 WhatsApp經常會俾人邀請入 group,有時明明唔關你事,你都喺入面.咁你入咗去,又唔退 group又唔出聲,到 group入面嘅對話流出,你咪佢哋嘅一分子囉.你睇吓前排建制派班 WhatsApp流出單嘢?有出聲同冇出聲都係會俾人笑㗎所以如果唔關你事嘅,盡早退 group啦,如果唔係俾人笑你蠢過隻豬仔呀!
善用 emoji
Emoji即係 WhatsApp入面嘅表情符號,呢啲表情符號係冇所謂嘅正確解釋嘅.好似陳婉嫻議員咁,佢喺建制派個 group度 show咗幾個符號出嚟,曝光後可以胡亂詮釋,即係講乜都得,到時就冇人咬得你入
S橋王
每期 S橋王幫娛圈偽人偽事度橋脫身,你知啦,呢行好複雜,有乜事俾人捉到正,好大鑊㗎嘛!不過唔緊要,我哋會為你出謀獻策嘅! Super∼∼


text:
一路半推半就咁返學
到細細出咗世情況又差咗
蛇仔媽每朝都戰戰兢兢咁
衰在蛇仔明唔係大吵大鬧
係含住胞眼淚咁
真係我見猶憐
捨不得鬧
最差嘅時候
試過係就算放咗學返到屋企
蛇仔明完全沒精打采
攤軟地訓在地上
玩具唔玩
完全係抑鬱mode
到臨訓前又含住胞眼淚同蛇仔媽講
"媽咪我唔鍾意返學, 你唔好送我返學啦"
唉
自己都喊過幾次
唔知發生咩事又唔知點可以幫到個仔
唯有搵多啲節目俾佢
帶佢玩多啲等佢開朗啲
又約吓其他小朋友玩等佢感染吓啲開心
(漏夜去滾搞檬媽一家真係唔好意思喇)
蛇仔媽係在職媽媽
好少機會會去接送蛇仔明
所以同老師同其他家長的聯繫都好少
到蛇仔明出現咗情緒問題
蛇仔媽就試著找班主任傾吓 (電話傾)
班主任都覺得蛇仔明好像有心事
傾談完再承諾蛇仔媽會跟進
果然老師好好
之後幾日蛇仔明都有漏口風話同老師傾過計
但為免打草驚蛇, 蛇仔媽只聆聽沒有追問
跟住老師就打返電話俾我
分析吓蛇仔明點解會咁
又話同佢傾咗啲乜
同教我點開導佢
之後真係見住蛇仔明有改善
而班主任都沒有停止跟進
間中都會至電蛇仔媽傾吓計咁
直至近學年尾的兩個月
蛇仔明係豁然開朗咗
成日都講學校啲嘢
又唱學校啲歌
成日老師前老師後
仲同我講
"媽咪我好鐘意返學, 返學好開心架"
蛇仔媽放下心頭大石
7月初的一天
係蛇仔明下學期的家長日
(上學期的家長日正值蛇仔媽要坐月冇得去)
今次老虎都要去架喇
甫見面班主任就同蛇仔媽講覺得蛇仔明最近好容光煥發
喺學校表現得好開朗
而家長日前一日正係7月之星生日會
佢仲話蛇仔明跳舞係達至忘我同完全HYPER 嘅境界
蛇仔媽有同感
蛇仔明真係開朗咗好多
亦不忘感激老師下的苦功同關懷
協助蛇仔明渡過佢嘅抑鬱期
老師繼而分析咗蛇仔明嘅性格
(蛇仔媽覺得佢分析得好到位)
又教我點幫佢適應轉新學校
而老師亦明言雖然學校嘅立場係唔想老師喺小朋友面前提及離職轉校等事誼
但老師話覺得咁細小朋友有變遷唔提早講對佢哋唔係好事
所以佢早於6月己開始同小朋友打定底
來年會有新老師, 新同學, 甚至有小朋友會有新學校喎
好感激老師會從小朋友方面著想
小朋友真係好單純很簡單
你對佢好, 佢就會好開心
呃唔到人
之前一篇blog 講過
蛇仔明係一個好需要愛嘅麻煩友
好感激遇上了這位老師
用了很多的愛及耐性去教導蛇仔明
蛇仔明依家成日老師前老師後
對於新學校都唔抗拒
有時經過
佢會話 "第日我咪喺呢度讀書囉"
班主住講嘅嘢, 真係完全植入咗呢個小腦袋
7月15日
係N班最後一個上課日
當日蛇仔媽千萬個希望可以去接送蛇仔明
但奈何工作在身攞唔到假
還好蛇仔爸放假
就去接送蛇仔明
同啲老師同學影吓相, 傾吓計
同埋道別~
最後一天的N班, 最後一天在這所校園
FAREWELL~
唔知點解雖然我唔在場
但自己卻好依依不捨眼濕濕咁...
衷心祝願大家以後生活安康
小朋友就好似一張白紙咁
頭一年去接受的教育, 接觸到的人, 被灌輸的價值觀
真的會有一輩子的影響
現今的社會裡
辦學校可能是一盤生意
教書的可能係打一份工
個人認為
遇到有愛心又以小朋友為本的老師, 比入到一間硬件配套足的學校緊要
感恩蛇仔明遇到了好老師
希望老師往後生活美滿
keep 住對教育的熱誠
喺教育界發熱發亮


text:
2015-01-08
劉BB 成長紀錄 - 四個月
轉眼間劉BB 已經四個月大了
而家可能開始識食 開始抗拒雪奶同冰奶
呢樣野對人奶媽媽來說係一個大打擊
辛辛苦苦泵奶出黎... BB 竟然唔要喎...
激死我...
奶量: 6安士 (但其實唔係好夠的...)
體重: 8.18 kg
身高: 72cm
劉BB 暫時比同年齡的BB 高大 我諗可能遺傳左爸爸掛...
所以我而家用揹帶都幾攰的 但真係方便我接送 所以仍然係頂硬上
基本上佢都係一覺訓天光 就算我試過擺佢自己落BB床瞓都唔會喊
好似只要有得訓就無所謂咁...
仍然未識轉身, 試過幾次但都唔成功...
可以抬頭不過好懶... 抬一陣就趴低番... 好搞笑
而家開始認得我 夜晚扭計時就一定要我氹
老公點搞佢都唔制, 連奶咀都唔我, 一定要我抱一陣
到擺左佢落床時 如果佢又想扭計 我只要俾隻手指佢捉實佢就會靜晒
仲有佢真係好古惑 想抱果陣 喊係冇眼淚的
遠處只要見到我或老公行緊過黎 佢就會望下我地
一伸手抱就笑到卡卡聲 好好笑
帶佢返健康院打針 姑娘話佢重量已到頂點 唔好俾佢肥得咁快
但其實佢都係每4小時食6安奶 會食得太多嗎??
遲D 佢識爬郁動多D 應該會瘦番少少掛!???
6 則留言:


text:
2015年4月12日 星期日
孖緋聞男友流連九龍塘斷正 趙哲妤速逃 趙哲妤,
趙哲妤同緋聞男友食串魚蛋都咁開心,之後仲要喺九龍塘流連,雖然佢事後澄清咗,但咁樣真係好易惹人誤會咯. next 1/1 pre 唔知係咪做開美食節目,趙哲妤研究食乜嗰陣個樣好投入. next 1/1 pre 買好咗想食嘅嘢之後,趙哲妤就好開心咁大口大口咁吃,而佢嘅緋聞男友,就好深情咁望住佢. next 1/1 pre 唔知傾開啲乜,佢哋兩個笑到牙都飛埋出嚟,真係開心到哩. next 1/1 pre 趙哲妤食魚蛋時完全唔理儀態,呢啲咪係名副其實旁若無人咯. next 1/1 pre 趙哲妤食到嘴都歪埋. next 1/1 pre 食完飽飽之後,佢兩個竟然揸車去咗九龍塘... next 1/1 pre 附近. next 1/1 pre 仲要喺架車入面傾得不知幾咁開心. next 1/1 pre 而佢哋落車嗰陣,仲要相視而笑. next 1/1 pre 不過當發現記者之後,佢哋就逃至後巷,之後就消失咗喇. next 1/1 pre 趙哲妤(Uny)與緋聞富豪男友Jeff不時被影到行街食飯,雖然Uny未有承認與Jeff是情侶,但Jeff不但曾到場力撐Uny有份參演的舞台劇,亦曾為Uny主持的有線節目擔任嘉賓,故二人關係可謂逐步浮面.不過早前卻有傳Uny好友鄭伊娜介入做小三,更有指好姊妹因而反目.雖然傳聞似層層,不過查實Uny同Jeff不知幾恩愛.事緣為有線主持飲食節目《為食情報局》的Uny,雖然因工作關係品嘗過不少美食,不過「能屈能伸」的她,呢日就着住短裙,同Jeff現身尖沙咀「掃街」篤魚蛋,仲要一碗小食兩份食,食得津津有味,旁若無人.之後,Uny座駕直駛九龍塘,更在時鐘酒店附近徘徊接近15分鐘,期間一度小心翼翼落車兩頭望.之後二人將座駕泊在路邊,並逼留在車上繼續談情.未知是否因座駕停泊在時鐘酒店附近,二人落車時發現有記者時表現尷尬及愕然,Uny更強調:「我哋兜錯路咋!」語畢,二人速逃至後巷,之後便不知所蹤.認去九龍塘...綵排《東網》事後致電Uny,她呼籲大家唔好諗錯隔籬:「我去九龍塘綵排音樂劇,因為嗰次原本約咗朋友食飯,但趕住去綵排所以先去街邊篤魚蛋醫肚,唔係你哋所諗,我知綵排嗰度附近係有好多時鐘酒店,但係我綵排地方真係係喺後巷入,大家唔好諗錯.」


text:
今日返到公司都係9點, 同事又出晒去開會得返幾丁友, 所以特別寧靜&舒服
今日十萬個唔願意起身, 結果拖到8點半, 8點9出門口, 返到公司9點3, 唔算多野做啦, 做做下又可以上網睇下野, 5點幾G.M.已經走左, 所以我6點鐘即閃
昨晚2點幾剛好正進入夢香, 突然聽到電話響, 當我攞起時已經收左線, 但係無電話no., 咁我就放返係床頭諗住繼續瞓, 頂....佢又係響左兩下收線, 連續左四次, 有一次我係聽左, 不過佢聽到我把聲就收線, 妖!我真係頂佢個pk, 之後我就熄左電話啦, 隔左一陣我就開返, 之後pk都無再玩啦
真係咁多人死唔你去死
下晝4點Pong打比我話佢同事又問佢返唔返大陸食飯, 之後我同佢講其實我都諗住問你明天返唔返啦, 不過佢竟然早過我啫
今日10點幾起身之後出旺角嘅M記食野, 食完野就去做運動, 2點做完就係旺角行左一陣食左章魚小丸子就搭地鐵去中環, 每次行中環我都一定睇一個袋, 今次亦都唔例外, 而且我仲試咩左一次, 睇左兩次, 之後Pong都讚成我買, 嘻嘻...咁我梗係買左啦, 而且我仲送左條電話繩比Pong添, 買完野梗係去買六合彩啦, 我買左40蚊
係11月頭我公司有位Z小姐(係公司做左5年到), Z小姐就叫我問會計小姐今個聖誕有咩活動, 因為每年聖誕J小姐(即以前我尼個位個小姐)都會問G.M搞聖誕活動, 之後就係J小姐搵地方啦籌備嘅
昨晚做運完動, 沖完涼之後係更衣室度可能比d冷氣凍親, 所以返到屋企就係咁流鼻水啦, 雖然病病地, 但我都打機打到1點先瞓


text:
一踏出酒店對面就係好百年商場,呢度樓高四層,好多香港人都會係度買婚禮用品,平均平香港三成,當然又係海鮮價,唔識講價就一定輸蝕!
商場既舖頭間格企理,貨品齊全,應有盡有,最好預先列出要買野既清單,咁就唔使到時花多眼亂了.如果係呢個場要買婚紗,質素較好的大約三千幾人民幣有交易,可以度身訂造,買唔買視乎妳有冇咁多精神時間返黎拎貨了!好多婚紗店都要求顧客除鞋入內,所以黎行記得著對易除既鞋.另外作為精明既消費者,逐間格價同講價都係必須的!差額可以係一倍咁多架!
所謂”婚紗平價倉”主要都係賣婚紗禮服,真係好平,相比好百年商場果啲可能冇咁精緻,但價錢一定係呢度優勝.呢度小舖既特點係款式繁多,有啲的確可以好娘,似啲cheap cheap山寨廠既Barbie衫,但只要俾心機加上個人品味判斷,相信一定搵到至少一兩件又平又靚既禮服,買黎影pre wedding都抵.可能係小本經營,店主都會俾妳任試任影,亦唔使怕唔岩著,因為即試即改都係加10-30蚊,我就買左幾件二百幾蚊既禮服,香港同款應該要過千,但亦因為太平同花心既關係,有啲買左都冇著過,如果有人有興趣,可以低價轉售!
呢度不論男女裝及婚禮雜貨都有賣,同一樣野有機會比”好百年”平,格左價再過返對面買都有著數.
係好似迷宮一樣既小舖中間有一個細商場,主要賣禮儀用品,有少少似香港既金都.我係度買左貼紙同利是封,計埋匯水都平過香港一半有多.
其實婚紗街範圍好大(我都估唔到幾大),我地只係行左一個商場同附近少少地方都天黑同好攰了,之前心大心細未買既野唯有聽早再買,最後兩位新娘一行四人共買左咁多野!
當中包括:禮儀用品一大堆如利是封,貼紙同跪墊等.
唔算娘立體心心紅傘一把.
簡潔頭紗一塊.
婚紗手套兩對,但最終冇戴過.
影相用頭飾一個.
男裝禮服恤衫三件.
日本風格子晚裝連帽,影pre wedding著左.
高貴湖水綠修身晚裝,影相勁sharp!
男裝禮服一套.
金色晚裝鞋一對,除左影pre wedding之後做姐妹都有再著,OK舒服.
以下係買左返黎冇著過的...唔知宜家仲岩唔岩著XD
時尚旗袍一件,特點係前面開叉.
花俏短紗裙.(又係冇著過...)
桃紅閃石晚裝.(冇著過...)
家姐的部分戰利品!


text:
2015年 6月7日 (星期日)
今日帶大頭妹同小丸子去參加 BB醫生﹗之前想參加好耐,不過之前參加要聽一個講座,成日都抽唔到時間去聽,所以一直都報唔到名參加﹗依家改咗,唔洗先聽講座啦﹗岩岩又見到一個時間同地點都夾到的探訪,就參加咗啦﹗
我自己嫲嫲住過老人院,之前我成日會去探佢,雖然話係成日,其實都是一星期一兩次,每次去探嫲嫲,佢都會好開心﹗老實講,有邊個老人家想住老人院,個種孤獨,我地唔會明白,所以我都好希望我地可以帶到一份愛,一份熱鬧比老人家﹗(不過其實我地今次去的是長者屋)
一去到首先同公公婆婆打招呼﹗
大頭妹同小丸子都做得好好﹗其實小朋友天生就有感動人心的力量,公公婆婆見到小朋友都好開心﹗
打完招呼就坐定定等 "表演" 比公公婆婆睇﹗今次有成 20幾個小朋友參加﹗
主持問邊個小朋友想表演先﹗我估都估唔到,小丸子竟然第 1個舉手﹗大頭妹第 3個舉手﹗正當我心諗小丸子知唔知自己舉手做咩,主持一叫佢個名,佢就真係自己行出去,之前都有同佢講過,叫佢表演唱太陽伯伯,佢出到去我問佢唱太陽伯伯好唔好,佢答我好就開始自己唱啦﹗大頭妹仲係台下叫佢唔洗怕羞﹗
因為小丸子第一個表演咗,連帶大頭妹都要第2個出去表演﹗大頭妹有少少緊張﹗佢表演跳 "小孔雀",其實是佢幼稚園畢業禮的表演,依家老師同佢排梗舞,我叫佢當今次是 REHEARSAL,佢話 OK試下,不過好緊張,因為平時都是一班同學一齊跳﹗結果佢跳咗一半,我見佢停落嚟,就問佢係唔係跳完,見佢都好緊張,我都唔迫佢完成啦﹗不過之後去佢對自己完成唔到個表演好耿耿於懷﹗
表演完之後,送貼紙比老人家﹗
一齊食﹑一齊玩﹑一齊坐﹗對老人家來講真係好重要﹗
仲有一條手帶﹗
最後仲有一齊表演同大合照﹗小丸子上到台又搶咪﹗真是估唔到原來佢咁鍾意表演﹗最搞笑係主持話唱生日歌,問邊個 6月生日,小丸子又舉手,叫 "我我我",之後大頭妹即是好大聲話 "唔係呀﹗佢 4月生日架﹗",真是好搞笑﹗
有時你以為自己做義工是去幫人,原來有得著的是自己,我今日見到 2個囡上台,開心表演,我自己都好開心﹗佢 2個都好開心,之後仲同爺爺嫲嫲講自己去探老人家,小丸子仲不停同爺爺講好掛住佢,好擔心佢,HEHEHEH...真是冧到爺爺呢﹗今次真是一個好好的 EXPERIENCE,下次有機會一定會再帶大頭妹同小丸子去參加﹗
後記: 之後大頭妹去爺爺嫲嫲屋企,瞓晏覺之後,忽然喊醒,佢好少會咁,我以前問過佢,佢話佢唔會發夢 (小丸子成日發夢).我估佢係表演太緊張啦﹗佢話見到好多 monsters,我估佢發夢見到的 monsters 是台下的觀眾,hahaha...希望下次個傻妹唔會再咁緊張啦﹗因為佢跳舞的時候,有台下的小朋友笑,佢以為人地笑佢,我同佢講,係因為佢跳得好,台下的觀眾先會笑.如果佢今次覺得自己跳得唔好,咁下次就要做好啲,唔好令自己後悔﹗
大家 like咗我地的 facebook page未呀?﹗未就快啲 like啦﹗


text:
我琴晚好想食peanut butter
and Jam 查麵包, 又唔知點解今日好早起身, 所以,今朝就好早去咗超市買Kraft's peanut butter and Wild berry Jam. 我都入到超市, 一定唔止買兩野咁少喇! 我係超市 行行下仲買咗一包brownie cake mix (因幾吸引,見d方法又簡單咪買), 之後, 買埋一盒gelatine powder, 糖 , blueberry yogurt , 芝士條 and 一包花生. 因為行行下超市好想整蛋糕食 , 所以買買埋埋唔少整蛋糕嘅材料. 自己都覺自己一時一樣. 哈哈! 究竟自己想食peanut butter and Jam 麵包, 定係想食蛋糕呢? 去完超市仲好唔捨得返屋企, 我仲去埋kitchen stuff Plus (廚房&沐室用品專門店) 睇野, 雖然我 "咩"住一大個環境袋 ,但一入依間kitchen stuff Plus雙眼好似發光咁! "咩"住重野都唔記得! 我仲係kitchen stuff Plus 行咗好耐, 最後我買咗兩個整蛋糕嘅細模 and 一條好柔軟嘅沬手巾 , 諗住放係廚房沬手. 之後,我就行返屋企, 見沿途好多路都開始封 . 只係比人行, 唔比車行, 好彩自己今日無渣車 , 如果唔係我仲要更加多時間 先返到屋企! 我好仲意行路架! 無咩必要我都唔渣車架! 怕揾車位 & 塞車囉!
返到屋企
,我發覺自己右面shoulder 有d酸, 因為我今日係超市買d野,都幾重. 但整蛋糕嘅心態隨着shoulder 酸而無咗! 但我返到屋企就急不及代攞條麵包
出黎, 查peanut butter and Jam 食
﹐ 唔..好好食呀! 其實依個食麵包方法係北美州好普遍, 個個小朋友都會食, 其實,我第一日係加拿大返學有個鬼妹就教我咁食, 她話咁樣好好食架! 我咪行出第一步跟住囉! 食落去又幾得意渦! d味道又甜,又咸. 我每次食依一個款色嘅麵包, 都可以食足四片方包
架!哈哈!
食完lunch去check email
, 見到好多朋友覆email
比我,仲留埋聯絡電話. 我好開心呀! 原來作出第一步(主動聯絡人),就已經有咁大回響, 我真係好滿心歡喜, 好多謝Beauty Sandy and 爆炸魔女支持 plus 鼓勵!
我今日出街嘅收獲! (不過,唔記得影埋芝士條)
My lunch ---Peanut Butter & Jam 三文治
甜品係..細細條雪條!仲細過我鑰匙包
都同d收銀d人話,我有環境袋,仲係照比膠袋我..激氣!


text:
2016年4月25日 星期一
行山樂 (荔枝窩 > 鹿頸)
尋日Bryan 至做完劇烈運動,
今日晨咁早又要起身去行山,
真係大考驗~
朝早8點左右已身在馬料水等上船
到達目的地荔枝窩,
我哋嘅目的地係鹿頸,
奇怪帶路人士叫我哋向左行,
話比較近 XD
行冇耐經過一個村落,
好多人圍住買嘢食,
我哋都唔執輸,
買碗大雞粥試吓~
仲有豆腐花
唔記得行咗幾耐,
終於到鹿頸啦
是晚去一個距離不太遠嘅親戚家 BBQ,
好充實一日,hehe
2016年4月8日 星期五
BMX 2016
大排檔食午餐,
大家都話難得出來聚聚,
要續攤再玩,
有人提議去距離不遠嘅 BMX 場,
眾多細路舉腳贊成,
咁就 GOGOGO
初試新買嘅二手魚眼鏡,
平靚正~~
Bryan 好得戚話佢 CHOK 起咗少少單車頭 XD
Bryan 由頭踩到尾,
完全冇休息,
朋友們都話佢勁,
我話佢第二日就知味道 (約咗表姐佢哋去行山)
呢次聚會真係久違了,
希望好快再同大家玩過~~
2016年4月1日 星期五
BUBBLE FOOTBALL 2016
Bryan 同班老友記好耐冇見,
趁復活節搞次 gathering,
去咗荃灣玩 Bubble Football
基本上係撞人為目的,
都搵個個波嘅 XD
問朋友借咗支 Leica 鏡玩,
真係幾毒,
可惜玩唔起 XD
細路玩咗輪,
有人提議爸爸組玩,
玩咗一場,
短短幾分鐘真係辛苦過踢一場波....嗚...
然後到媽咪組,
媽咪們竟然都玩,HAHA
話咁快,
兩個鐘就過,
過咗對面大排檔食午餐,
大家意猶未盡,
跟住去邊度玩好呢?
(待續)
訂閱: 文章 (Atom)


text:
2011‧4‧14
離開兒童王國 我地就坐纜車去對面喇
阿ti已經坐過好多次纜車
佢對纜車嘅印象一次比一次深刻 一次比一次雀躍
"new new"長嘅阿ti
手腳長之餘 手指都好長
如果似tiba有長腿就好喇
冇左鯊魚館 得返鱘龍館
但唔知點解仲有鯊魚排牙喺度
好耐好耐以前喺廣州好似食過鱘龍
聽聞呢種魚咩部位都可以食 連個鼻都食得
(人地喺度保育 tima喺度咁講好似有d過份 hehe)
下圖係阿ti嘅作品 哇 好似shark咁
之後去左睇海洋劇場
得返海豚做主角
yeah!
終於到阿ti期待左好耐嘅環節
餵海獅!
未到售賣門票時間
阿ti周圍睇野
跟住佢發現新大陸叫我地去睇 : 海獅睇醫生呀!!!
真係病左? 定還是檢查?
但睇左一陣真係似病多d 好多針筒拎左出嚟
究竟呢d係唔係特登比人睇嘅"實況"呢?
正常海獅病左 唔係應該喺房度處理?
好野
有得賣喇 阿ti自己拎錢去買
仲識講 : 唔應該一份魚魚丫
之後自己去餵飼區排隊
有得餵喇 姐姐比左一份魚阿ti
阿ti有聽tima話 唔好即刻餵海獅
要引下佢地先好玩
一共有三條
照理應該好夠阿ti玩
但可惜Ti姐愛心爆棚
決定再來多一份 ~_~"
阿ti之後見到海獅都好high : 滑嘟嘟 你係海獅 好滑滑...
諗住排隊坐纜車走 點知好多人呀
於是行埋水母館
哈哈 順手比tima玩埋新嘅flash
其實今日已經玩左海盜船同韆鞦架喇 hehe
纜車鬼咁多人 我地坐海洋列車
睇埋威威劇場 我地咁多年嚟都未睇過
原來都ok 好少悶場
阿ti要求多玩幾次嘅機動遊戲
我地都一一答允
唔好睇個天咁光
其實都六點半喇
行埋商店要走咯
tiba話七點半有咩飛龍睇
但我地太攰喇 決定走lu
哈 臨走比我地見到Mr海豚
car娃依呢
再見 新改革Ocean Park
我地都係鐘意以前個海洋公園多d呀


text:
再見 我最尊敬的王先生
係星期四中午25/9既時候, 突然接到媽媽電話, 話王生昏迷入院, 李小姐想我地去睇王生, 我個心一聽到呢個消息, 成個心實哂, 好想快D去見王生, 當日五點我地到達醫院指定病床, 眼見平時笑咪咪, 好精神好好中氣既王生, 紗布包住頭, 插住喉管, 然後好深既呼吸聲, 我眼淚都引唔住流出黎, 我個心實哂, 我唔敢相信眼前呢個係王生, 因家屬同醫生講緊野, 我同老公爸媽唔方便聽, 我地係門口等, 因探病既人太多, 只能兩個兩個入去, 我呆左地望住樓梯, 唔敢相信, 爸媽先入去探望王生, 等到爸媽出黎, 我眼見媽咪眼紅紅, 我立即入去, 眼見插住喉既王生係床上面訓著左, 李小姐見到我地, 就叫王生, 快D醒喇 ! 黃美詩同溫生黎探你喇, 你唔係想知佢有BB未既, 快D起身幫佢把胍啦~ 你話佢好福氣一定好快有BB架, 你話要收佢BB做契仔架, 你快D起身睇下黃美詩啦~ 我聽到咁樣我真係忍唔住眼淚兩行兩行咁流, 我真係呆左, 摸住王生隻手同佢講, 王生我黎左喇 ! 你快D起身啦~ 唔好再訓喇 ! 你訓左好耐喇 ! 要起身喇~ 溫生呢個時候搭住我一齊叫王生, 起身喇~ 唔好訓喇~ 眼見之前好精神既王生, 佢真係攰喇 ! 聽住李小姐同王生講, 叫佢起身, 我真係好心痛, 王生真係好記掛我, 成日都話想見我, 我幾日無去, 我真係呢個星期無去見佢, 我無去同佢放花, 李小姐仲同我講, 王生出事前一日仲記掛我, 問黃美詩今日有無約放花呀 ? 我真係後悔到頂點, 係我懶, 係我以為成日見, 見少個禮拜無所謂, 係我自己懶, 14號果晚係廣州既再見, 原來已經係以後既再見 ! 王生再無起身, 再無笑笑口同我講你好 ! 因為佢已經離開左我地~ 我到今日都無法相信呢個事實, 由知道後我除左喊, 就只有好掛住佢, 我好記得佢同我講過既說話, 教過我既事, 一切都變得令我珍惜, 一切都要我自己記得, 因為佢無辦法再親口提醒我 !


text:
哈...哈...有人請梗係食好 D
每位 $588 的洲際酒店港畔餐廳自助晚餐夠豪未
望住個靚靚無敵維港海景, 再加埋幻彩詠香江的激光表演食 buffet ...
之前有人在洲際酒店進食自助餐後發生食物中毒事件
所以全部生冷食物欠奉, 冇左生蠔及刺身, 換上和牛及鵝肝等食品
好耐冇食 buffet, 一見到咁多鵝肝冷盤雙眼發光, 全部攞嚟試, 平時邊度捨得食啫
有個 friend 話竹笙雞絲翅好好味, 一個人飲左 3 碗呀
日式食物仲有蝦,茄子,蕃薯及魚天婦羅
冷麵都有幾款~ 粉紅色的梅子麵,啡色的蕎麥麵,綠色的綠茶麵
和牛好似平時食 buffet 咁, 一大嚿唔加任何調味就咁燒, 邊位好熟好韌而中間就好生
我覺得咁整唔係好夾, 食唔到和牛的香味, 嘥哂呀!!!
甜品好好食, 平時我唔會食咁多甜品, 但相入面的甜品及 cake 我全部食哂呀!!!
細細個圓碌碌的法式小甜餅 macaron 出面賣 $10 一個
平時唔捨買嚟試, 飽死都要食番幾件, 仲有夾的時候要細細力, 好脆的
... 否則夾爛左個樣就唔靚
所有朱古力甜品都好好味
好似件朱古力蛋糕 opera 及 macaron 咁, 唔太甜又有好濃的朱古力味
但個梳乎厘就例外, 個賣相黑蚊蚊已經唔掂, 食落去又冇味
我諗撒 D 糖霜係面會靚 D 及好食 D
雪糕仲可以加 topping, 有軟糖,七彩朱古力碎, 朱古力粒 ...


text: 蔡卓妍(Sa)上年同拍拖5年嘅陳偉霆分手,阿Sa出名人緣好,又點會冇人追,今日有周刊爆佢上月同42歲餐廳老闆蔣翹帆(Hudson)拍拖個幾月,感情已升溫,報道更指,男方喺12日內,有6晚都去咗阿Sa屋企過夜,認真愛得纏綿!據報道稱,Hudson同過阿Sa一齊睇Art Basel,又去咗睇Twins跨年演唱會,不過佢唔係圈中人,而且次次都有阿嬌(鍾欣潼)做煙幕先冇被人發覺,Hudson成功俘虜咗阿Sa嘅心,盛傳佢哋識好多年,阿Sa更因為成日去對方間日本餐廳食嘢,先慢慢行埋咗,為咗多啲時間見面,Hudson一收工就閃人,走咗去阿Sa位於九龍塘嘅住宅歎二人世界,Hudson每次都揀凌晨嗰陣坐的士去阿Sa屋企,一撳鐘就有人開門,似乎阿Sa一早就等緊對方,而Hudson就揀第二日嘅中午先走人.據聞Hudson離咗婚,有一個約10歲大嘅囝囝,前妻係印尼人,不過手頭冇物業,只係租地方住,而佢係印尼餐廳嘅董事,而一間日本餐廳嘅百分之三十嘅股權,周刊都有問過Hudson,佢就唔認去過阿Sa屋企,只係去朋友屋企,目前仲係單身,二人係透過朋友介紹識,更指阿Sa係一個好女仔,但係自己家庭背景唔係咁好,唔想影響到阿Sa,又話自己識得好多人,好多都有機會.阿Sa透過公司回應《蘋果》:「我係識嗰個人,但唔知佢去展覽,只係喺現場撞到佢.」對於蔣翹帆被影到深夜現身阿Sa香閨,發言人表示:「真係唔知佢去嗰度做乜.」《蘋果》打過畀Hudson,佢就冇聽電話,不過就透過WhatsApp否認戀情:「唔係,唔好誤會,我唔知佢住喺嗰度,我淨係去探朋友,唔知點解會有咁嘅故事.」提到佢哋二人同遊Art Basel,佢就解釋:「我撞到好多朋友,唔係淨係佢.」不過12日內去咗6次同一地方探朋友好似密咗啲噃……


text:
以下 , 係最近一個個案 , 係經過當事人既同意底下 , 我先至係呢度公開 , 為左令各位更加明白 , 我 , 會以第一人稱講述呢件事 .
我 , 叫阿森 , 係一個十九歲既女仔 , 今年係預科生 , 我本身屋企好窮 , 一家五口爸爸媽媽每月既收入只可足夠糊口 , 過左中五 , 我唔想增加屋企負擔 , 我以做 Part-time 為借口 , 其實我係出嚟 TRADE 賺取學費同零用 , 一來可以減輕屋企負擔 , 二來 , 做家姐既 , 亦可以令我兩個細佬有零用錢買小食 . 唔駛每次小息見到同學仔買小食而自己想食都冇錢買 .
天意弄人 , 我半年前係網上遇到一個叫 Tom 既男人 , 我地本來 make 咗 deal 出嚟 Trade , 但佢話想飲杯野先至 Trade . 我地係尖東近噴水池露天洒吧見面 , 初初見佢我真係好驚 , 佢個樣好惡咁 , 但佢幫我 order 野飲 , 又好關心問我點解出嚟 Trade , 我當時就照直毫無保留咁講我既野俾佢知 , 嗰一刻 , Trade 咁耐 , 我未試過俾人關心過 , 就係咁 , 我同佢去開房 , 但我地冇正式做到 , 但我幫佢用口解決咗…. 到收錢既時候 , 佢同我講飲完野唔記得襟機攞錢 , 佢問我要咗過 Account Number , 過幾日會入錢 , 但事實上佢冇入返錢俾我 , 佢係電話講佢唔想同我既關係只係 Trade , 不如做佢女朋友 , 我見佢真係像做生意既模樣 , 況且我真係想人包 , 唔想成日同唔同既人Trade , 所以 , 同佢一齊咗 .
打後呢數個月 , 佢話大陸生意因雪災關係受到好大影響 , 週轉唔到 , 每隔一斷時間會問我借錢 , 佢話會俾返我不特止 , 重話會記住我呢份真情 , 我問佢你屋企人唔幫你嗎 , 佢就答我佢屋企人巳移民外地 , 只有我先可以幫到佢 , 當時我既然同佢一齊 , 我只有盡我能力幫佢 , 當借無可借 , 佢居然暗示我可以出黎Trade 搵錢幫佢度過難關 , 佢話佢巳經當咗我係佢既寶貝 , 我諗住你咁有錢又做生意 , 唔會呃我 , 反正都 trade 過我都唔太介意 , 我相信佢短期內可以還到錢俾我之餘重可以照顧我 , 現在想返都覺得点解自己咁蠢相信佢 . 前前後後 , 我以TRADE 賺返黎既錢全數俾咗佢 , 由於相信佢 , 我甚至連自己既學費 , 都全部交咗俾佢 , 後來 , 佢話佢有肝病 , 只係得返三個月命 , 又俾藥同唔知咩醫生紙俾我睇叫我信佢 , 呢幾個月我 , 向性方面要我盡量滿足佢 , 做好多變態野 , 甚至要我搵多個女仔陪佢玩嚟滿足佢…..我想唔到点解我要做到賤 .
最近 , 我見到有關呢個人既 BLOG 係 SHE.COM 出現 , 原來佢個真名叫 Andy , 相片係佢同另一個女仔影既相 , 呃人手法同我遇到既差唔多一模一樣 , 思前想後 , 才知道比佢呃咗 ……
睇到呢度 , 你或者會話我蠢同抵死 , 但我係想講 , 非不得意 , 你估我想去 Trade 嗎 ? 遇到佢 , 我不但從未試過咁傷心 , 重非常之後悔 , 本來我真係想過自殺 , 但好彩有契哥既開解 , 同時亦識到數過好似我一樣俾佢呃過既女仔 , 佢地教識我点樣可以避咗個衰人 , 只要我重有 KEEP 入數紀錄 , 就有辦法 追返 D 錢 . 我唔係想人同情 , 只係唔想其他女仔好似我咁蠢比佢呃 !


text:
今日真係好忙好趕呀!因為上午要去阿肶學校觀課,放學又要即刻帶阿肶入馬鞍山考Trinity GESE Grade 1 Exam,好彩阿肶好合作,最後都可以輕鬆地完成考試,Good!Good!Good!
觀課:
先聽簡介,再入課室,睇咗音樂課,英文課,主題課,自選活動時段及食茶點.以我觀察所得,阿肶對於有興趣的課題會好專注,坐得好好,極守規矩;但當遇到比較悶或佢無興趣嘅課題就會擰嚟擰去,最唔好就係又捽眼又摸個鼻或咀又攪條裙,唉!呢排咁多菌,好容易染病嘛!唯有放學後又施展我的哦功啦!
喺面見老師時,老師就話佢寫字都OK,同埋同咩同學都玩得埋,只係食茶點食得慢D.咁即係無乜大問題啦!我見發展評估表所講同我觀察所得都吻合,希望睇吓喺專注力方面點樣可以令佢再做好D!
考試:
湊咗阿肶放學後,就先返婆婆屋企換衫,跟住先去馬鞍山考試,阿肶全程合作,我哋都可以早到等佢settle down先.
其實我主要喺想訓練吓阿肶的膽量,cert唔cert都其次(因為如果result唔係distinction,張cert其實都無乜用),希望佢可以面對陌生人/外國人都唔會頭耷耷就最理想,我諗會有助於面對考小學的一系列面試.講真我唔會俾佢上那些面試班,教出嚟都只會變成機械人,我諗都唔會係學校樂於見到的.


text:
要食最傳統嘅盆菜,如果你唔係有新界圍村嘅親戚朋友,其實平時都幾難可以食得到.而在元朗屏山塘坊村,就有鄧氏宗族後人主理嘅傳統盆菜,賣相縱使唔及連鎖食肆及高級酒家嘅盆菜咁豪華,但食落就令人感覺好有風味!
用料相當豐富
盆菜除有花菇,豬肉枝竹外,更有例牌三寶嘅豬皮蘿蔔魚蛋,屏山神仙雞,炸門鱔等,用料相當豐富.炸門鱔係坊間較少見嘅配料,外皮炸得非常香脆,入面嘅鱔肉亦鮮嫩滑溜,不過魚骨頗多,食果陣真係要格外小心.而神仙雞雞味十足,肉身夠滑夠入味,雞皮油脂唔多,怕肥嘅朋友亦不妨可以連皮食!
呢份盆菜其實有不少地方要改善,豬皮過腍無咬口,蘿蔔夠淋但唔入味,的確係有點失敗.但其實呢度個醬汁非常香濃,花菇枝竹尤其索味,用黎送飯就最好不過.然而呢度提供嘅並唔係普通白飯,而係屏山獨有嘅「雞鴨飯」…
獨有雞鴨飯
屏山獨有雞鴨飯賣相尤如炒飯再加入燒味檔嘅下欄料,賣相完全無特別,但食落卻又被精彩嘅香味吸引,飯粒混入疑似榨菜及蝦米一齊炒,再加上雞肉鴨肉而成,口感一絕!
呢度嘅地點雖然較偏僻,但要追尋傳統味道,就必需要不怕艱辛,就算車程漫長亦在所不計,所以呢盆係值得的!
屏山傳統盆菜
元朗屏山屏廈路塘坊村36號地下
Like this:
Like Loading...
元朗港式日本食肆眾多,大多數都係以大件夾抵食為賣點,吸引到唔少食客幫襯.而坊間評價不俗嘅田中已試過,心入面一早放入永不再去嘅黑名單中.最近突然冒險精神再度作祟,於是黎到呢間人氣度甚高嘅酒泉日本料理食午飯,最後雖然可以飽肚離開,但心入面仍然覺得是一個「超錯」的選擇~!
.
上網睇返,原來酒泉日本料理係元朗區最多人讚好嘅日本餐廳,比起聞名港九嘅田中贏好多.可惜食完之後,我完全唔覺得呢度係我杯茶,某程度上可能比田中更差勁.但諗深一層,一分錢始終一分貨,起碼比起西九龍明將地獄好上百千倍…
什錦壽司拚盆($58)
午餐選擇好多,由三十幾至五十幾不等,仲要免加一,價錢相當大眾化.貪心又肚餓嘅我叫左什錦壽司拚盆,以為可以一嚐豐富元朗地道和食,誰不知呢個係錯誤嘅開始…
日式海鮮蒸蛋
日式海鮮蒸蛋實在令我大開眼戒,第一啖放入口已食到濃烈魚腥味,但眼見只係乾涸嘅冬菇同埋死氣沉沉嘅魚蛋片,魚腥味到底從何而來?原來入面有隻唔新鮮嘅蝦,同埋半生熟嘅三文魚塊…食左幾啖,搵到真相後…放棄了!
湯烏冬
湯烏冬…大家估下係咩湯底?我到依家仍然答你唔到,豬骨麵豉通通唔似,只係得一個咸字,好似污染左嘅泥水咁.烏冬煮得太耐,完全失去彈性,如果唔係好肚餓,呢碗烏冬我都唔會食左半碗~
蟹籽沙律
最有睇頭就係呢個蟹籽沙律,份量驚人,可惜蟹籽極唔新鮮,單靠厚厚沙律醬同青瓜支撐大局,或者呢個就係元朗和食嘅特色,抵食夾大件…
八件壽司
八件壽司只有三文魚,墨魚較為對辦,至於其他甜蝦,北寄貝,銀魚,吞拿魚等,完全係比百佳更次嘅貨色.唯一可取就係舊飯都算搓得幾好,夾落唔會咁易散,而且夠飽肚…
軟殼蟹手卷
可能之前個烏冬無食晒,搞到少少唔夠喉,於是再望下餐牌睇下有咩食,見到原來午市可以加$5-7柯打多個手卷.於是叫左軟殼蟹手卷,味道一般,但勝在熱辣辣新鮮炸起,幾蚊就算係咁啦!
松葉蟹膏手卷
另外仲叫左松葉蟹膏手卷,蟹膏少少飯多多早已預左,但食落味道都OK,性價比實在好高,心諗早知叫個最平午餐再加多幾件手卷好過…哈哈~!
酒泉日本料理
元朗教育路81號元達樓地下


text:
最近讀左一本論教育既著作,眼界大開.對比返香港教育,唉,見到人地車尾燈都當你贏啦.作者叫嘉麗絲(Karen Gallas),係美國既教育學者兼小學老師,佢本書就叫《The Languages of Learning: How Children Talk, Write, Dance, Draw, and Sing Their Understanding of the World》.書名係咪好長呢?唔好意思,因為我加埋副題.鬼佬啲書成日恃住有副題,書名就得個型字,睇完都唔知佢想寫乜,想知主旨反而要睇副題.唔好意思,扯遠左.
呢本書有講教育理念,亦都舉左好多實例去印證理念.點解本書叫「The Languages of Learning」呢?個「s」先係重點.小朋友認識外界,同表達內心,往往依賴好多唔同款式既「語言」.唔好誤會,佢呢度講既語言唔係普通話同英文,而係指講故仔,畫畫,唱歌,跳舞,做手工等等藝術.佢認為小朋友本來就有好豐富既表達手法,例如你要佢說明毛蟲化蝶既經過,佢可能會作段故仔,寫首詩,或者畫連環圖畀你,無拘無束.但大人往往認為呢啲主觀向既藝術係次要語言,偏好客觀,中立,無歧義,無預設,無感情,無紋彩既科學語言.所以你睇香港既中小學,美勞,家政永遠唔會做主科,英文堂唔會教你英詩英劇,只會教文法同文書處理技巧.咁做大大扼殺左小朋友與生俱來既表達手法.而外在表達同內在思維密不可分,你慣左點樣講野,就會慣左點樣諗野.表達手段削減左,睇世界既方式都會收窄埋.係呢個意義下,作者話大人既語言比起小朋友貧乏.我地吸收既資訊當然比細孥多.但資訊都係要靠語言黎分類同儲存.小朋友可以借助顏色,旋律,舞姿,比喻黎學習同表達,作者話佢身為老師,都經常係小朋友身上,搵返自己一度遺忘既語言,一度遺失既世界觀.至於大人,貧窮得只剩下共產中文同行政英文.我地連用顏色黎諗野都唔識,更莫講用顏色黎創作.你花大大筆錢搞西九,最尾咪又要靠買外國名作黎鎮館.唔好誤會,呢本書唔係主張學校開多幾堂美勞家政,唔係叫怪獸家長迫仔女報多幾堂油畫班拉丁舞班,而係若小朋友鍾意用藝術黎表達自己,由得佢,唔好急住糾正佢,阻止佢.由得佢既意思亦都唔係叫你唔理佢,你有你講書,佢有佢塗鴉,而係用返小朋友最親切既語言去同佢傾計,例如佢係科學習作上面畫畫,你問下佢畫左啲咩,點解咁畫,讚佢叻仔,你先會睇到呢個細孥既真正潛能.因才施教,原是古老智慧.
除左教育理念,呢本書重舉左好多作者既教學實例,令我呢個遠隔重洋既港仔都略略知下美國人點教小學生.其實單係略略知下都好震憾.我地印象中既學校,肯定係間開一間間課室,課室入面又排好一排排枱櫈,對號入座,秩序井然.作者話佢間學校,間間課室都唔同樣,甚麼未必要強稱之為「課室」,係廣場中心席地而座,係樓梯度排排坐,就已經上到堂.香港中小學教書,一定有課程,教育局一定會頒課程指引.老師只不過係傳聲筒,上頭叫佢教乜,佢就照辦煮畀學生食,學生擰頭就質佢食.但睇過嘉麗絲講佢點教書,你就完全明白民主國家既基礎何在.佢地都有課程,但此課程不同彼課程,完全係兩個概念.佢地都會編好幾點教語文,幾點教數學,幾點教科學既,但就無高層事先度好各科既課題,老師話晒事.老師就算有度過教咩,最終佢都交畀學生話事.你無聽錯,係學生話事.學生唔駛佔領教員室,就已經係課堂既主人.學生想識啲咩,老師就教啲咩.學生首先輪流講下自己鍾意既課題,然後討論,磋商,投票,最後選出一致贊同既課題.黎緊既課程,就係按住學生自選既題目黎編排.唔係塾師果種一言堂,亦唔係香港教員咁執行中央指示,而係地道既民主呀.舉返嘉麗絲既原例,佢班學生對古埃及文化好感興趣,結果古埃及文化就成為左佢地既課題.起初,老師幫佢地分組,分別負責鑽研墓室壁畫,古埃及文字,陪葬工藝品,衣物首飾,古埃及神祇,木乃伊,墓葬儀式等.佢地想知木乃伊點整,老師就叫佢地真係夾份整件木乃伊出黎.整下整下,興趣愈濃,結果一個月後,佢地一致決定整埋成間墓葬室.你負責油壁畫,佢負責揼棺材,你負責寫象形文字,佢負責整黃金面具.又過多一個月,墓葬室終於落成,結果佢地提議排一場話劇,模擬古埃及既墓葬儀式.送葬者灑土,祭師念禱文,守護神搖鈴,各司其職.呢堂古埃及課咁就玩左四個月.我有理由相信若果間學校夠財雄勢大,班大帝起埋金字塔都得.
佢地教自然科學,都寧舍有睇頭.香港老師就梗係讀教科書啦,其實學生夠勤力,自己咪晒成本書,個老師都抌得.嘉麗絲既科學堂,唔會齋講現成既科學發現,而係要學生提出佢地感興趣既問題,再一齊討論,一齊決定黎緊教啲咩.例如:
電力點黎?
乜野產生風?
恐龍點死?
人點樣發現火?
人點樣學識寫字記事?
結果嘉麗絲話,黎緊幾個月,我地就順住次序,逐一解答呢幾條問題.小朋友當然唔會馬上知道答案,而要先自己試下答,慢慢傾.例如有人估我地跑步會產生風,當呢個世界好多人跑步,所產生既風就會匯聚成大風.有人反駁,喂冬天無咩人跑步喎,但重大風左呢.當初既「理論」就要修改:哦,唔係跑步形成到有風既,貨車火車行咪一樣有風.雖然佢地未必估得啱,但經過呢一番切磋,佢地就親身體會左何謂科學.科學,唔再係無上權威,而係經過假設,論證,反駁,修改既思想流程,係人基於切身經驗,想像,組織,驗證而成.香港家長或者會問:傻的嗎,這樣做對考試有甚麼好處?
無錯,我係大鄉里出城.呢啲咁既「課程」,人地外國都行左好多年.但唔好意思,我呢個坐慣課室考慣試既港仔,真係好少聽.聽聞美國都好多蠢人下,我都唔清楚,究竟係嘉麗絲教得特別好,定美國一般都係咁教.呢啲留返畀讀者研究下啦.我剩係諗起啲教育學者成日話,學校係社會既縮影.咁香港既學制又係有幾分似獨裁政府既.


text:
太婆等了1年半,經於等到梓瑩去中山探佢喇! 由於我哋要即日來回,所以早車去晚車返! 我哋朝早6點起身,7點出發,好彩call到的士,7點半就到咗太子直通巴士車站.我哋食過早歺,8點半準時開車.係車上梓瑩表現興奮,同舅父Dick, Mag姐姐玩歺飽! 今次係我哋第一次由西部通道過關,呢度的確大好多,吾洗排隊排歺飽,我哋仲可以行特別通道,吾好諗錯隔離呀!我哋吾係VIP,只係關口特設通道俾帶小朋友ge家長同長者過乍! 我哋竟然係最早過關, 最早上車ga XP 上返車之後,由深圳去中山要2个钟,可能梓瑩太早起身喇,好快佢就瞓着咗lu,難為我抱住佢,吾郁得又吾瞓得,因為坐長途車要打醒12分精神,万一架車急停,第一時间婆護住个囡 /@=@\
2个钟好快就過咗,終於到步喇! 我3年無返過去,又变咗好多喇! 大部份ge田都变成高樓大廈,仲有好多新穎ge商舖,可惜我要湊梓瑩,無得去按摩同shopping >L< 我哋先去飲茶,跟住就去咗太婆屋企, 太婆見到梓瑩好開心,所有表哥,表姐,舅公舅母都望住梓瑩玩,不時大笑,又不時讚佢叻,成间屋都充滿笑声.
初時梓瑩都吾俾幾个舅公抱ga,但佢哋知梓瑩钟意玩水,就成日抱佢去洗手,仲俾條水喉佢淋花tim. 个个都就晒佢 ^_^ 不過梓瑩都算乖,成日飛吻同錫鍚,吾会抗拒 ^_^
玩到5點半,就出發去洒樓, 7點半食完飯,就去直通巴士站,搭8點車返香港, 梓瑩一上車就好快瞓着,但過關一定要整醒佢,不過再上返車佢又好快瞓着,返到屋企已經11點半,連衫都吾肯換,唯有由得佢瞓啦 @@”


text:
26 March 2013
返嚟Adventure Park
我地shopping一陣 其實都唔洗shop啦
喺Downtown Disney都買晒lu
仲有時間 我地沿住Hollywood區行過去
呢度都有好多野玩架
例如跳樓機同埋怪獸公司
好想玩跳樓機 但mami婉拒 話條龍好長喎
今日最後一個遊戲
Toy story Mania
排隊算好快 玩完時間good fit去睇水幕
Mami同我講toy story玩關於射擊嘅野
好似巴斯光年咁? no no
佢會比好多missions你用射槍去完成 (唔係揸槍 係掹炮彈)
例如射波波呀 飛圈圈...
有3D眼鏡 即係好清楚話你知裡面嘅畫面會好精彩
排左二十分鐘
到我地喇
yeah! 我同daddy一組
同坐隔離嘅mami比賽
架車係咁轉嚟轉去 轉到唔同嘅screen就玩唔同嘅tasks
大家開心玩到晚餐都未食
拿拿聲買大大隻"火雞肶" 好好味呀
好多汁 d肉好嫰 (可能肚餓 會冇咁客觀 hehe 但真係好味嘅)
裙甩褲甩衝去睇Colors of wind
Adventure Park嘅水幕表演
地方係Sun wheel對面...
Wa!!!!! ... 靚到呢
機都未揸穩就比人warn喇 要keep walking...
真係好靚呀!!! 迪士尼煙花就成日睇
水幕就真係第一次睇
Toy story, 花木蘭, Brave, 獅子王等等
有水有畫有火光...
差唔多十一點喇
我地要趕出去坐酒店shuttle返去喇
真真正正同西岸嘅迪士尼講bye bye
呢度真係好好玩 好大好靚
有機會一定會再encore!
我地今日嘅戰利品
估唔到喺disney買咁少野呢
聽日我要去拉斯維加斯
早抖~~~


text:
畢業之後, 一直都搵唔到長工. 而家做緊補習老師, 所以暫時未駛餓死住.
其實我中七一考完AL, 就即刻走左去一間補習社度教中文. 人工唔錯. 讀大學, 讀master, 一直都有補開幾份習. 去到今日, 我都算係好資深下了. 所以人工都可以收得貴少少. 所以唔駛餓死.
我一直覺得, 補習係一種好奇怪既行業. 補習老師既目標, 係要令到學生不再需要自己. 但係當佢唔再需要你, 又代表你冇生意. 用咁既角度諗, 就會知道一般既補習社, 點解只係俾tips, 教捉題目, 而唔係真真正正教人點讀書, 傳授求學之道. 學生識得自己讀書, 等於補習社要執笠. 當然, 香港學生短視, 急功近利, 都係原因.
補習其實係一種好特別既教學經驗. 學生一定好多野問, 尤其是當佢地覺得自己係俾錢請個人返黎問既時候. 我估日校老師唔會面對咁既情形. 但係呢, 你要唔要答佢, 點樣答佢, 定係反問佢, 好鬼難拿捏. 答得佢太直接太仔細, 就怕佢會養成依賴. 答得太隱晦, 又怕佢get唔到. 唔答佢, 佢又會覺得你呃佢錢. 答得慢d, 佢又會以為你唔識. 其實好多時答得慢, 唔係因為唔識, 而係要決定要講d乜野, 要答幾多野.
其實有時會諗, 做補習甚至比做日校有意義, 尤其是o係香港. 做補習, 同學生上堂, 同平時學校o個種單向式的教學好唔同. 基本上你可以不斷要個學生俾反應你, 亦都可以同佢直接對話交流. 教佢d野明唔明, 識唔識, 唔駛睇樣, 一問就知. 甚至佢地既discipline同埋教養, 因為一對一容易建立rapport, 亦都相對地易教易管. 好多時我係唔止教書, 仲要幫埋人教仔, 而且往往佢地聽我話多過聽阿媽話. 可能我依然後生, 所以比較容易同d細路傾偈卦.
更重要既係, 我唔駛好似日校咁, d會開唔停, d無聊行政工作做唔停. 我上咁耐堂, 就同個學生interact足幾個鐘, 冇花冇假. 絕對唔會因為開會唔得閒理D學生.
今日AL放榜, 我有一個學生由佢中二補到而家. 佢CE同AL既中文都有A. 我覺得我咁多年黎教佢既野, 真係幫到佢. 今日收到呢個消息實在高興, 所以為文以誌. 不過佢其他科都係DDEE咁, 希望佢可以如願以償, 做大學生啦.


text:
考完上學期考試, 我地真係有感而發小慈開左竅
放學返黎, 功課已經做左一半, 佢話係學校導修堂時做既! 返到屋企飲啖水, 睇一陣電視就會自動自覺埋位做埋餘下既功課, 跟住就會自動波做公文數練習, 再跟手練琴, 仲係覺得唔熟唔好聽會彈到好流暢好聽為止!! 馬不停蹄咁攪掂晒 d 野先去沖涼, 嘆電視. 於是, 我次次放工返黎都見佢攤開晒 d 功課等我檢查, 寫手冊又整齊, 有 d 手冊以外老師吩咐既野又記得清潔楚楚
之前既佢都乖架, 不過就係坐係度等你發板叫佢做先做個隻, 而家既佢識得對住手冊做功課, 份功課唔識做又會自己去書包羅番本書出黎搵答案, 真係唔識先漏空等我地放工返黎教! 佢俾到我揮灑自如, 得心應手, 非常自信既感覺
同佢溫默書又係, 佢自己睇住張默書紙, 自己覺得自己咩字唔識就抄 3 次, 跟住叫我讀默, 有甩漏唔識既字, 就用紅筆寫番岩, 再改正 2 次, 第二日再默, 錯漏字已經少一半, 再改正, 已經識晒, 臨默書之前個小息再溫習, 結果....
100 分
默書 90 分以上有 1 張貼紙, 100 分有 2 張貼紙, 儲夠 10 張貼紙就有禮物!!
小慈今次夠數喇, 藍老師送左個磨菇夾仔, 再加張獎勵劵, 開心死啦
手冊寫得靚, 寫得岩又有吸印仔! 小慈好努力做好, 真係好努力地做好, Well Done, Grace
每晚我地都一齊祈禱, 為小慈小明祈禱求聰明智慧, 希望佢地開開心心精精神神咁返學讀書, 又希望佢地性格柔和謙卑, 愛神愛人做一個能夠榮耀神既基督徒, 我地係基督教既家庭
真係好感恩! 多謝天父一直都聽我地禱告, 應允我地所想所求, 甚至賞賜俾我地既超過預期好多好多! 天父, 多謝袮! 全是恩典


text:
努力為考試, 困獸鬥左成個月, 我地郭家終於都自由了~~~~~~~~~
之前團購買左平既海洋公園飛, 但有效期只得一個月要 7 月 5 日前入場, 左諗右諗不如一考完試就去, 小慈間學校早人一個星期考試, 佢考完人地先開始考, 呢個星期六去應該冇咩人又未到暑假, 早去早著費事同人逼啦! 雖然天氣預測今日又雷暴警告又酷熱天氣警告, 天文台咩標誌都出晒! 但今日真係一個好時機黎架, 唔理咁多, 見到個太陽出左黎, 全家人一齊祈禱就出發!!!! 我地要去放電呀
策略成功, 今日海洋公園真係超少人呀
第一站去搭纜車先經過香港老大街, 弟弟拗晒腰先拉得起架人力車, 咪你以為人力車車夫好好做, 好辛苦架!
See?! 香港老大街勁少人啊
搭纜車排 2 分鐘隊, 正!
要等 2 分鐘原來係被逼影相, 入埋相架收我地 $198! 爸爸話 $198 可以買飛入場玩多次, 梗係唔買啦!
上到車喇~ 小慈同小明非常非常開心, 笑容一致
最開心既係小明, 去海洋公園簡直就係佢既夢想, 如果可以, 佢直情想係度住
父子好少合照因為佢兩個唔叫係唔影既, 雖然幾時睇佢兩個都唔似樣, 但喜好同埋性格係一模一樣的!!
風雨欲來其實幾得人驚, 爸爸話呢隻雨一落就會變湯雞! 唔怕, 我地對神有信心, 神好愛小慈小明, 落雨既時候我地一定係室內既
要個公園冇人先影到呢幾隻企鵝架, 旁邊有 "香港海洋公園" 幾隻大字, 爸爸話老土唔俾我影
非常心急去睇企鵝, 弟弟話隻企鵝個樣好招積
經過見到極地時速冇人, 梗係玩左先啦!
yeah!! 小明已經 10? cm, 雖然佢唔係咁恨玩過山車, 但知道自己高左好開心
呢架車我地全部第一次玩, 轉兩個圈又幾抵玩, 不過就冇新加坡既小龍過山車咁刺激
忍唔住喇! 小明唔肯 encore 過山車要去探企鵝
招積企鵝我地黎喇~~
出面 34 度, 入面得番 18 度, 著左外套都起雞皮!!
小慈好攪笑, 不停問我 d 企鵝係咪假架? 又好難怪佢, 肥成咁又唔郁都真係幾假下
非常感恩, 一入到去遇岩餵飼時間, 所有企鵝圍住飼理員食魚, 隻隻引頸以待又嘈到拆天, 好攪笑
太凍! 皮下脂肪係 0 既小慈頂唔順要走
上次我生日去探北極狐佢訓左緣慳一面, 今次入去竟然又遇岩餵飼時間, 超超超開心!! 神呀! 多謝你
就企正係我地前面, 直情唔覺得隔住塊玻璃!!!!
一入黎陣狐狸味真係勁到想走, 好在企一陣就適應到!! 弟弟話 d 狐狸乖到好似隻狗仔咁, 好想餵佢地呀!
可愛既北極狐, 兩姐弟掩住佢地個口鼻話係學頭先 d 餵飼員咁餵食物
探完企鵝就去探北極熊喇~~~
我地唯一一張全家幅
弟弟問入面真係有北極熊架? 傻瓜, 梗係冇啦, 海洋公園咁細邊有位俾佢跑
igloo 呀
坐定定等睇班點海豹, 呢位愛斯基摩叔叔坐係度唔出聲嚇親好多人
雪鴞, 我地又黎探你喇! 原來佢個頭係擰得最勁個個, 370 度呀!
舉手答問題又賺左個靚靚 folder, 小慈叻叻
我地今次坐第一行正中間, 當 d 班海豹肥嘟嘟跳上黎時, 因為太肥同太近, 嚇到弟弟即刻縮向後
小明好鍾意個 folder, 全程羅住唔放手
太凍, 手腳冰冷既小慈話要去融雪, 去熱帶雨林玩射水
射中 d 玩緊激流天地既人, 你睇小慈開心到
喪笑
人總是會幸災樂禍的
突然落大雨!! 我地行多一步就入室內, 睇完岩岩好就落完雨, 超感恩
今日見既所有動物都係餵飼時間, 超超超開心!!
兩姐弟呆晒, 因為見到條超粗同超長既水蛇
係時候落山玩喇! 一落車就俾班姐姐哥哥拉左我地入房玩遊戲! 小慈小明食住甜筒 hea 玩都有獎, 羅左十幾廿張貼紙返屋企
鱷魚仔一年冇見依然係咁既 pose, 究竟你呢一年有冇郁過?
要探既動物差不多探晒, 係時候去威威天地進發~~~~~~~~~~
白馬王子來了
海洋公園既旋轉木馬歷時耐過迪迪尼, 不過似乎危險 d, 落馬既時候地板好似唔識停仲會向前郁
環保樹, 小明即刻問我有冇膠樽
睇最後一場威威劇場
威威海獅好好睇, 又攪笑, 小朋友唔好錯過呀!
連 bubbles 都識吹真係好野
岩時間睇埋最後一場天上王者
呢隻係新登場既鶴, 佢勁爆笑, 飛左出黎係會場度散步, 落池塘食虫仔又跣腳, 餵飼員吹極哨子都唔肯返入去攪左好耐, 正想睇下餵飼員出咩招之際, 呀鶴突然如夢初醒終於識得飛番入後台
Parrot has hooked beak, feather and wings, can talk, walk and fly, born as egg! 今日仲見到 Hibiscus, Allamanda, reptiles, mammals 上左一課寶貴既 Science, 實地考察
恨玩左好耐既蛙蛙跳, 我地黎喇!!
仲有去公園放電
呢幾支搖搖下既柱, 弟弟玩左好多次
攀石
爬上去太冇難度, 兩姐弟自創玩法
明明隔離有滑梯係都唔玩, 話 d 汗啜住滑唔到, 咁樣滑又快又開心, 我恐嚇佢地會滑到條褲穿洞先肯收手
弟弟竟然鍾意玩摩天輪, 見冇人排隊先同佢上去坐下咋
排隊玩 bouncy castle
漸漸天黑冇人了, 小慈小明玩完一次又一次, 完全唔駛排隊彈完又彈, 超 high
第一次摸黑去探盈盈樂樂, 佢地仲後生, 未訓
樂樂仲食緊宵夜, 唔知點解要用紅燈, 感覺好詭異......
不過去到大熊貓館安安佳佳影都唔見埋, 好在有兩隻馬騮仲係度撐下場
弟弟話佢扮緊金絲猴! 駛咩扮呀, 佢做番自己已經係
最後 30 分鐘衝入海洋奇觀, 竟然有得玩觸摸池! 又一個驚喜
牧師, 你好!
冇人呀! 我地又包場喇
小慈話 jelly fish 好靚
三父子係度研究咩呢?
型
小明問: "蜘蛛蟹識唔識織蜘蛛網?"
8:00pm 雙龍奇緣開始喇! 小明最掛住冰龍同埋火龍, 呢個位置好好, 坐住舊石嘆住 muffin 前面又冇人阻住, 超爽
好正! 今日天氣又唔算好熱, 落雨又落唔正我地! 落完雨仲好涼爽有風, 全日既遊戲又唔駛排隊, 探所有動物去到已經係餵飼時間, 平時睇晒時間表都冇咁準!! 年年暑假我地要玩兩日住一晚酒店, 今日人少又順利, 一日已經玩晒我地兩日要玩既野, 時間仲 perfect 添!! 真係順利開心到不能置信
天父啊, 真係好多謝, 好多謝你! 你恩典豐富極深厚, 你真係好愛好愛小慈小明! 多謝你聽我地既祈禱俾我地咁開心難忘順利既一日
天父, 我地愛你


text:
一年一度既嫲嫲生日唔想齋食餐飯, 咁岩有間 studio 慶祝公司擴充業務送我地影相 package, 位置又係尖沙咀, 於是決定請埋爺爺嫲嫲一齊影全家幅, 食餐飯再遊尖東睇燈飾
呢間新開張既 studio 環境唔錯, 都有足夠既人手服待我地, 不過唔知係唔係我地係最後一批顧客, 開心姐姐明顯跌 volt 冇咩氣力去引小慈小明笑!
拍攝時間超快, 破紀錄地 1 個鐘攪掂, 不停聽到攝影師話 "有喇" 就轉景, 希望佢所講既 "有喇" 會岩我地心水, 又係要聖誕前先有相睇, 真係等到頸都長, 不過而家就唔晒徙時間揀相, 可以早 d 去食飯
尖東多食肆不過唔知邊間好食, 穩陣 d 都係揀大集團食中菜岩晒一家大細, 嫲嫲見到片皮鴨表演又坐係乖孫隔離, 成晚笑逐顏開
$5xx 既套餐有大閘蟹, 有翅, 有魚有蝦, 都算好抵食!
小明係度玩蟹
小慈最鍾意食生果
一入門口見到缸大魚已經好興奮, 監佢地食飽飽先有得睇
小慈唔知點解會認得 "清道夫", 不過死都唔認同 "水魚" 係龜
埋單走人~~ 周圍都係聖誕裝飾, 小慈好鍾意呢棵聖誕樹話同佢件衫好襯
夜遊尖東
噴水池咁出名點都要拍照留念啦
我部傻瓜機影維港夜景都睇得下呀!
不過今晚好大霧, 好潮濕
我同老公結婚之後都冇黎過海旁, 多謝小慈小明今日俾我地重遊舊地
半島酒店金光閃閃, 小明每次見到聖誕老人都叫佢做 "聖誕冇人" 笑死我
夜深了, 應兩隻小鬼要求今日搭巴士返屋企
又開餐
祝嫲嫲生日快樂, 身體健康, 每日都笑不攏嘴!! 我地錫晒你 ^8^


text:
難得立秋之後仲有 32 度, 於是決定去埋我地今年最後一次沙灘
近期不停強調自己好鍾意粉紅色既小慈超級鍾意呢件泳衣, 擺晒 pose 俾我影相
今年帶左弟弟去 4 次沙灘, 係我地既努力之下, 弟弟一次比一次進步, 由第一次怕沙狂喊, 第二次掂沙即刻縮腳, 第三次掂沙僵硬 5 秒先冇事繼續行, 到今次放佢落地曉跑, 而家玩沙玩到笑咪咪, 之前佢唔係咁架
雖然今日有 32 度, 但 d 水已經凍唔可以俾佢地落水喇, 浸下對腳就算啦
大浪衝埋黎喇~~~~~~~~
玩左個幾鐘, 估唔到小慈食完支甜筒話好攰好眼訓要返屋企, 一場黎到咁快就走? 我仲預佢玩到天黑, 企圖遊說小慈係沙灘度訓一陣, 佢唔睬我..... 唉, 玩 1 個鐘同玩 3 個鐘都係要洗咁多野, 呀女竟然唔肯玩耐 d
沙灘真是一個好地方,不用入場費,又可以玩幾耐都得.今年未有機會同小慈小明玩,下年啦!
沙灘對小朋友腦部發展好好架! 掘沙可以培養探索冒險精神更可以訓練大小手肌肉, 海水亦有平靜情緒既能力.... 好處真係講唔晒! 仲有你講得岩, 完全免費 天氣實在太好喇, 終於等到秋天到, 我都會帶佢地有多 d 戶外活動架!
玩得多,就唔會玩咁耐架啦!我成年先帶佢地去一次!
你講得冇錯! 我估我好似你咁一年先去一次的話, 小慈一定賴死唔走


text:
爸爸買左桶士兵仔, 相信係佢小時候既情意結! 之前去幾次迪迪尼 d 士兵仔都賣晒, 今次係玩具店見到即刻就搶一桶返屋企
爸爸細個得好少玩具, 小息同同學仔玩彈波子贏左好多劍仔, 而家仲儲住係屋企, 非常珍而重之
而士兵仔亦都係佢既童年玩具, 第一次睇 Toy Story 見到佢地, 爸爸興奮到不得了!!! 問佢點玩? 佢話佢用黃豆鎗射佢地喎
小慈小明見到有新玩具梗係興奮啦! 不過弟弟跟住就問: "支豆豆鎗呢?" 真係, 次次都俾弟弟既好記性嚇死!! 我同爸爸閒談既野佢又聽晒, 仲記住左! 適當時間就會講番出黎..... 我地真係要好小心講野架
本來諗住士兵仔係男仔玩具, 點知最有興趣個個係小慈! 佢最鍾意呢個傘兵, 企高 d 放手睇佢點著陸
士兵仔總共有 58 個, 8 款, 每款 7 個, 再加兩個傘兵
假想遊戲, 兩姐弟係度自言自語中
小慈連分類都玩埋, 排得幾整齊
圍圈開會, 小慈要佢地手拖手
耐性有限既小明已經開過第二份玩具玩, 都係爸爸買架啦, 佢話 d 細細粒既擦膠仔好得意喎! 好在小明已經大個, 我地仲預先警告左佢唔可以將 d 細細粒塞入鼻哥呀, 耳仔呀, 甚至唔食得, 亦唔可以真係用黎擦野啦!!
愛整齊既小慈又排得好靚啊~~
我同爸爸就係咁, 失驚無神就會買禮物, 不過從來都唔會係佢地面前買, 會好似叮噹個百寶袋咁唔知幾時就會羅份出黎, 總之乖就會有獎, 有時係禮物, 有時係一齊出去邊度玩, 有時係口頭讚美, 有時係一個情深擁抱, 唔淨止係送禮物先代表我地愛佢地, 佢地都知, 所以兩姐弟唔會扭我地買野架! 恆之有效


text:
為響應基督教宣道會屬下既慈善機構籌款, 小慈今日都幫手賣旗
想當年媽媽我都係公益少年團既核心幹士, 差不多 2-3 年既中學生活都係做服務, 真係賣旗植樹多過食生菜, 估唔到咁多年後竟然仲有機會俾我重拾旗袋, 好! 自小培養小慈為善最樂, 福有油雞既心先
咁可愛既小朋友請你買支旗, 點會唔買先得架? 不過事實係真係唔買既, 初初我地被分發去火車站度賣旗, 雖然呢度有瓦遮頭, 可惜 d 路人個個趕住搭車好少停低! 係冇咩生意既情況之下, 我地同老師商量後上左去行人天橋上面, 同 d 路人峽路相逢, 想唔買都唔得啦
不過我都係覺得生意淡薄, 人流唔算多, 所以沿住天橋我地去左一個商場門口, 呢度四通八達, 形勢大好, 果然財源滾滾! 以我咁多年既賣旗經驗分析, 25- 45 歲既人最肯買旗, 因為佢地有經濟能力麻, 當中又以男人最慷慨, 同埋係褲袋羅錢最快~ 其次就係拖住小朋友既媽媽爸爸, 佢地要以身作側一定會買既. 第 3 就係向對手有購物袋 (特別係外賣袋) 既人落手, 因為佢地買左野, 一定唔可以用 "冇散紙" 做藉口唔買旗啦! 只可惜呢度係舊屋村, 買旗既人普遍係入 $1, 今日連 $0.5 都有人入, 好在 $10 都有 1 個, 真係冇得比, 以前我賣旗, 可能唔同區同埋而家經濟唔好啦, 我以前同 d 同學係比賽邊個旗袋最"輕" 架! 最輕既原因係入面多紙幣, 我最高紀錄係有個呀叔用 $100 幫買我旗! 冇任何原因, 我一叫佢買, 佢咩都冇講就入左張 $100 紙, 我幾驚佢話羅錯左呀, 但佢好認真咁將張紙幣自己入落旗袋架, 簡直成為一時佳話呀我 ^^
呢度太多公公婆婆佢地冇咩閒錢, 又可能唔係好聽到我地叫賣, 普遍都唔係好願意買旗, 有個情景仲好笑呀, 我同小慈企係路中間, d 公公婆婆遠遠見到我地就即刻向左右兩邊行左去, 突然間我覺得自己似摩西, 企係度分紅海呀......
好在老師都體諒小慈細個, 只係賣左 2 個鐘就叫我地收工, 我就仲可以再賣架, 不過小慈已經叫肚餓又要我抱, 對於今次既賣旗成績我唔係好滿意, 不過老師已經話我地個旗袋已經係最重個個!?! 算啦, 我已經盡左力, 都叫做左善事, 而小慈都學識左咩叫賣旗


text:
朝早起身梳洗之後就去食個豐富嘅早餐再出發去京都站攞車.我哋租咗㗎細車day trip用,12小時連car set 6仟幾円,平過撘車.搞掂咗租車手續坐定定就出發喇,我哋租車嘅主要原因係因為要去摘士多啤梨,而士多啤梨園又响山卡啦嘅地方,所以揀租車去.關西好多士多啤梨園都係預約制,出發前已send咗幾個email去唔同嘅果園預約,但只有一間回覆,所以雖然呢間果園遠d又貴d,都要去呢間.
經過個半鐘嘅車程,終於嚟到位於大阪岸和田市嘅士多啤梨園.泊好車就入去登記,我哋揀咗¥1800摘30分鐘,原來除咗摘士多啤梨之外送咗一人一件蛋糕,仲包埋雪糕同飲品任飲.俾咗錢嬸嬸就帶我哋去溫室,教咗我哋點摘就離開,到我哋自己開始摘.d士多啤梨好靚,又紅又大粒,二三少見到d士多啤梨好興奮,隨手就摘,教咗一輪終於識向熟咗嘅士多啤梨埋手,用嬸嬸教嘅手勢嚟摘.好快已經摘咗好多士多啤梨,係時候坐底食嘢,d士多啤梨好香甜多汁,好味,食埋雪糕飲下茶好快半個鐘就完啦,執拾好d垃圾就要走啦.
下一站就去行outlet.outlet唔駛半個鐘車程就到,泊好車就開始shopping掃貨,今日係星期六,所以outlet裏面除咗遊客仲有好多本地人.原以為無乜嘢會買到,就咁行下算數,點知最後都行咗3個鐘,買咗好多嘢,其中仲買到我之前睇中咗但無買到嘅披肩同褸,價錢仲平咗一半.滿載而歸之後就要醫肚啦,我哋今餐去一蘭食拉麵,一蘭買嘢食嘅方法對二三少嚟講都幾新奇,食完拉麵就揸車返京都還車,再响京都站附近行下街,就番酒店附近食晚餐.
今晚去居酒屋食,雖然唔平,但d嘢好好味,食到飽飽就番酒店浸浴,執好行李就瞓覺啦.
(day 3 完)


text:
搵到喇!!! 之前人地話激流有個射水位, 原來係熱帶雨林天地出面! 小慈小明即刻把握機會玩水
好慘, 真係由頭濕到落腳呀
小慈小明一直都好乖, 出街從來唔扭買玩具架! 就係因為佢地唔扭, 我地先會買 D 小禮物獎勵佢地
今次就買左支攪笑筆, 一鍊佢會凸左對眼出黎, 兩姐弟好鍾意呀!! 小慈揀左巨嘴鳥, 呢張相襯晒佢
岩岩先見過呢款青蛙, 於是小慈好鍾意佢啦
較岩時間聽埋雨林求知地帶先落山
你睇佢地羅住支筆幾高興
易滿足既小朋友真係好得人鍾意
幾靚仔!! 終於有張相影到佢笑而又擘大對眼喇!!!!
當弟弟擘大對眼既時候, 兩姐弟係好似樣架
被迫經過香港老大街又行一次, 今次發現 Exercise Book 我細個有寫過架!!
經典郵筒
好新鮮既正菜呀
小慈好怕呢個剪線頭既婆婆, 坐到離行離欄
路過 under the sea 點會唔玩
小明竟然話掛住條鱷魚, 今日會好勇敢入去摸佢, 又真係做得到喎!
條真鱷魚今日都游近左玻璃, 佢一日唔郁大家都話佢係假既, 於是鱷魚就眨眼證明佢未係標本, 勁攪笑
去兒童王國玩啦~~
小明殺死人既眼神
爬埋呢幾級攀石, 小明粒電用完, 訓左
可憐媽媽我抱足佢全日對手斷咁滯, 係兒童王國訓覺咁嘈都訓得著都唔緊要, 呢度好空曠又時近黃昏, 我不停為弟弟撥扇好驚佢俾蚊咬訓醒送對豬蹄俾我呀!! 好在只係咬左 1 粒, 其餘 3 粒係尋日咬既
等小明大人訓醒我地又去食 early dinner, 因為早, 所以海龍王餐廳有位, 不過要 6:30PM 前交枱
好近魚缸小明好開心, 即刻要玩海洋公園海底遊戲應下景
小慈就話見到好多個自己要跳番 PART 舞先
點都要慶祝結婚 9 周年, 食好 D!! 呢味係唔知咩炒雞球
青瓜海蜇, 去完水母館一定要食佢?!
露筍牛柳粒好好味
必食推介 -- 海龍王炒飯
睇埋 Symbio 先走, 都未出門口, 小慈已經眼濕濕話唔捨得海洋公園! 弟弟就話住一晚酒店咁少!
喂~! 兩位小朋友唔可以貪心架! 唯有氹弟弟有機會再黎過海洋公園, 氹小慈就話其實佢地已經帶左海洋公園返屋企! 小慈好奇怪問有咩? (中計
) 我就羅番兩支凸眼筆出黎, 即刻開心晒!
Bye Bye Ocean Park~~~~~~~~~~~~~~


text:
十日日本中部自駕遊旅程終於去到尾聲,今日要離開名古屋啦,回程航班係下午四點幾起飛,不過要係台北停一個鐘再飛返香港,之後仲要出去碼頭轉船,返到澳門已經係零晨一點幾.
» 閱讀全文
今日係旅程倒數第二日,行程都係名古屋市內,包括參觀名古屋城,同埋到榮和大須商店街shopping.
» 閱讀全文
今日係自駕最後一日,要離開北陸返名古屋啦.金沢同名古屋相距差唔多250公里,直踩要三個鐘先到,超辛苦.
» 閱讀全文
今日嘅行程主要係去白川鄉.按原定計劃白川鄉應該係旅程第四日從飛騨古川去富山嘅時候順道遊覽,不過當日因為發生誤闖雪山嘅事件,所以白川鄉行程改係今日.
» 閱讀全文
金沢係北陸地區最大嘅城市,市內同周邊都有唔少景點.金沢係我地係北陸嘅最後一站,我地會係呢度住宿兩日.由於原本plan左今日會去嘅黑部峽谷係尋日已經提前去左,所以今日係溫泉旅館食完早餐之後就check-out前往金沢.
» 閱讀全文
按計劃今日會上立山黑部,係今次旅程嘅重頭戲.不過因為尋日氣溫突降,係立山山上落左場大雪,今日去到山腳嘅立山駅先知道山上嘅立山高原巴士停駛,食左閉門羹.
» 閱讀全文
今日嘅行程會先係高山遊覽宮川朝市同陣屋朝市,然後再到櫻山八幡宮,之後離開高山到飛騨古川,再經白川鄉到富山市過一夜.而係今日嘅旅程中,我地仲遇到一件驚險嘅事:誤闖雪山.想知有幾驚險,睇埋落去.
» 閱讀全文
今日係下呂觀光ホテル本館食完早餐之後,就會Check-out去高山,沿途會先去下呂溫泉合掌村,再到高山市近郊嘅飛騨の里,之後係高山嘅酒店Check-in完再行高山市內景點.
» 閱讀全文
名古屋唔係今次中部之旅嘅重點,不過last兩晚會返黎住多兩晚,所以名古屋市內嘅景點留待行程結尾返黎之後再行,而旅程第二日就開始自駕向北出發.今日會先去名古屋附近嘅土岐Premium Outlet Shopping,之後再去紅葉勝地惠那峽,最後到下呂浸溫泉.
» 閱讀全文
2010年11月,第一次日本中部之旅,由於澳門冇機去名古屋,只有選擇從香港出發,坐嘅係國泰航空,買左三日兩夜package,來回機票加兩晚名古屋酒店每人要HK$5,300幾,算係貴.
» 閱讀全文


text:
平時都少參加Ingress活動,一時有家族節目一時要操練,唯一一次係之前長洲G8團,都只係中途加入中途就走了,本來我都不知到328有活動,只係剛巧我去分流跑長課加起CF,就有人叫我順便去做看更.
東涌攞key途中影,對比近期,今日算好天氣
一早入東涌走去攞key再去巴士站坐車到散石灣女青年會落車,但巴士個顯示同個站差一個站,最後要行返轉頭一個站,係Google Map見有路可以接鳳徑,但行左陣已經比人圍左鐵絲網,行返轉頭睇有冇其他路,行埋引水渠都唔對路,最後放棄.又要行返轉頭兩個定三個站,中途有個位Google Map又係有路,但一入去行幾步就轉頭,條路密到爆林一個鐘都唔知出到去未,最後都係行到貝澳附近接鳳徑11.
大部份都係石屎路,行左陣就到個靚位起左個CF,不愧係郊野公園範圍,得7kmu,上青衣座三支香連下面條車路都唔止.
個樣就大,其實mu不多
行下走下到分流,十二點半左右,係沙灘收唔到訊號要上返高些先收到,一收返就已經一片藍色,如同身處汪洋大海,一堆Msg,intel又死死地,本來想起多個CF,而家連拉多條線都拉唔到(灰).
照預定時間到燈塔,但近開戰時間就收唔到訊號,之前仲好地地,真係估唔到,第一場完左之後又正常過一陣,但近第二,場開戰時又不行了.係燈塔到見到個藍人,一對一,但相比之下我完全没有戰鬥能力,人家一堆毒我有4粒,人家連電話卡都兩張,我一張用唔到就企係到數手指,第一二場都係由佢講返打成點,幾多比幾,第三場就連佢都上唔到ingress,第四場就算啦(唉).
二澳復耕
走返出去要到二澳先收返訊號,又係一片藍海,到大澳就歸家,太遲走,本來可以跑返出東涌,今日得36km,明天再揍夠數.對鞋就夠數第一季已經夠km要換鞋.


text:
我地有 睡公主城堡,至於人地 東京迪士尼樂園 就有 灰姑娘城堡.因為我地嗰個係參照咗加洲 迪士尼樂園 嘅世上第一個迪士尼城堡,所以比其他城堡係細... 睇慣咗香港嗰個城堡,黎到東京,自然就會覺得人地呢個係特別宏偉壯觀.
由正面慢慢轉去背後,俾大家多角度欣賞一下呢個城堡啦!首先係稍微行過少少.
之後就去到旁邊嘅呢個角度,仲有一棵樹襯托!
最後就係背後,不過我覺得呢個城堡嘅背後冇咁靚...
呢到有條樓梯,就係城堡內 仙履奇緣童話大廳 嘅出口.
城堡背後呢到有一個我最愛嘅 魔法師米奇 雕塑,係之前慶祝 東京迪士尼樂園 20週年嘅禮物.我地香港一開幕就已經有一個,不過就唔係響城堡背後.
樂園中心位置,可以清楚見到城堡嘅正面,而呢到亦有幾個塔樓,就好似真係黎咗一個堡壘.
傍晚時我特別再影多一張城堡嘅相.我覺得橙色嘅燈光好配合黃昏所俾人嘅感覺!
同其他迪士尼樂園嘅建築物一樣,黎到晚上,加上燈光,城堡亦變得特別迷人.
講起城堡,香港嗰個因為要參照返加洲 迪士尼樂園 第一個迪士尼城堡,所以比其他城堡細... 有時候真係一啲妒忌人地啲城堡咁大座咁宏偉,不過我地都有一個賣點,就係我地個城堡有山做背景,係世上獨有架!( 其實我覺得冇咩特別,純粹安慰自己... )


text:
想睇花生仔除咗買書,𠵱家仲可以喺 FACE Pop睇到中,每星期流星都會將潮文化成動畫,一齊剝花生!想睇?快啲 download FACE Pop APP
U人攻略
畢業唔使食屎 90後插畫師靠花仔發圍
家陣香港立立亂, fb見到都係啲市民鬧交爭執片,圍觀拍片食花生嘅人就有,勸交嘅人就好少囉!
剛畢業於浸大媒體及影視創作系嘅連嘉裕(筆名流星),就將呢種食花生睇戲文化,以漫畫形式變成主角「花生仔」喺 fb連載,上年 3月花生仔出世至今, fb專頁( Ohkashi純粹搞笑)成功吸引近 2萬人 like.喺書展,「花生仔」成為實體書見 fans兼搞埋簽名會,「係人都食過花生,所以我畫嘅內容,讀者一定會有共鳴.」𠵱家通街花生友,多 like唔出奇!
連嘉裕(流星) 22歲
浸大媒體及影視創作學士畢業
早前荷里活明星羅拔迪尼路向藝術學院致辭時話:「你哋畢業,食得屎」唔同醫科工程師,藝術難搵食係常識,讀媒體及影視創作嘅連嘉裕(流星)深明現實,所以上年初,佢開始在 fb開專頁畫插畫,抽吓 689水,希望殺出血路,「其實知道呢科出路好窄,要突圍就要增加人氣,人紅就多 job,呢個係呢行玩法!所以我咪靠插畫,希望增加人氣,等多啲人識!」
「咩都惡搞吓!」
專頁一年間有近 2萬人 like,唔少網友讚流星啲畫得意又有共鳴,「本來我畫啲主題好無聊,但後來好似譚玉瑛被 out兒童節目主持,四點鐘許 Sir又咁 hit,我咩都惡搞吓,點知除咗網友 like,仲吸引都出版社,叫我出書!」
除咗插畫,流星為增人氣,仲百足咁多爪,拍微電影,剪片,寫專欄無一不精,佢仲要係學生會宣傳幹事兼平面模特兒:「讀 Art嗰陣已經覺得唔可以讀死書,因為 Art呢個範疇好大,唔單只畫畫咁簡單,你愈識得多就對自己愈著數,例如媒體創作,平面設計等,就算將來出嚟做唔成插畫師都可以有其他出路.」
通常啱啱畢業嘅 90後大專生要為前途煩惱,但如今剛畢業 1個月嘅流星已經身兼數職,正職係活動統籌主任,還集插畫師,畫室導師於一身,得閒仲會接吓剪片,寫吓旅遊博客,證明佢當初嘅犧牲都係值得.
但原來流星中學時係宅女,喺學校毫不起眼又唔多出聲,不過自從中四留完班,比同學嘲笑兼睇唔起,佢就決心要改變:「啲同學喺體藝讀得,一係運動超勁,一係藝術天份好高,相反自己好似係零,所以要發奮,上到大學仲慘,啲同學話我個樣似蒲妹,係典型 90後,我好想證明自己,唔想俾人睇死!」
夠真夠共鳴
「花生仔」咁受歡迎,全因主題夠真實,好似公開試必經階段,仲有打工仔心聲,所以就算畫功簡單都好受歡迎.
浸大多少女
浸大其實好多才女,除咗花生插畫師流星,仲有同樣係插畫師嘅謝曬皮,同入埋樂壇嘅女神 Yuki Lovey,入得浸大果然多才多藝.
謝曬皮
八十後插畫家,專以諷刺社會為題材,好似肖友懷單嘢,佢就將嫻姐畫成移民顧問,超抵死.
撰文:彭家駿
攝影:林迅景
場地提供: DOT ART


text:
cake set 700yen
我最鐘意好多cream既cake
完全在掌握之內, 好快去到東京, 不過新幹線入口都幾遠, 大家最好預番多d時間入閘
被安排係最後個卡
好興奮, 第一次坐咁長程既nozomi
終點站係博多
老公將我地個大行李放左係前一卡最後個行, 我見其他乘客有d放係卡與卡中間
品川, 新橫浜後, 已經係名古屋
其實點解坐5:30pm車呢, 因為想係沿途看看富士山
完全無雲
係BIG CAM幫外甥買左部玩具吸塵機(外甥得歲半但好鍾意吸塵), 一齊坐新幹線去名古屋
唔洗兩個鐘就到名古屋(我好少去名古屋, 印象中少於三次)
book左名鐵inn櫻通, 好新啊, 都好近名古屋駅, 附近又好多餐廳
8600yen一晚, 但扣扣埋埋d分, 埋單6000yen
最喜歡新淨既酒店
之前Hot Pepper 成日都送d points比我, 但好快到期, 為左唔浪費, 我又用黎買左餐廳價值3000 yen coupon (我係一個仙都唔洗出), 因為日文係苦手, 原來張coupon係要四個人先可以用, 不過老板都好好人, 話我地當2000yen用都可以, 反正自己都無出過錢買, 咁都ok啦, 仲記得我地冒住風雨去青山一丁目間餐廳唔比我地用d coupon, 今次都預左可能用唔到呢.... 不過預左唔得又用得, 所以好開心
呢間餐廳係名古屋太閣府出口都要行十分鐘(即係我間酒店既相反方向), 有d唔方便, 條路仲要好靜, 係一間bar, 播住d歐洲音樂
餐牌都好特別, 但當然無圖畫啦
所有飲品都係470yen
點左兩款菜, 分別係牛柳
同埋牛舌, 埋單只須比1000yen, 咁即係我只係用1000yen食左呢餐飯
其實自己去旅行一定唔會去呢d bar食野, 但係出奇地煮得好好味, 牛柳入口即融, 但係用左西式煮法, 我懷疑老細係外國學過藝, 佢識講少少英文, 至於牛舌, 食落好似一絲絲, 但又唔un, d汁有d芝士, 所以份量看似好少, 不過都夠飽, 間舖細細地, 氣氛好好, 雖然我地只係坐bar枱, 但感覺好warm
原來lunch都開架
明月下的隱世餐廳
有時我都覺得, 點解去旅行一定要stick to食名物呢??? 呢個世界都有好多小店既出品好有品質, 自己去旅行太著重找名物, 但係唔知幾多次被所謂名店欺騙了, 排一大餐但食物只係好一般
特別係鰻魚飯, 我食過最好味既係鹿兒島天文館商店街, 我唔洗講地址比你知, 你一去到就會聞到, 自然就搵到, 我記得好友移城艾粒都有介紹過, 其實係我n年前跟永安團帶我地去食(估唔到團都有咁既質數), 我5年前再去鹿兒島時去食, 我係老公面前認叻雖然我無上網check定地址, 但一去到已經聞到陣香味, 但係呢間舖又唔算好出名.... 結果味道依然一流


text:
人,每年總有一次生日;但當我愈黎愈大,好似已經冇咗以前嗰種對生日嘅期待... 然而,提醒我就到自己生日嘅,係一封來自 香港迪士尼樂園 嘅電郵...
大約兩個星期前,我收到一封電郵,內容係祝我生日快樂,同埋提我響生日月份內,入園領取生日禮物包同埋享用生日獨家禮遇.於是,一踏入九月份,我就響樂園拎咗呢個生日禮物包.
今年嘅生日禮物包唔再係一個信封,而係一個布袋;上面釘有三個生日襟章,分別係 米奇生日帽,米奇手套,米奇短褲.睇真啲嗰三個襟章,佢地嘅釘扣方式呈現咗一個 隱形米奇!好特別啊!禮物包亦都附有一套優惠卷,我會遲啲先至用.
嚟到2013年9月3日,我嘅生日來臨啦!我又有機會入去樂園,所以就拎咗生日襟章.園內派發嘅生日襟章早前就換咗新款式,新款襟章色彩更為鮮艷,上面亦都有更多 迪士尼朋友.唔知你之前會唔會已經有機會獲得呢個生日襟章呢?
講到全日最開心嘅一件事,就係我響商店見到 Duffy小熊 經已穿上全新 萬聖節南瓜王服飾!不過最終我忍咗手,我打算遲啲等到所有萬聖節主題商品都推出之後先至一次過買.事實上,今日我都見到有唔少萬聖節商品上架,但係都係再睇定啲先.
其實,我今日入去樂園最主要嘅原因並非生日,而係因為今日係我再次成為樂園演藝人員嘅日子!創造奇妙嘅歷程又再開始啦!所以我形容今日係雙重奇妙!第一日返工,我帶咗三個我最鍾意嘅 迪士尼朋友 一直陪伴住我,佢地係:Duffy迪士尼小熊,Oswald幸運兔子,小熊維尼!
今日返工真係一啲都唔簡單,要適應一個全新嘅工作崗位... 不過我會努力架啦!放工後去咗食飯,然後就返屋企同我嘅 Duffy小熊 一齊食生日蛋糕!今年嘅生日美滿地完結!響到亦要多謝好多朋友,網友為我送上生日祝福!又大一歲啦,但係我仍然係唔想長大,所以我會繼續稱呼自己做男孩,哈哈!


text:
2016年4月6日 星期三
再闖葛量洪號滅火輪
復活節紅假最後一日,眼見天氣咁好真係連抖都唔捨得抖,一早瞓醒做好家務又準備出發去玩,今次目的地係暑假時去到撞正休息日無得入去嘅葛量洪號滅火輪,九龍人難得過海來到西灣河,出發前去太安樓掃街食雞蛋仔是常識吧,再貪得意試埋隔離個韓式炸雞,不過兩樣都係味道一般,尤其雞蛋仔無以前食咁香口.
食飽我哋就向住海邊慢慢行過去,一家人沿路睇吓花睇吓海欣賞吓風景,真係幾寫意幾舒服㗎,行咗大概十五分鐘左右就見到大大架滅火輪.
滅火輪嘅展館分咗三個區,地下一層係放D短片同消防裝備,講吓香港滅火輪嘅發展史,然後上到滅火輪嘅第一層就可以睇吓船入面嘅各樣設施.
上到滅火輪最高嘅第二層,就會見到D用來救火嘅水砲裝置,燒腩仔把口雖然不停叫住「我要去睇消防船」,但實情係上到去又乜都無咩興趣咁,叫佢同枝水砲影相都講到口水乾先肯埋位.
參觀完滅火輪,我哋就同佢沿路行去鰂魚涌公園,始終都係遊樂場啱小朋友多D,不過唔知係唔係佢記得自己來過,由上天橋開始已經唔肯拖實大人,落橋之後仲一枝箭咁衝咗入公園,自己四圍玩咗成十分鐘有多,好似艾菲同米高一定會跟住佢咁,完全無搵過我哋去咗邊,而我哋都故意離遠監察唔畀佢搵到,直至有個位佢終於見到我哋先笑住咁走返過來(仲未覺得自己講都唔講就走咗去有問題),我哋就剩機捉佢埋一邊哦咗一輪,佢先開始意識到自己頭先有幾危險.
見佢眼濕濕咁真係知自己唔啱嘅樣,我哋都無特別為難佢太耐,同佢講好數約定幾多分鐘後喺邊個位到搵返大人,就畀佢返入去遊樂場玩,而佢今次都明顯大膽咗好多,終於肯玩呢D凌空跨步嘅玩意,又夠膽爬一D比較高嘅擒爬架.
夠鐘叫佢走時都有守諾言,sir完最後一次滑梯就乖乖跟我哋走,唔會好似之前幾次咁嘈到拆天先走到(但艾菲好肯定呢個情況只限今次,因為佢真心覺得自己呢次衰咗要乖返>.<).
入到太古城,見到勁大杯starbucks,艾菲幫佢影完仲爭住話要幫我哋影添,米高驚佢跌爛艾菲部電話猛話唔好,不過艾菲又覺得總要放手畀佢試吓,否則一世都唔曉,而第一次幫我哋影相嘅燒腩仔,就只係影到我哋對腳囉,事後佢仲要認晒叻咁同我哋講「都話我識影㗎啦,你話係唔係吖」,哇哈哈哈哈...真係笑到艾菲標晒眼水呀﹗
訂閱: 張貼留言 (Atom)


text:
7/15/2011
網路上的緣妙...賀技安小姐的現實版技寨開張!
Posted on 7/15/2011 08:35 by Tobit 兔比 | No comments
兔比係個慢熱嘅人,所以認識嘅朋友唔多,自從離開校園出黎挨世界之後,生活上每日都返工放工返歸,偶爾等到兔比佬陪下,基本上生活圈子就只係保持原狀,但自從開始寫blog意外地認識左一班網路上嘅blog友,其中一位就係技藝多多嘅阿技 ﹣ 技安小姐
初初加入blogger行列個時,兔比眼中嘅阿技係個遙不可及嘅人氣blogger,估唔到阿技會讀兔比嘅文,估唔到佢會響評論同自己閒聊,然後過左好一段時間,有次去完blogger event跟住ballet_tata同小黑咪食飯,座上客仲有lazybone同當時完全無見過面嘅阿技,最估唔到係阿技原來真係非常富幽默感,係個爽朗又親切嘅女生,個餐飯真係食得好開心~
某日阿技送黎一個喜訊,佢嘅現實版"技寨" ﹣D² Beauty終於面世啦!
兔比都未曾參加過友人嘅店舖Opening(朋友之中開店嘅都唔多),可以有份分享阿技嘅喜悅,一定要去親身支持!
當日約埋lazybone一齊去,原來好多blogger都已經到左,大家仲跟阿技學摺紙花,錯過左...
當日主人家手傷未癒,但精神奕奕,依然鬼馬=D
阿技有幾搞笑?睇下艾莉絲笑出眼淚就知啦~
200多尺嘅小天地入面處處可見阿技嘅藝術氣息(搞笑以外嘅另一面)
牆上嘅圖案唔係牆紙,而係一筆筆咁畫上去,細看之下仲發現有閃粉
繡球花一點點咁畫上,絕對係極花時間之作,好幽雅feel~
有咩令大家討論得咁開心?
大家都對阿技多姿多采嘅工作片段好有興趣~ 星光熠熠呀!
阿技人緣超好!合照中只係出席嘅一部分技安之友,如果大家同時出現一定會迫爆技寨!
哩個地方唔只係阿技嘅化妝工作室,仲係毛工皂同化妝等小組教學地方,好期待~
阿技繼續努力打拼!祝技寨生意長做長有!
訂閱: 張貼留言 (Atom)


text:
飲勝 ~~~~~~~~~~~~~~
豉椒炒蜆 ($78) - 都幾好味 呀 mi 問我做咩食咁小 我心諗點解佢會知我食咁小 原來佢睇到我 d 蜆殼 但其實我食咗好多青椒同洋蔥 咁主菜留比佢地啦 哈 之後發覺里奧大人同 mi 將 d 蜆殼排得好齊整 我同呀喂就......
椒鹽鮮魷 ($58) - 份量細咗 d 喎 不過好好味 椒鹽好香口 齋食好鹹 但我又鍾食齋食 哈
秘制鋼鍋雞 - 正呀 麻麻辣辣
呀 mi 無啦啦搞隻鍋 原來係要放番喺中間 我同里奧大人都無留意呀 果然好細心呀下
齊齊影相真係好開心呢
咸魚茸飛天通菜煲 ($68) - 里奧大人話叫呢個喎 扮哂鍾意食菜咁啦 呢個味道都唔錯 同埋份量都多
酥炸美國桶蠔 ($148) - mi 叫呀喂同呀奧食多隻 mi 永遠都只係叫人食多 d 但如果食唔哂 佢就會食埋去 好似我家姐咁 仲有佢同 CC 隻手指型係好似我家姐咁 所以見到佢隻手就好有親切感架
青島啤酒 (大) ($22支) - 好似飲咗 6 支
細細杯好搓手 同埋我可以慢慢 "dap" 哈哈
( 10-JUL-2016 SUN )
尋晚喺床碌黎碌去 差唔多 4 點先瞓到 之後里奧大人話佢 1 點幾瞓 瞓到 4 點醒咗 之後 5 點再瞓 邪啦 兩個都瞓唔好 唔通真係夜晚飲咗綠茶 ?!
我 8 點幾又起身去洗手間 咁開機洗衫啦 之後再瞓 ~
感恩係我可以 9 點 45 分起身 可以番教會 ~
沖埋涼就落樓食早餐 食完番屋企抖陣 勁焗熱 番到屋企要再沖多次涼 ~~~~
我食唔哂個麵包 所以拎走 里奧大人話我恐怖喎 咁都食唔哂 我覺得佢用恐怖好搞笑 細食咪如你所願囉 ~~~~
吉列豬扒拚什果沙律
鮮牛咖中央多士
XO 醬什錦炒銀針粉
咁我同家姐講話今晚同 mi 食飯 之後家姐話 mi 對我好好呀 成日搵我食飯 哈哈 可能上個月見完 今個月又見呀 我地同糟糟唔會咁家嘛 哈哈 ~
食完都 3 點 里奧大人即去鴨記幫姐夫買嘢 因為條街超勁熱 所以我唔去喇 我其實真係頂里奧大人姐夫唔順 樣樣嘢都要買 3 件 USB 線又話要 3 條 縛埋一齊用黎跳繩呀 ?! 之前電話又一次過買 2 部 佢去咗 2 年已經可以有 5 部電話 叫佢拎比里奧大人整 佢係都唔拎 咁擺喺度咪變廢鐵囉 又唔 update 嘢 只係一用唔到就話買 買哂成間舖 d 嘢比你好無 ?!?! 最大問題又唔上網搵下資料 一味叫人買買買 呢下就最討厭 咩 model no. 又唔講 鬼知你要咩呀 ?! 間舖頭我開架 ?! 咩 model no. 都有呀 ?!?!?! 所以次次一講就慶 里奧大人就叫我冷靜 d 咁係丫嘛 買真係唔係問題 幫到實幫 唔係唔會問你買咩啦 但唔係咁樣囉 每年買同一樣嘢 3 件 咁係咪你本身問題 唔係物件有問題呢 ?!?!?!
我同家姐去麥記買埋兒童套餐比姐夫 之後就打的去佢屋企喇 本來想坐巴士 但要等 15 分鐘 我唔等喇 我要 4 點半走 咁如果坐巴士 成 3 點 45 分去到家姐屋企 坐唔夠一個鐘就走 咁我寧願打的喇 ~
同埋姐夫一齊傾下計 之後婆婆打比家姐傾計 姐夫就同我講話家姐最錫喺媽咪同我 真係無咗佢都無問題 哈哈 我知架 姐夫間唔中都同我話家姐錫到我地燶架 一約親我地就係咁催姐夫出門口 里奧大人都係咁講 所以我話我一定要對家姐好好好好 乜都要預佢就係咁解囉 我成日同里奧大人講 我買嘢嘅時候實諗起家姐 家姐買嘢嘅時候又會諗起我 最憎 d 人把口就話對我點好點好 唔該唔好講 即做出來啦 等我好好咁 feel 下妳對我嘅好囉 ~~~~
家姐前工人知道麥包要聯針 所以 whatsapp 問麥包依家點呀 佢把聲係勁擔心 問點解會咁咁咁 有無搽藥水咁咁咁 佢超級錫麥包架 家姐話麥包有事佢實問 唔問 B 仔點架 哈哈 好記得家姐同佢講笑 話叫佢帶埋麥包走 工人好開心話好呀 仲話印尼好多獸醫 麥包有事唔駛驚 哈哈 ~
傾下傾下又 4 點半喇 家姐送我去巴士站 等多 2 分鐘就有 98C 感恩感恩 ~
今晚約咗 mi 笠同呀喂去旺角食飯 里奧大人咁啱又到旺角買紅米 note 所以我可以 join 埋里奧大人一齊行去 H&M 等 mi 喂 去到 H&M 都未夠 5 點半 咁行陣先 因為條街勁焗熱 之後 mi 喂到咗 呀喂諗住直接去妹記 但 mi 居然話要喺 H&M 涼一陣 哈哈 ~
天氣咁勁熱 連家姐 里奧大人同 mi 唔怕熱嘅人都話熱 所以我比佢地更加辛苦 我見到家姐同 mi 我都即摸下佢地條頸 好在佢地都立痴痴 哈哈 因為佢地成日話我勁怕熱 我都驚係甲狀腺翻發嘛 ~
好喇 行去妹記 唔係呀 mi 帶路 我同里奧大人會行錯反方向 @@
Book 咗 6 點 但 6 點唔夠都到喇 哈哈 因為條街太熱 要搵地方嘆下冷氣呢 ~
呢間地方正呀 笠笠無介紹錯 最正係無限時 又唔會成日趕妳走咁款 下次一定會再來 ~~
其實我一早已經想約佢地食飯 同埋我係想去妹記 咁啱里奧大人上星期五話呢日會去深水埗買嘢 咁我話問笠笠星期日有咩節目 佢話無 所以就出黎聚一聚喇 呵呵 ~
一坐低又收到荃灣特產 已經喺 chat room 叫佢地唔好買嘢比我地家嘛 我要買嘅話 我會入荃灣搵佢地嘛 唔想麻煩佢地 ~~~~
衰喂 拎包嘢出黎比里奧大人 之後陰陰笑咁叫佢用黎保護自己 原來係胡椒粉 衰奧話唔夠用 衰喂話噴小小就夠架喇 哈哈 如果笠買嘢比我 我知佢一定一定係買胡椒粉 因為我上次買唔到呀 33
好在佢老婆叫我唔駛驚 之後即刻醒碌嘢比我 叫我有咩事用碌嘢打里奧大人 其實我地四個都幾暴力 嘩哈哈 ( 多謝笠笠 )
其實今晚好想食炸豬手同蠔餅同蠔仔粥 但我地見到 d 份量好巨 所以一致話唔好食 唔係食呢兩樣嘢都飽哂 同埋唔想 mi 食重覆嘢 所以叫 d 新嘢 ~
大家唔太餓 所以兩個餸兩個餸咁叫 佢地上菜好快 好在咁叫咋 唔係凍哂唔好食呢 ~
好在呀 mi 提我 book 位咋 8 點開始好多人 所以個場變咗好嘈 我地 4 個頭要"翁"前先聽到講咩 唔知以為講人是非 哈哈 ~
呢間食店冷氣真係好夠 因為我坐坐下都覺得凍 @@
今晚又係傾得好鬼開心 乜都傾一餐 生活工作旅行電影足球鎖碎事 未講完一樣又到另一樣 所以我有時想番 d 搞笑嘢 我都真係記唔番 因為傾得太多嘢喇 ~
講開短袖裇衫 里奧大人一定唔會着 之後佢話好似教書呀 sir 我覺得佢形容得好搞笑 即係好似一個女仔長頭髮帶眼鏡斯斯文文 第一個比人印象係做 miss 咁 我以前番教會 咁我講嘢都好斯文又細聲家嘛 因為唔熟嘛 佢地又問我係咪做 miss 所以我微笑個樣真係呃到人 里奧大人成日叫我慳 d 架 衰 ~~~~~~~~
其實我同呀喂性格係好似 怕熱啦 又心急無耐性 我仲衰 里奧大人教得我耐 d 我發脾氣架 所以呀 mi 都幾幸福 老公係咁 連朋友都係咁 唔駛特登了解佢嘅性格同為人 嘩哈哈哈哈 ~
呀 mi 就同呀奧性格一樣 妳問佢地嘢 佢地會幫妳分析 之後就順住方向去做 唔會一話就去馬 好有耐性 呀奧懶叻話佢同 mi 一樣咁有耐性 我話係呀 妳同呀 mi 教人都好有耐性 但你會鬧我囉 呀 mi 唔會鬧人 之後佢笑啦 咁即係承認啦 ~
里奧大人去洗手間 我同呀 mi 繼續傾 呀喂又走咗去埋單 呢餐收我地 $300 佢一定又係減番啤酒錢 無理由次次都齊頭 ( 因為我當時唔知總數係咩 依家計番先知 多謝哂 ) 之後我同 mi 去洗手間先醒起 話明呢餐係我請佢嘅生日飯家嘛 激死我 @@
9 點半走人喇 我地聽日要番工 mi 一定唔會要我地夜走 ~~~~
佢地搭地鐘 我地搭小巴 差唔多時間就一齊番到屋企 大家都好快呀 哈哈 ~
番到屋企即沖涼喇 里奧大人就上網搵嘢 都未搵完就話沖涼喇 因為今晚想早 d 瞓 ~
我呢幾晚都瞓得唔好 所以我地 11 點都即瞓喇 呵呵 ~


text:
雖然乖豬滿月, 我都開始上手, 但隨住佢越大, 開始識扭訓覺扭抱, 呢兩個星期都出現o左唔少挑戰!!
第4周:
食方面, 今個星期繼續出現3hr內每hr食我30-45min o既情況, 雖然佢咁食法我真係好支力, 但有時好彩o既, 乖豬最夜一餐1點食完可以到第二朝6點幾先醒, 等我可以訓番夠本, 都算待我不簿!!
除上面情形, 乖豬呢排食奶間中會出現邊喊邊推開我o既情況,但我見我再餵佢又食埋o黎, 咁我咪以為佢未夠飽, 但佢食兩啖就喊又推開我, 我再埋去佢就好似發禽青咁又食埋o黎, 如是者邊食邊喊邊推開我, 我都好煩, 都唔知佢喊乜, 最後乖豬唔知係咪喊得太支力就會訓, 結束連場打鬥, 發生咁o既情況時, 最長一餐可以食足個半鐘!!後來問朋友, 話bb可能嫌食到後尾出奶少同慢, 的確佢次次邊喊邊推開我多數係發生係食奶尾段, 但我試過換另一邊俾佢食, 佢都係一樣推開我, 似乎又唔似係嫌我出奶慢...
煩o既一方面講完, 乖豬呢排笑得多o左好多, 雖然都只限食飽訓覺作發夢時, 但佢d笑容明顯hold得耐過剛出世時, 睇見佢笑真係覺得好得意!
另外, 今個星期老公子出trip4日3夜, 聽落好似好耐, 但其實同乖豬單打獨鬥o既日子都唔係想像中咁難過, 因為本來夜晚我都係埋身餵奶同換片, 老公子本來就無起幫手, 所以分別唔大, 反而無老公子阻住我抱bb上落床我又可以大字形霸晒張床, 都幾爽!!
今個星期中學同學上o黎探我同乖豬!!eva送o左個好好味o既蛋榚, yummy!!
乖豬打完喊露會'o'咀!! 間中去大大時都會出現呢個樣!!
乖豬識跟住爸爸轉頭呢, 老公子好興奮!!
freda姐姐探koey
多謝jenny送o既尿片'蛋榚'
乖豬只識訓右邊, 個頭開始扁, 試用呢個頂住, 但唔成功, 最後要用圓形中間窩入去o既枕頭仔先成功!!
乖豬滿月喇, 伸直晒同蟲蟲一樣長lu!!
乖豬公公婆婆(我媽話叫gradma後生d, 我爸就叫'大聲公', 因為佢超大聲!)送俾乖豬o既金兔!
乖豬姨姨送o既風褸同背心, 好靚, 但要大個d先著到!!
第五周:
乖豬滿月喇!!
經過上星期o既觀察, 我o地本來以為乖豬食奶邊喊邊食邊推開我係因為攪肚痛, 因為有幾日佢d便便好水, 同埋成日抱佢時摸到佢肚咕咕聲, 但後尾先知便便好水但其實d色仲係正常, 應該唔係肚痛!!
至於真正原因, 竟然係佢扭眼訓!! 佢根本就己經飽飽唔想食, 所以就推開我, 但唔知係咪之前慣o左食住訓, 所以佢就飽都照食埋o黎!總之, 之前3hr內每hr食30-45min情況同邊食邊推開我o既原因都係因為乖豬扭眼訓, 而唔係扭食呢!!
雖然知邊乖豬發惡原因, 但扭眼訓呢樣o野真係好難搞!!首先, 呢兩星期開始, 乖豬睡眠質素比以前差, 朝早訓覺唔再好似初頭2星期咁乖乖食完就連訓3hr, 而係最多訓到半個鐘至一個鐘淺睡, 中間唔係俾自己伸懶腰伸醒或嚇醒,就係俾d好細微, 估都估唔到會嚇親佢o既聲音(mit開膠袋/魔微貼o既聲, 冷氣開關o既聲, 反而電銑聲電視聲呢d嘈唔到佢!!)嚇醒!!
頭兩星期bb食奶食到尾就會自動入睡,而家食完奶就算佢好似訓o左, 但掃完風放落床就會醒晒, 開頭為o左止佢喊, 我都有抱佢邊行邊暗佢訓, 我媽或奶奶係度就更加狂抱佢, 開頭都ok, 但後來佢訓o左一放佢落床變得越o黎越難, 佢一發現就狂喊, 仲好惡好大聲, 我試過因為成個下午由3點至8點都係咁又抱又放又喊又抱咁搞到我都忟到喊, 因為連續5個鐘所有精力都望住佢, 仲要好似舉重咁又抱, 好似偷o野咁又放, 真係人都癲!!
扭訓呢樣o野真係暫時都解決唔到, 所以朝早我連佢訓o既時間我都無得休息, 因為佢訓得半個hr至1個hr, 我分分鐘連筧都未訓得著又要服侍呢位大小姐, 唉...
今個星期好友percy帶埋佢5個月大o既仔仔上o黎探我!!聽到佢話佢個仔埋身食10min, 其實乖豬夜晚食奶呢排都係10-15min, 朝早就30-45min不等, 但唔知係咪乖豬都聽到一哥哥食得快, 佢之後好似真係食得無咁耐, 感覺上佢15-20min就夠,之後唔放口係佢想食住訓...
最後, 乖豬滿月, 22號去o左健康院打針, 當日3號風落大雨好麻煩, 要包到bb實一實!!今日亦係我第一次用揹帶, 真係輕好多, 幾好用!! 乖豬今日磅重有9磅喇, 一個月重o左1kg, very good!!
檢查肚臍見到肚臍內有粒肉牙,要點藥水等肉牙楛死, 下星期又要再去健康院檢查肚臍, 噢...好麻煩呢!!
最後係個女打針, 支針拮入肉o個下bb都無乜o野, 點知一抽支針o個下佢直頭好大聲喊, 塊面谷到好紅好紅, 係出世以o黎都未見過, 睇見佢喊得咁慘(雖然5min後佢就訓o左), 我都好肉赤, 忍唔住眼濕濕...其實我本人唔怕打針, 所以完全無諗過睇住個女打針喊到咁慘我自己會想喊...可能呢d就係母親自然o既反應吧...
好友percy同佢5個月大仔仔一一!!
一朝訓醒o既乖豬
乖豬麻麻成日買衫俾乖豬, 本來係好事, 但佢成日規定人幾時著(又話滿月著, 又話百日著...大佬, 我都想個女著我買d衫o架嘛, 真煩!!), 本來之前有件話要滿月著, 但size好大, 結果佢唔心息再買, 結果都係太大, 為令奶奶心息, 就著俾佢睇, 搞到乖豬好似bb扮大人咁...


text:
2014年2月13日星期四
免費慶生
我想去個短假期,但王子嘅工作時間表唔容許噃,咁唯有留番响本地啦...
上網揾節目,無意中發現一糸列免費慶生嘅資料,連王子呢個土地人都唔知.
於是去咗其中一個地方免費慶生-Mineraltherme Böblingen.
屋企附近有大大小小嘅礦泉區,浸礦泉同飲礦泉水係本地人嘅一個習慣同文化,對皮膚同身體都好.
Mineraltherme Böblingen係其中一個礦泉浴,王子好鐘意呢個礦泉浴,話佢又大又正.
因為入面唔俾影相, 大家要透過連結睇相啦.
同日本唔同,啲水唔會太熱,話水太熱有危險,不同一樣有唔同溫度嘅池,亦有列明水嘅礦物質.
其仲一區有啲似泳池,會着泳衣浸架.另一區係各類型嘅Sauna,呢區就係天體嘅.
不同時段亦會提供不同嘅水療運動,有啲係用黎復康或者治痛症架.
當然都有按摩,美容,餐廳等服務啦.
是日有個大驚喜,就係天黑後突然落大雪,我哋即刻衝出去花園個礦泉浴.
靜態雪景加温泉我試過啦,礦泉浴加埋雪花飄揚仲係第一次,雪花加上水同燈光折射,黑暗中啲雪花閃閃發光.
個身呢就浸住礦泉但頭頂係雪,個情景好攪笑...
23 則留言:
免費慶生>>you mean生日免費入場??回覆刪除
落雪浸温泉正.回覆
係呀,免費超荀呀刪除
生日浸溫泉, 好節目呢回覆刪除回覆
浸完可以放鬆同平靜心情架刪除
- 回覆
多謝哂,大家一齊快樂!刪除
此留言已被作者移除.回覆刪除
happy birthday回覆刪除
祝你生日快樂!^^回覆刪除
又幾好喎, 有得免費慶祝生日, 仲係一d健康既活動!回覆
謝謝你!係呀,仲唔使傷腦筋諗去邊.刪除
生日快樂呀!回覆刪除
用浸温泉嚟慶生又幾好喎,仲要免費添!正呀!回覆
謝謝你!免費仲包足全日,好正!刪除
情人節快樂!!!回覆
謝謝你!情人節快樂!!!刪除
落雪浸溫泉,好浪漫呀~~~祝你生日快樂~~~回覆刪除回覆
謝謝你!落雪浸溫泉真係個大驚喜呀刪除
Belated happy birthday!回覆刪除
有免費慶生咁正 ^^回覆刪除
補祝妳生日快樂 , 身體健康 , 老公錫哂妳 ^^


text:
西瓜
2 layers of Chocolate Sponge cake filled with mixture of dark chocolate, fresh cream & banana, topped with strawberries & banana chips
( 16-AUG-2013 FRI )
又 Happy Friday 喇 今日又係天陰陰 好在無落雨啫 ~
早餐食腿蛋治 好耐無食喇 覺得幾好味咁呢 ~
菇場唔忙 不過我都唔想忙 哈 ~
今日有 lunch box 如果我有帶 lunch box 嘅話 我會幫埋其他同事叮飯 其實都幾好架 睇下人地食咩餸嘛 咁唔駛下下諗煮咩 有個男同事嘅餸次次都係蕃茄豆腐湯渣同烚白菜 另 1 個女同事就係烚菜心蒸排骨 d 排骨仲唔係豉汁蒸果隻喎 有次忍唔住同佢地講 你地食得好清 原來係屋企老人家煮 唔怪得啦 不過其實我媽咪都煮得好清 係我同家姐番屋企食先煮 d 濃味嘢 我成日覺得清即係無咩味 留番老嘅時候食到未遲啦 ~
好快又放工咁 里奧大人上咗大陸 我又番媽咪屋企食飯 lu ~
家姐今晚早咗小小番屋企 不過都係差唔多 7 點先食飯 今晚真係要留肚喇 因為要食蛋糕呢 ~
( 個鏡頭濛哂 可想而知菇場幾咁凍呢 )
媽咪買咗 1 磅龍眼比我 又切咗 2 盒西瓜 加上拎埋湯同蛋糕 足足 10 磅 所以次次番到屋企一放低 d 嘢 就有一種大解脫嘅感覺呀 ~
今晚同家姐 9 點先走 估唔到里奧大人早番過我小小 咁我沖涼先啦 之後差唔多 10 點飲埋杯中藥 但里奧大人就入房瞓喇 但我實在太飽 所以瞓唔到 咁就繼續睇電視啦 之後差唔多 11 點半就瞓 lu 因為聽日要番工呢 ~


text:
2012年4月4日
日本! 迪士尼海洋! Duffy迪士尼小熊!
好興奮啊!好期待啊!平時講呢兩個字,都係講緊即將開幕既 灰熊山谷.但今次唔係,今次係講 日本東京迪士尼海洋!因為如無意外,考完試之後,我同爸爸媽媽,仲有 Duffy,就會去日本旅行!( 希望唔會泡湯啦,雖然正常都唔會.不過我都唔希望最後要刪除返呢個分類 >_< )
細個既時候,東京迪士尼海洋 同埋 東京迪士尼樂園 都去過,不過已經冇哂記憶啦... 其他我今次係想去 迪士尼樂園 多過 迪士尼海洋,因為好似多D野玩.不過我心愛既 迪士尼小熊Duffy 係 迪士尼海洋 先有,咁只好選擇海洋呢邊啦!呢幾日已經不斷睇下 迪士尼海洋 個網站,發現佢地有一個新既 Duffy 巡遊!亦都有特別以 Duffy 為主題既舞台劇,之前都響網上見過啲相,不過而家先知係舞台劇.
睇黎,好似仲有 Duffy 花園喎!佈置得好靚啊!
東京迪士尼海洋 作為 Duffy迪士尼小熊 既發源地,當然仲有好多 Duffy 產品啦!不但有獨有產品,仲有 Duffy 既女朋友仔 ShellieyMay,究竟買唔買俾佢好呢?東京迪士尼海洋 仲有好多佢地兩個好靚既相啊!
樂園入面除了 Duffy,亦有不同刺激既遊樂設施,好想玩啊!
其實,我咁大個仔,都未試過入住 迪士尼酒店 架,就連 香港 既兩間都冇.媽媽話有可能會住渡假區入面既 迪士尼酒店,俾我如願以償喎!係既話我就開心死啦!不過佢都話係「有可能」咋!唔好咁肯定!我都明白 迪士尼酒店 價錢通常都係比較貴,唔入去住都能夠理解.對上兩次去日本係2010年,仲要明明去到樂園門口都冇入到去,所以今次有得俾我見 Duffy,我已經好開心!真係住酒店的話可以話係喜出望外!不過,我有啲擔心,我會買 Duffy 啲野買到冇哂錢啊!XD
於 22:21
訂閱: 張貼留言 (Atom)


text:
星期六,放工約咗爸爸.真係唔想又走去食齋,於是就提議去恆生總行過少少既Cafe de Savoy啦,帶佢食下幾十蚊個既有機紅米飯素食餐啦.
冇訂檯,諗住walk-in,有位就食,冇位就係天意黎,咁我唯有乖乖陪佢食齋咯.點知有位喎,仲只係$38位添!
咁即刻開動啦!先飲個蘑菰忌廉湯先,唔太咸,又唔太杰,啱晒我,可惜唔知點解儲相果陣唔見咗張相,冇得睇.
跟住就拎熱食,我要咗兩件照燒雞扒(味道標準),一塊魚柳(外皮唔厚,好滿意),三條菜遠.
跟住先走去食佢d鬼佬生菜沙律,d菜都幾靚,我仲要咗少少青蘋果西芹沙律添.另一款疑似加咗罐頭雜果咁款既沙律我就冇食到啦,西瓜都係,我都冇掂過.
跟住食春卷同雞翼,雞翼都幾好.但墨魚丸就認真麻麻,一口粉咁.
爸爸見d春卷裏面冇肉既,即刻出去拎,仲一次過拎四條添,佢冇野吖麻,食瓜佢呀!後尾要我幫口食返條先搞得掂.
食完野,要去大出血,邊度?咪Paper Art咯!
樓下果間捐血站呀!
爸爸呢個卑鄙無恥,曾經係Bibi細個既時候帶埋佢去捐血站,佢幻想Bibi見到人地用針拮佢爸爸,會喊住咁去阻止醫護人員既行動架,跟住佢就可以懶係溫馨咁攬住Bibi啦.
點知,真係想創佢個心呀!Bibi淨係掛住睇哈姆太郎(捐血站有電視架),眼尾都冇瞄過佢呀.
捐完血,我見人地個個都有個環保袋同鎖匙扣既,點解爸爸冇既?係咪年紀大去捐血就冇架?
爸爸話如果我想要,佢就問人攞喎.梗係要啦,我要影低佢俾大家睇架麻.
呢個匙扣,驟眼睇冇咩特別,但原來大力d擠壓,會有野bit出黎架!找初時係反轉呢粒血仔黎睇既,做咩後面有個窿既?大力d按又有野凸出黎喎,所以初初我地以為佢係會疴ng ng既.
再睇返正面,先知原來對眼會眼凸凸既.
我唔夠力水,等爸爸黎演譯一下啦,係咪好勁呢!
我地食黑沙,貼咗一隻眼,係咪好似海盜呢?
我就話貼晒仲型仔呀,佢令我諗起IQ博士既宇宙大王呀!


text:
菲菲大仔讀既幼稚園係有學劵,冇一條龍,不過係基督教團體轄下的幼稚園,見往績都估到大概會派去邊幾間小學.菲菲一直諗,究竟響大抽獎呢個遊戲,小學係點揀幼稚園生呢?如果只係睇佢地響幼稚園的成績,又似乎唔係唯一的準則.今日一通電話,「叮」左我個腦一野.
大仔的老師打黎,佢記得大仔有參加過普通話比賽,問我詳情同埋成績.原來學校係會將呢D野紀錄在案的.大仔的學校冇普通話讀,為左令佢上小學時不至於聽都唔識聽,就比佢學普通話.一般補習學校都會為學生報比賽,我本來係抱住不防一試既心態比大仔去玩下,原來學校係認真對待呢D比賽結果的!
另外,菲菲有友人大女今年考小學,好不幸地派左去間「國際學校」,即係有好多強國同南亞同學的那一種,響大抽獎根本唔會有人揀的.友人嘗試為個女叩門,但係佢冇幫個女報乜班物班,又冇比賽,又無做下小義工之類,想整本叩門 portfolio 都冇野整.最後都係叩唔成,要接受現實.
唔知我有冇猜錯啦,響云云幼稚園生揀學生,學校成績其實都唔係好高參考價值.因為老師比分一定鬆手,務求令自己的學生可以入頭三志願.既然個個都咁「標青」,咁小學又憑咩去揀學生呢?我估課外活動,比賽之類既野係有幫助的.如果唔係,老師都唔會專登問詳情啦.
有錢去報課外活動就話啫,冇錢攪咁多野果D家庭未要走上惡性循環的道路?貧窮係唔係咁樣世襲出黎 ga?呢種收生準則係唔係變相歧視基層?等佢地既下一代都冇辦法逃離呢個老鼠圈?呢度有冇教肓界人士可以指正嗎?


text:
2014年7月22日 星期二
33 months 成長日記
新開左酒樓出去嘆下荼
食得幾滋味
佢而家成日同minnie傾計,擋正係佢女朋友甘
2014 summer fashion
大個仔啦,識得拚 ABC puzzle
無痾果陣玩得幾HAPPY
但一肚痾起上黎,就抽搐成甘樣
係甘話媽媽肚痛,肚痛
攪到我心都實埋
七月好快就過去
重有一個月dan dan就開學了
真係既開心又期待
身邊有兩位好友,都又再懷孕有喜
真係好替她們高興
因為又會多bb出世
越來越熱鬧啦
而我都會計劃再 生多一個
但都想dan dan開左學先再plan
其實個心都會有d擔心
驚到時有左,但唔舒服
又要湊住dan dan 會攪唔掂
希望到時婆婆幫我手就好啦
前幾天dan dan腸胃炎
計埋今日係第4日啦
今日柯左幾次,
比起之前2日痾小左好多
我諗佢呢幾日痾左有30次
重痾到佢pat pat仔都損埋
真係陰公豬
希望過埋今日就好返啦
減肥曰誌.......第3個月
到左第3個月
諗住可以減多4磅
點知成日開始為食食零食
開始有D鬆懈
減得1磅
去到129磅咋
真係要比心機加多D恆心先得呀
我唔貪心減多4磅就夠啦
125磅就達標架啦!
加油.努力!
唔寫住去做下鄭多燕先!
訂閱: 文章 (Atom)